
TISKARA NARODNE PROSVJETE 


Gledam vas, drugovi mojega djetinjstva, kako u večernje 
jesenske i zimske sate sjedite u podravskim seoskim kućama 
zidanicama i zemljanicama . U rasvjeti pomno očišćene svje¬ 
tiljke, koja visi sa široka i izrezuckana hrastova trama, sve 
je prijazno i srdačno, što se u kući nalazu Prijazna su sva lica, 
prijazni su i svi predmetu Šarene, priproste slike svetaca gledaju 
sa zidova zaštitničkom Ijubežljivošću na muževe oko prostrana 
hrastova stola, s kojega je domaćica netom odnijela stolnjake i 
posljednje ostatke seljačke večere . Dok su djeca već pošla na po¬ 
činak, a starci se spremaju da se uspnu na visoke raspremljene 
postelje, s kojih su skinuti bijeli omašni jastuci, dotle pokraj 
ugrijane peći zvrndaju tvrdim drvenim zvukom kolovrati, a uz 
njih se privile marljive prelje propuštajući hitro kroz ovlažene 
prste pređu, koja se odmata s preslica, punih mekoga povjesma 
ii i, ču pave k udjelje ♦ 

Vani se iznad podravskih šuma, voćnjaka, livada i ora¬ 
nica rastegnute paučinaste mreže sive maglice, kroz koje se cijede 
na vlažan šušanj i posječenu kukuruzovinu blijedi mlazovi mje¬ 
sečine ili još bljeđe pramenje samih jesenskih zvjezdanih zraka. 
Može biti da je došla već i zima, a s njome je dotumarao preko 
Drave u podravsku ravnicu i leden sjevernjak . U tmastoj i nemir¬ 
noj noći zalijeće se on u bilogorska brda jurišajući srdito na njih, 
a kad ne može da ih makne s puta, vraća se natrag, zavija i zvi¬ 
ždi još bjesnije te se ledenim pandžama i oštrljatim zubima kvači 
za kućne krovove i ogoljele voćke ♦ Pod njegovim mrtvačkim za¬ 
hvatom umiru posljednji tragovi života, a povrh ukočenog groba 
prirode rasipa nevidljiva ruka snježne zvjezdičave cvjetove i vi¬ 
jence bijele zimske samilosti ♦ 

U takve jesenske ili zimske večernje sate uzimate vi, drugovi 
mojega djetinjstva, u svojem toplom seoskom domu u ruke mo¬ 
žda i ovu knjigu i zadubljujete se u nju ♦ Htjeli biste znati, o čem 
pišem i kakav sam vam dar priredio . A kad prođete nekoliko 
stranica, možda ćete uskliknuti : »Pa mi smo očekivali nešto 
drugo l Mislili smo, da će nam on pripovijedati o nečem nepo¬ 
znatom, a kad tamo, on nam priča o čovjeku, kojega i mi znamo . 
Nije li to onaj naš Rafo Jablan, nazvan Štrafičekš To je ono 

naše potucalo, o kojem su mnogo pričali naši stari, a i mi smo 
se zabavljali njegovim lutanjima i doživljajima prije više od 
dvadeset godina, kad smo još polazili na pašu.« 

Sjetit ćete se možda odmah i onih mjesta, gdje smo se sa¬ 
kupljali, kada smo kao pastirčad otvorenih usta slušali tu priču. 
Lice se tih mjesta dosada u mnogom znatno promijenilo. Gdje 
je onih nekoliko sjenovitih jasenova i hrastova, koji su bili zaostali 
na našim širokim kalinovačkim livadama, a mi smo u njihovu 
hladovinu tjerali o podne marvu na plandovanjei Nestalo je tih 
hrastova i jasenova, a možda je i livada, gdje su oni rasli, pre¬ 
orana plugom i pretvorena u oranicu. Gdje su one naše goleme 
Šume, u kojima se kočila visoka hrastova stabla, stara možda i 
po tri stotine godina*? Posjekao ih je tuđinski trgovac, koji kao 
da je zajedno s njima prodao daleko u prekomorske krajeve i ve¬ 
lik dio naših djetinjskih i mladenačkih maštanja. Ipak su ta mje¬ 
sta i danas sačuvala za nas dragost i čar prvih pastirskih i zavi¬ 
čajnih uspomena. 

Vi ćete, drugovi mojega djetinjstva, već i radi tih uspomena 
pročitati ovu knjigu do kraja, a onda ćete možda reći i »Ipak 
je to drukčiji Štrafiček. Mnogo mu je dodano, a još vise oduzeto. 
Nema tu naročito onih mnogobrojnih paprenih lakrdija, kojima 
smo se mi kao pastiri znali tako smijati, da su goveda prestajala 
pasti, pa bi se začuđeno zagledala u nas ne znajući, hoće li dalje 
pobjeći ili će ostati na svome mjestu. Više dana trajalo je pri¬ 
čanje samo o psinama, koje je Štrafiček načinio drugima i drugi 
njemu, a ovdje se govori o tim stvarima vrlo malo. Valjda je to 
zato, da taj potukač, kojemu je plug zaudarao, ne bude previše 
neotesan, nego da izađe pred širi svijet nešto pristojniji i gospod- 
skiji .« 

Dok ćete vi, drugovi mojega djetinjstva, možda ovako govo¬ 
riti, drugi će pitati : »Zašto pisac nije prikazao vjernije carskih 
dvora u Beču, Moskvi i u Carigradu i Imade mnogo knjiga, 
u kojima su ti dvori točno opisani i naslikani, pa zašto nam on 
prepričava onakvu sliku, kakvu su o njima stvorili neuki seljački 
pripovjedači, koji nijesu vidjeli ni cara ni carskih dvora i I za¬ 
što je život u carskim dvorima prikazan po krnjem shvaćanju 
seoskog ^naroda, premda svaki obrazovaniji čovjek može danas 
saznati i najneznatnije sitnice njegovei« 

Nemoguće je udovoljiti svima. Nije meni, drugovi mojega 
djetinjstva, stalo do toga, da vam vjerno prikazem tuđe nepoznate 
krajeve i raskoš svjetskih mogućnika. Htio bih da u ovoj prici 
iznesem pred svijet tek jedan dio onoga naslućivanja, mišljenja 
i maštanja, koje se u podravskoj krajini razvijalo u ono doba, 


kad je prestajala svemoć sablje, a u duši je narodnoj sazrijevalo 
sve veće poštovanje pluga. Podravci su doduše tada još uvijek 
pjevali o »Đuri gospodinu i Ivi Senjaninu«, koji su tobože bili 
boj bez prekida punih devet godina. Pjevači su se još uvijek di¬ 
vili » Tucipetru, varadinskomu banu«, koji je znao zapiti vrana 
konja i zlatan buzdovan. Ali je u svijest podravskih ratara prodi¬ 
rala i sve snažnija spoznaja, da domovine ne poljepšava niti 
učvršćuje jogunica Kraljević Marko, koji nakon prestanka 
krvavih ratova ne zna, što bi radio, pa nasilno ore carske drumove. 
Podravski je hrvatski krajišnik s posmijehom gledao odmetnike 
od pluga i naporna rada znajući, da nakon velepjesni smionih 
ratnika i krvavih bojeva mora stvoriti velepjesan ponosnih ra¬ 
tara i žuljava rada na obranjenoj i obrađenoj hrvatskoj grudi. 
On je tu velepjesan doista i stvorio. Velika, lijepo izgrađena po¬ 
dravska sela u nekadašnjoj podravskoj granici i lehjavo more 
žita, koje se razlijeva ljeti podravskom ravnicom, svjedoče do¬ 
duše o potocima znoja, koji svake godine natapaju taj kraj, ali 
ujedno i o gospodstvu marljivih ratara, koji znadu, da su ravno¬ 
pravni svim ostalim zvanjima i staležima i onakvi junaci, ka¬ 
kve traži novi vijek. 










I. 

Bilo je to prije više stotina godina, još u ono vrijeme, kada 
se jedno napredno hrvatsko selo u srednjoj Podravini nazi¬ 
valo Grbonog. Teški su i tužni v jeko vi bili prohujali iznad 
toga sela. Okrutne turske vojske, koje su se tuda valjale na 
bojne pohode prema Varaždinu ili čak prema Beču, znale su 
više puta pretvoriti sve njegove kuće i gospodarske zgrade 
u prah i pepeo. Ali je minulo više od pedeset godina, otkako 
se ni u Grbonog ni u njegovu okolicu nije zaletjela nijedna tur¬ 
ska četa. Kako bi i došao Turčin u taj kraj, kad je bio protjeran 
daleko na jug preko Save i još dalje na istok preko Dunava? 
Uživajući razdoblje mira počelo je selo da napreduje i u broju 
pučanstva i u bogatstvu. Grbonozani su se doduše i dalje kao 
»silni, hrabri graničari« vježbali u ratnoj vještini, oni su i dalje 
vršili vojničku službu u svojoj satniji i pukovniji, ali rata više 
nijesu vidjeli u svojoj blizini. Stari su Grbonožani pripovijedali 
o svojim očima i djedovima, koji su ostavljali kosti na bojištima 
u Turskoj, Njemačkoj, Franceskoj i Italiji, ali otkako je nastao 
mir, svi su gotovo grbonoški pokojnici nalazili posljednje zemalj¬ 
sko utočište na domaćem posvećenom groblju. 

U to davno doba živio je u Grbonogu Rafo Jablan, koji 
je još od svojih pređa baštinio nadimak Štrafiček. Njegova 
kuća dizala se na kraju sela, kuda je u straži visokih jablanova 
prolazio široki carski drum. Uz Rafinu kuću stajala je i kuća 
njegova strica Ivaniša, koji je imao pet oženjenih sinova. Ne¬ 
kada je to bila jedna zadruga, ali su se prije dvadeset godina 
četiri brata Jablana razdijelila i stvorila svaki svoju zadrugu. 
Dva su se brata preselila u drugo selo, a dvojica su ostala na 
svojoi staroj djedovini. Rafin otac Martin sagradio je novu 


— 7 — 


kuću, ali nije dugo stanovao u njoj, jer je bio brzo pozvan s 
ovoga svijeta Bogu na istinu. Kad je doskora pošla za njim 
i žena mu Luci ja, ostao je malodobni Rafo sa četiri starije 
sestre pod skrbništvom svojega strica Ivaniša. Sestre su se naj- 
poslije poudale, a prije dvije godine predao je stric Ivaniš svo¬ 
jemu sinovcu Rafi cijelu njegovu očevinu, koliko je od nje još 
preostalo nakon četverostrukog miraza, da samostalno gospo¬ 
dari njome. 

Živo se Rafo u početku dao na posao, samo da što bolje 
podigne zapušteno gospodarstvo. Otkako je postao samostalan 
gospodar, navalile su na nj nove brige i poslovi. Nije ni slutio, 
na što li sve mora čovjek misliti, kada upravlja sam svojom 
kućom. Stric mu je Ivaniš doduše još uvijek pomagao i zbo¬ 
rom i tvorom, ali i ta je pomoć bila sve oskudnija. 

Dvije godine prošle su Rafi u neprekidnom sređivanju 
gospodarstva. Činilo mu se, da nije imao mira ni danju ni noću. 
Zemlja je tražila svoje, marva je tražila svoje, kuća je tražila 
svoje; a čovjek ima samo dvije ruke, pa ne može na sve do¬ 
spjeti i sve nadvoriti. 

Došlo je bilo ono divno seosko proljeće, u kojem se mi¬ 
šice marljivih ratara napinjale same od sebe, a ruke se neodo¬ 
ljivom snagom laćale pluga, motike i lopate. U podravskoj 
su ravnici kroz milijun korjenova i korjenčića tekli snažni ži¬ 
votni sokovi stvarajući lub, lišće, mladike i cvijeće. Zrakom su 
s toplim sunčanim tracima strujali bezbrojni mirisi i vonjevi 
lutajući u svim pravcima preko šuma, livada, oranica i vino¬ 
grada. U neobičan sklad slijevala se u Grbonogu množina pro¬ 
ljetnih žagora, žamora, jutarnje, podnevne i večernje zvonjave, 
cvrkuta, poklika, škripanja kola, šumova, žubora i tutnjeva. 

Svi su se Grbonožani veselili proljeću, svi su punim plu¬ 
ćima udisali blagi proljetni zrak i predavali se zagrljaju ze¬ 
mlje, svoje hramteljke. Samo je Rafo sjedio mrk i zamišljen na 
pragu svoje kuće i nije se nikuda micao. Krave su mukale u 
staji, željne, da budu izvedene na pašu, a Rafo bi im metnuo 
u jasle koji naramak lanjskoga sijena i đonio im koju vedricu 
vode, pa bi onda opet sjeo na kućni prag i dalje zurio preda 
se. Dolazili su k njemu sinovi strica Ivaniša, njegovi bratučedi, 
da ga pitaju, kada će orati i sijati, dolazile bi i njegove sestre 
i njegovi svakovi, a on bi im samo osorno odgovorio : »Ne tre¬ 
bam ove godine ničije pomoći!« Na koncu je došao i sam stric 
Ivaniš, pa ga ozbiljno opomenuo : 

— Sinovče Rafo, ne valja ti vladanje 1 

— A zašto ne bi valjalo? — upitao ga drsko Rafo ne mi¬ 
čući se sa svojega praga. 





















Oblak srdžbe preletio je starcu preko čela. Htio je da re¬ 
kne svojemu sinovcu oštru riječ, ali se ipak svladao te je na¬ 
stavio da mu očinski govori: 

— Ne valja ti vladanje, sinko ! Iz pojate će nestati brzo 
sijena, iz komore brašna i kruha, a s tavana slanine. I ove go¬ 
dine treba misliti na žetvu i berbu. Ti nijesi jošte tako jak go¬ 
spodar, da bi te tvoj jednogodišnji prirod mogao uzdržati dvije 
godine. Uzmi, sinovče, plug preda se, pa hajde na polje i radi ! 

Rafo se samo porugljivo nasmjehnuo i ošinuo svojega 
strica prezirnim pogledom. Stricu nije izmaknuo taj pogled, 
ali on se učinio, kao da ga ne vidi, pa je mirno nastavio: 

— Znam, da ti je teško. Ja sam ti već lanjske godine sa¬ 
vjetovao, da se oženiš. Nema ti tko držati red u kući, nemaš 
nikoga, tko bi ti priredio čestit obrok. Uvijek moraš zvati u po¬ 
moć tuđe gazdarice ili sam kuhati najprostija jela. Drukčije 
bi bilo, da si me poslušao lanjske jeseni. Nego sada, kako je, 
tako je. Što nije bilo lani, neka bude ove gedine. Samo se treba 
i za ženidbu pripraviti. Treba raditi. Ja ću ti sa svojim sino¬ 
vima rado pomoći još i ove godine. ... 

— Ne trebam ja vaše pomoći, striče, — prekinuo ga je 
Rafo bahato. 

Stric je Ivaniš neko vrijeme šutio, a onda opet nastavio 
da govori dobrohotno kao i prije : 

— Ne razumijem, doista nikako ne razumijem tvojega 
vladanja. I sinovi su mi rekli, da si i njima isto tako oholo od¬ 
govorio. Ludove 1 Tako li bi se lako posvadio s onima, koji su 
ti najbliži i No ako si ti sam svoj neprijatelj, mi ćemo i dalje 
biti tvoji prijatelji. To sam rekao i svojim sinovima. Gledam 
te u posljednje vrijeme, kako sjediš po vas dan na svom pragu 
i samo tupo zuriš preda se. Čini mi se, da te izjeda nekakva 
misao, koju ne ćeš nikomu da odaš. A ni to ne valja, moj sinovče. 
Nakon smrti tvog oca i majke tko ti je bliži od mene** 

Tu se i Rafo malo smekšao, pa je progovorio stricu : 

— Znam, da me još ne razumijete, ali ćete me razumjeti 
onda, kada postanem nešto više, nego što sam sada. Svi će 
se Grbonožani otimati jednom za moje prijateljstvo. Danas 
misle mnogi, da mi nije u glavi sve u redu. Čuo sam neke, kako 
mi to i u lice govore. Ali kada dođem do onoga, o čem sada 
snujem, svi ćete mi se diviti, svi ćete mi se klanjati. 

— Pa šta je to, o čem toliko snuješ, moj sinko < 

Rafo je ustao s praga, zagledao se blještavim pogledom 
u svojega strica i povišenim glasom počeo razlagati: 

— Dodijalo mi je to seljačko rabotanje. Gadi mi se sav taj 
prostački posao. Šta li sve prolazi kroz naše ruke ! Već se ne 


usuđujem ni da dlanove primaknem obrazu, jer mi se čini, 
da mi i obraz postaje crn i zamazan od njih. 

— U težaka crne ruke, al bijela pogača! — prekinuo je 
stric Ivaniš svojega žestokoga sinovca. 

— Sve su to puste riječi, koje je neki glupan izmislio, da 
prevari sebe i druge 1 — vikao je Rafo još jače. — Kakav je 
naš ratarski životi Kakva je to sigurnost, koju mi imamo na 
toj zemlji, za koju se otimamo kao gladni kurjaci za tustu ovcu< 
I nije li najveća ludost davati zemlji toliku vrijednosti 

Stric kao da je već bio spreman na taj prigovor, odgovo¬ 
rio je odmah bez oklijevanja : 

— Naši su stari dobro znali i osjećali, kolika je cijena toj 
zemlji. Ne bi je drukčije natapali tolikim rijekama krvi niti bi 
odbijali Turčina od nje. Nemoj, sinko, ružiti zemlje, koju nam 
je Bog dao, da hrani i tebe i mene i sve ljude. Samo cigani i 
skitnice ne znadu, šta zemlja vrijedi. Prihvati se lijepo posla, 
pa će ti se ispušiti ludorije iz glave. 

— Ni jesu to ludorije, striče. Ja znam, što znam. Nije 
moja sreća u tom, da rasipam gnoj po oranici. Doskora ću poći 
u svijet, da se ne povratim u ovaj kraj sve dotle, dok mi se 
ne ispuni želja srca. 

Stric je Ivaniš prekrstio ruke na prsima i-zagledao se za¬ 
čuđeno u svoga sinovca. A Rafo je pobjednički i izazovno gle¬ 
dao u nj i govorio dalje : 

— Jest, oprostit ću se s dodadašnjim prljavim radom. 
Reći ću zbogom seoskomu blatu i seoskoj prostoti. Ja znam, 
da sam određen za veće stvari. Neka se sav Grbonog raspne 
od zavisti, ali Rafo Jablan ne će ostati prezreni težak. Rafo će 
Jablan, čuj me striče, a neka me čuje i cijelo selo, Rafo će Ja¬ 
blan — postati gospodin ! 

— Bog s tobom, sinko ! — uskliknuo je preneraženo stric 
Ivaniš. — Tebi se uistinu mota po glavi. Odviše se visoko di¬ 
žeš, mogao bi nisko pasti, jer su ti krila vrlo slaba. 

— Ha-ha ! — nasmijao se Rafo porugljivo. — Ne boj se 
ti za moja krila ! Ona će me ponijeti dalje i više, nego što ti 
misliš. Ostani ti samo, striče, u svojem uprljanom seoskom 
brlogu, a ja ću odvažno poletjeti u svijet za boljom srećom 
i za gospodstvom. Da, da, za gospodstvom, pa makar poginuo 
kod toga. 

Stric je zabrinuta lica pošao prema svojoj kući, ali kad 
je odmaknuo desetak koraka od svojega sinovca, dosjetio se 
jednoj misli te se okrenuo natrag i progovorio : 

— Ja sam star, sinko, ali sam i iskusan, pa ti kažem : ne 
umeći se iznad svoje snage ! Lud je svatko, tko hoće da sam 

sebe podigne za kosu u zrak. Mlad si, lijep si, ali za tebe je naj- 
bolje ovo zvanje, koje danas imaš. Znam ja više njih, koji su 
nepromišljeno odlutali od pluga u svijet, da postanu tobožnja 
gospoda. Iskorijenili su sami sebe iz zemlje, koja im je davala 
sigurnost i snagu. Niti su sami postigli sreće niti su osnovali 
i osigurali svoje obitelji. Promisli, sinko, moje riječi i pođi na 

svoj posao. ♦♦ . 

_ Poći ću ! — rekao je Rafo prkosno, a onda je zazviz- 

dao neku obijesnu pjesmu i izgubio se u svojoj kući pokazujući 
očito stricu, da ne želi slušati njegovih opomena. 

II. 

»Bacio si se u vodu, pa sada plivaj!« rekao je Rafo sam 

Bilo mu je jasno, da mora otići od kuće, ali kuda će poći, 
to mu nije bilo poznato. Nije znao točno ni toga, što je zapravo 
gospodstvo. Ipak je utuvio sebi čvrsto u glavu, da se pravi 
gospodin razaznaje po tom, ako malo radi, a mnogo uživa, 
ako imade malo briga, a mnogo novaca, ako može da samo 
izreče želju, a već mu je drugi skokom izvrše. 

U Grbonogu su živjela tri čovjeka, koje su svi nazivali 
gospodom. To je bio gospodin Mikša Majdak, inače najbogatiji 
opančar u cijeloj podravskoj krajini, zatim gospodin Josip Zu- 
nić, dugogodišnji učitelj grbonoške djece, i napokon gospodin 
Mirko Borošević, opće omiljeli grbonoški župnik. K toj trojici 
seoskih odličnika odlučio je Rafo da pođe, ne bi li od njih sa¬ 
znao nešto više o gospodstvu. 

Zaputio se najprije u pohode gospodinu Miksi, jer se njega 
najmanje bojao. Opančar nije daleko od ratara, mislio je, pa 
ako ljudi vele Miksi Majdaku gospodin, zašto ne bi i Rafo 
Jablan, nazvan Štrafiček, mogao lagano doći do tog dragog 

naslova i . , 

Rafo je prošao kroz selo i zaustavio se pred kućom i dvo¬ 
rišnim vratima gospodina Mikše ♦ Osjetio je najednom, kako 
mu je srce klonulo. Bi li ušao u dvorište ili bi se natrag povra¬ 
tio*' U dvorištu su dva opančarska pomoćnika u velikim kori¬ 
tima, punim nekakve smeđe tekućine, okretala široke, napola 
učinjene kože. Malo podalje od njih vješao je gospodin Mikša 
o hrastove trklje nove opanke, da ih malo prosuši na proljetnom 
suncu. Oštar, zagušljiv vonj širio se iz korita, u kojima su se 
močile kože. Činilo se, da isti vonj izbija i iz dugačke, zamazane 
pregače, koja je sezala gospodinu Mikši od vrata do gležanja. 
Rafo se sam sebi začudio, kako je mogao i pomisliti, da je opan- 

čar Mikša Majdak gospodin. Kakav gospodin, kad se bavi još 
prljavijim poslom, nego što je Rafin ! »Zacijelo se netko htio 
samo našaliti, kad je takvog tvorića ubrojio među gospodu«, 
mislio je Rafo uzmičući natrag i začepljujući nos. 

Razočaran vratio se Rafo od Mikšinih vrata te se zaputio 
u školu gospodinu učitelju. Gospodin je Žunić nekada učio 
Rafu čitati, pisati i računati, pa će mu možda sada moći da 
dadne i koji dobar savjet. Iskusan je on čovjek, jer je nekada 
obavljao službu graničarskoga stražmeštra, a onda je straž- 
meštarsku batinu zamijenio učiteljskom šibom. Rafo je došao 
u školski hodnik upravo u času, kad je gospodin učitelj učio 
djecu njemačke službene riječi i silno se ljutio, što neka djeca 
nijesu mogla nikako ponoviti za njim bez pogreške njemački 
naslov bečkoga cara. Kad je u razredu najposlije nastala mala 
stanka, upotrijebio je Rafo tu priliku, pa je odrješito pokucao 
tri puta na vrata. Gospodin je učitelj izašao na hodnik i upi¬ 
tao svojega nekadašnjega učenika: 

— O gle, ti si to Rafo 1 Pa koja te sreća donosi k meni 
* u to neobično vrijeme*' 

Rafo je sa strahopočitanjem i zbunjenošću gledao u dugu, 
prosi jedu bradu gospodina učitelja, a onda je propentao kao 
đače, koje nije naučilo lekcije: 

1 — Htio sam da govorim s Vama o važnoj stvari, gospo¬ 
dine učitelju. 

— Je li ta stvar duga* 1 — pitao je učitelj kratko i odsječeno. 

— Pa znate, mogla bi biti dosta duga, — odgovarao je 
Rafo razvlačeći svaku riječ. 

— A je li hitna** — glasilo je dalje pitanje. 

— Pa ovaj... znate, gospodine učitelju... i nije tako 
hitna. 

— Dobro, moj dragi Rafo, dobro! — rekao je učitelj još uvijek 
srdačno, ali ipak tako s visoka, kao da dijeli svojemu nekadaš¬ 
njemu učeniku carsku milost. — Ja ću te moći saslušati istom 
prekosutra, jer je taj dan nedjelja. U ostale sam dane uvijek 
previše zaposlen. Neprestano se mučim s djecom, koja mi ove 
godine vrlo slabo uče. Dok si ti išao u školu, ehe, onda su bila 
druga vremena. Onda mi je bilo mnogo lakše, jer ste vi učili 
vrlo dobro sve predmete, a osobito njemački. A sada** Grom 
i pakao ! Runa rundoria ! Imade već nekoliko godina, otkako 
moram svaku njemačku riječ zabijati u te tvrde podravske lu¬ 
banje kao čavao u isušenu hrastovu svrž. Da, upravo kao čavao 
u isušenu svrž. Runa rundoria ! Čini se, kao da ti Podravci 
misle, da mogu s hrvatskim jezikom proći čitav svijet. Pa onda, 
moj Rafo, sad su došli i proljetni poslovi. Treba se starati za 

težake, a i s^m ja kopam i radim u svojem vrtu, jer bi drukčije 
sa svojom ženom i djecom ostao bez salate, krumpira i zelja. 
Dakle do viđenja, moj dragi Rafo ! 

Time je gospodin učitelj prekinuo naglo razgovor i ponovno 
unišao u razred, a da nije prije toga pružio Rafi ni ruke. Rafo 
je bio još više razočaran. Izilazeći iz školske zgrade mumljao 
je ljutito : 

— No, i to mi je pravi gospodin ! Uči djecu čitati i pisati, 
svatko ga mora nazivati gospodinom učiteljem, a onamo nema 
ni časka vremena, da se s kime čestito porazgovori. Prostak ! 
Kako on samo govori o salati, o krumpiru, zelju i o kopanju 
u svojem vrtu ! Njemu je valjda i to gospodski posao. Lijep 
je to gospodin, koji meće gnoj u rovice i sadi po gnoju zamazani 
krumpir. Čekaj me samo u nedjelju, fini gospodine, čekaj me, 
dokle god hoćeš, ja ti ne ću više doći na oči. 

Gospodin je župnik bio još jedina nada, koja je preostala 
Rafi Štrafičku. Nije moguće, da bi se i u njem prevario. On je 
gospodin nad svom gospodom, jer je u svojoj časti potvrđen 
od Boga i od ljudi. Rafo se zaputio k njemu razmišljajući putem, 
kakva će mu pitanja staviti. Došavši u župni dvor mogao je da 
nastavi sa svojim razmišljanjem, jer gospodina župnika nije 
bilo kod kuće. Otišao je ujutro k bolesniku u udaljen zaselak 
i nije se još povratio. 

U dvorištu je sjeo Rafo na klupu, pa da mu čekanje ne bude 
dosadno, promatrao je lastavice, koje su pod strehom župni- 
kova štaglja dogotavljale dva gnijezda. Nešto prije podne 
povratio se gospodin župnik kući, sav crven u navoranom licu 
i ponešto zadihan i znojan. Odmah je primio Rafu u svojem 
uredu i upitao ga prijazno, što želi. Rafo se stidio svojega vla¬ 
danja pred gospodinom učiteljem, pred kojim se nije usuđivao 
izreći otvoreno, što želi. Zato je sada odlučio da bez ikakva 
okolišavanja pokaže odmah, kakvi su mu jadi na srcu. Naka¬ 
šljao se malo, da mu glas bude jasniji i izgovor razgovjetniji, 
onda je duboko uhvatio zraka u prsa i prozborio : 

— Velečasni, mene u posljednje vrijeme muči jedna misao, 
koje se ne mogu nikako otresti. Zato sam došao k Vama, pa 
Vas molim, da mi rastumačite i da me poučite : kada i kako 
postaje čovjek gospodin*’ 

Župnik je bio zatečen ovim pitanjem. Već je gotovo pot¬ 
puno osijeđio u svojoj službi, i ljudi su dolazili k njemu sa sva¬ 
kojakim poteškoćama. Ali ovakve poteškoće nije nikomu rje¬ 
šavao. Pa šta da i odgovori na ovakvo pitanje * 1 Nije on nikakva 
knjiga mudrosti, da bi sve znao. No ipak će pokušati da upozna 
nešto potanje poteškoću svojega župljanina, a dotle će mu bit 

jasnije, što da odgovori. Zato na jedno pitanje uzvrati drugim 
pitanjem: 

— A šta ti, Rafo, misliš o tom * 1 Ti si, kako si rekao, mnogo 
mozgao o toj stvari, pa si po svoj prilici našao i nekakav barem 
približan odgovor. 

Rafi se nije svidio ovakav preokret. Neprestano je računao, 
kako će on stavljati župniku pitanja, a župnik će odgovarati. 
A kad tamo, događa se obratno : sada župnik stavlja pitanja, 
a on mora davati odgovore. No čemu da se boji i toga** Nije to 
nikakav ispit, na kojem bi mogao propasti, zato će otvoreno 
izreći sve, što mu je na srcu. 

Nakon kratkog razmišljanja odgovorio je: 

— Ja mislim, velečasni, da je gospodin onaj, komu moraju 
drugi služiti, a on ne mora služiti nikomu; ili barem onaj, koji 
se ne mora mučiti za svoj život, nego mu je dano, da živi u sva¬ 
koj slasti... 

Staromu se župniku razvedrilo navorano lice u dobro¬ 
ćudan smiješak. Činio se taj smiješak kao blagi prijekor razborita 
oca, koji je uhvatio svoje dijete u ludoriji. Župnik je shvatio 
Rafinu poteškoću, pa je i ne čekajući daljeg razlaganja počeo 
da govori: 

— Imade, moj Rafo, u tvojem mišljenju i nešto istine, 
ali još više paklene zavodljivosti. Bog je jedini Gospodin, kojemu 
su svi stvorovi dužni služiti, a On ne mora služiti nikomu. 
Pa i On je poslao svojega jedinorođenoga Sina na ovaj svijet, 
da nas spase i da se ponizi za nas do smrti na križu. A što ti mi¬ 
sliš, da gospodski naziv pripada onim ljudima, koji se ne moraju 
mučiti za svoj život, nego mogu plivati bezbrižno u slasti i 
vlasti, to je zabluda i zamka samoga duha paklenoga. Svi smo 
dužni raditi, jer tko ne radi, neka i ne jede. Svi smo dužni, 
ako nam je ikako moguće, da drugomu dadnemo na bilo koji 
način uzvrat za dobra, koja od njega primamo. Živjeti na tuđi 
račun smiju samo nemoćnici i djeca. Zakon rada tako je usječen 
u narav i posvećen od Boga, da se i oni, koji zbog svrhunaravnih 
razloga žive o milostinji, moraju na neki način odužiti svojim 
dobročiniteljima. Bog nam je rekao, da ćemo hljeb morati za¬ 
služivati znojem svojega lica. 

Rafi je bilo dosadno ovo razlaganje, zato je prekinuo žup¬ 
nika malo nestrpljivim riječima : 

— Pa ipak, velečasni, najviše gospode želi da živi onako, 
kako sam ja rekao. 

— Može biti da i jest tako, — rekao je župnik poprimivši 
ozbiljan izraz lica. — Ljudi žele koješta, što se ne slaže s Bo¬ 
žjom pravednošću. Ali kud 1 kamo najveći dio te gospode mora 

ipak naporno raditi. Što više, mnogima je od njih rad kud i 
kamo teži nego onima, koji imadu žuljeve na rukama. Po mojem 
mišljenju davat će ljudi vremenom naziv gospodin svakomu 
onomu, tko živi t radi duševno ili tjelesno za sebe i za druge u 
poštenju i u slobodi. A tko prisvaja sebi tuđi trud, tko tuđu 
zaslužbu pretvara bez naplate u svoje uživanje, taj je ili lijen¬ 
čina ili otimač tuđe muke ili razbojnik i u svakom slučaju namet- 
nik ! 

Rafo nije mogao da podnese ovakvo poučavanje. Činilo 
mu se, da župnik hoće namjerice da pokaže pred njim svoju 
mudrost ne bi li ga učenim natezanjem ugnjavio. Istina, staromu 
se duhovnomu pastiru nije moglo predbaciti ljenčarenje i uživa¬ 
nje na tuđi račun, on je uvijek radio, molio i učio, ali po mi¬ 
šljenju Rafinu župnik ne bi bio osjećao grižnje savjesti ni 
onda, da je živio drukčije. 

S nevoljkim osjećanjem u duši pratio je Rafo bez ikakve 
primjedbe daljnje župnikovo razlaganje, a čim mu se desila 
prilika da umakne, ustao je sa stolice, zahvalio licemjerski za 
lijepe riječi i izašao na ulicu. 

Popošao je malo putem, a onda se okrenuo prema župnom 
dvoru i u pola glasa progunđao : 

— Možda si i ti, župniče, isti onakav pišljivi gospodin 
kao i opančar Mikša i školnik Žunić. Pružite si sva trojica ruke, 
pa uzmite u svoje kolo i mojega dosadnoga strica Ivaniša, a ja 
ću poći za onakvim gospodstvom, za kakvim me srce vuče J 

III. 

Sutradan sjedio je Rafo ponovno na kućnom pragu i raz~ 
mišljao o tom, šta li bi morao učiniti, da postane gospodin 4 
Riječi staroga župnika ipak su ga malo preplašile. Strast je 
bila na čas popustila, pa je mogao treznije da misli. Šta onda, 
ako doista oni ljudi, koje drugi nazivaju gospodom, moraju 
naporno raditi? Moglo bi to da bude i istina. Nije li sva ona 
bezbrižnost, koju je on prije gledao u gospodskom životu, samo 
prividna? Njemu se činilo nekada, da na priliku učitelj i žup¬ 
nik nemaju nikakve brige, a kad je malo bolje zavirio u njihov 
rad, dobio je sasvim drugi pojam o njima. I oni moraju naporno 
zasluživati svoj svakidašnji kruh. A možda je tako i kod druge 
gospode? 

Malodušnost se uvlačila u srce Rafe Štrafička* Činilo mu 
se, da će morati pregorjeti vruću želju svojega srca i ostati u 
svojoj očinskoj kući. Ali onda se javio u njem prkos, koji ga je 
gonio sa rođene grude u široki svijet. Šta bi mu rekao njegov 

Rafo Je pošao u kuću, da donese vina . . 























stric Ivaniš, kad bi ostao kod kuće? Što bi mu rekli njegovi 
bratučedi i svako vi? Izgrizli bi ga svojim ruganjem, kad ne bi 
izvršio onoga, što je tvrdo najavio pred njima. Zarekao se, da 
će ići, pa će i učiniti tako. Makar se zemlja prolomila pod njim, 
on mora poći u potjeru i u lov za gospodskom čašću. 

Dok je Rafo tako razmišljao čas kolebajući, čas opet vra¬ 
ćajući se na staru odluku, opazio je najedanput, kako drumom 
ispod jablana dolazi u Grbonog jedan gospodin. Neznanac 
nije pokazivao nikakve nesigurnosti niti se naokolo razgleda¬ 
vao, nego se vladao tako, kao da mu je taj kraj već odavna po¬ 
znat. Čim je došao do Rafine kuće, otvorio je bez oklijevanja 
dvorišna vrata i udario ravno prema Rafi. 

— Dobar dan, Rafo ! — pozdravio je došljak. 

Rafo se zabezeknuto zagledao u nj. Došljak je bio obučen 
u crne hlače i crn kaput. Na glavi je imao crvenu kapu bez 
ikakva oboda, a u njegovim se svijetlim cipelama mogao ogle¬ 
dati čovjek kao u zrcalu. Čudno je bilo Rafi, kako to, da na 
neznančevim cipelama i na odijelu nije bilo nikakva praha. 
Još mu se čudnijim činilo, što ga je taj čovjek, kojega nije 
nikad vidio, nazvao njegovim imenom. Odakle on poznaje 
njega? Vidio je, kako ravno s ceste ulazi k njemu. Nitko mu 
dakle u selu nije mogao kazati Rafino ime. Ta prije dolaska u 
Rafino dvorište nije se gospodin mogao k nikomu svratiti, jer 
je Rafina kuća upravo na kraju sela. 

Oporavivši se malo od čuda zapitao je Rafo : 

— A tko ste vi, gospodine? 

Upirući prodiran pogled u Rafu i ne trepćući vjeđama 
odgovorio je došljak: 

— Svejedno, kako se zovem. Ime ne čini čovjeka, nego 
osoba. Zovi me uvijek onako, kako si me sada nazvao. Ja sam 
pravi gospodin. Onakav gospodin, o kakvom ti maštaš i mu¬ 
druješ. 

— Pa otkuda Vi, gospodine, znadete moje ime? Tko Vam 
je kazao za nj? 

— Nije trebalo da mi ga tkogod kazuje. Sam sam ga sa¬ 
znao. Znam ja ne samo tvoje ime, nego si mogao ovaj čas vi¬ 
djeti, da su mi poznate i tvoje misli. 

— Pa je li istina ono, što mi je jučer rekao župnik? Je li 
istina, da je i život gospode težak? — upitao je Rafo ne mo¬ 
gući skinuti očiju s došli ako va pogleda. 

— Župnik je lagao ! — odsjekao je došljak prigušenim gla¬ 
som. A onda su mu sijevnule oči ružnom mržnjom, i on je na¬ 
stavio : — Istina je ono, što ti misliš, a ne ono, što ti je župnik 
propovijedao. Mudrac je on, ali za sebe. On bi htio, da ti osta¬ 

neš do konca života zalupani seljak. A ti si određen za veće 
časti. Određen si, da budeš pravi gospodin, i da ti drugi ispu¬ 
njaju sve želje. Prava se gospoda ne muče, nego samo uživaju 
i zapovijedaju. 

— Pa da li bi mi Vi, gospodine, mogli pokazati put do 
pravoga gospodstva? 

— Bih, ali samo uz jedan uvjet! 

— A koji bi to uvjet bio? 

— Da me u svem slušaš ! I da ne budeš nikada plašljiv ! 

Rafo se malo trznuo na ove riječi, ali kada se sjetio, kako 
je gospodin pogodio malo prije sve njegove osnove, pomislio 
je, da je osobita čast i sreća biti pod vodstvom ovako mudra 
i pronicava čovjeka. 

Gospodin je upitao : 

— Obećaješ li mi dakle, da ćeš me u svem slušati? 

Rafo je bez ustručavanja odgovorio: 

— Obećajem 1 

— Dobro dakle, — nastavio je gospodin u crnom odijelu i 
s crvenom kapom na glavi. — Ja ću odsada biti tvoj vođa. 
Samo pazi, što ću ti reći. Nemoj se nimalo čuditi, ako već u po¬ 
četku ne bude sve onako, kako bi ti želio i kako si ti zamišljaš. 
Treba ići od stepenice do stepenice, pa ćeš sigurno istom onda 
doći do najvišega gospodstva. Kad bi se uspeo odmah na naj¬ 
više mjesto, moglo bi ti se doista dogoditi ono, što ti je prorekao 
stric: izdala bi te krila, i ti bi se s najveće visine strmoglavio 
u ponor. 

— Šta treba dakle najprije da radim, gospodine? 

— Treba da što prije ostaviš svoju seosku kuću. To je prvo, 
što moraš učiniti. Nemoj duže oklijevati, jer bi ti sreća mogla 
pobjeći. Pođi u grad i prijavi se gospodinu pukovniku, pa vrši 
onu službu, koju ti on dadne. To je početak, a kasnije, kada se 
do kraja otkineš od prljava sela, doći će sve samo od sebe. 

Razdragani je Štrafiček skočio od veselja sa svojega praga 
i poletio prema gospodinu, da ga zagrli i poljubi. Čuo je eto 
napokon riječ, koja ga je izbavila iz neizvjesnosti. Nije prije 
znao, kamo bi pošao, neodlučnost mu je izgrizala mozak i srce, 
a sada mu je jedan dobrotvor rasvijetlio stazu, kojom treba 
da ide. 

Rafo je zagrlio i poljubio gospodina, a kod toga mu se 
učinilo, kao da osjeća zadah katrana i upaljena sumpora. No 
tko bi na to pazio kod ovako svečane zgode, kada se srećno 
riješila sudbina jednoga sumnjača 1 

— Dragi gospodine, čime da vam se odužim za Vaš savjet? 
— pitao je tronutim glasom Rafo. 


Gospodin Rafo 

— Meni ne treba nikakve plaće* Za svoje usluge ne tražim 
ja nikakve zahvalnosti. Zahvalnost uopće ne postoji u mojem 
svijetu. Najbolja mi je nagrada, kad mogu uživati u — sreći 
drugih. 

— Ali, gospodine, kad ste tako plemeniti, ipak ćete barem 
okušati sa mnom mojega vina. Nije baš najbolje i malo ga ima, 
ali je svaka njegova kap pojačana i zaslađena ljubavlju prema 
Vama. 

I ne čekajući odgovora poletio je Rafo Jablan, nazvan 
Štrafiček, u svoju kuću, da donese iz nje vina. Povratio se 
brzo natrag s punim vrčem, ah kad je prekoračio prag kuće, 
neznanca nije bilo više u dvorištu. Rafo je pogledao na ulicu, 
ali ga nije vidio ni tamo. Nestalo ga je, kao da je u zemlju pro pao. 

— To mora da je vrlo čedan gospodin, rekao je Rafo sam 
u sebi. — Eto, nije htio da primi ni najmanji dar za svoju uslugu. 
Zacijelo je iščeznuo nekuda u onu ulicu, koja zakreće na desno 
odmah iza kuće strica Ivaniša. 

U razdraganosti svojoj zaboravio je Rafo da pogleda toč¬ 
nije ono mjesto u dvorištu, gdje je neznanac malo prije stajao 
i gdje se sada vidjele dvije rupe, u kojima je tinjao nekakav 
modrikast plamen. 


IV. 

»Kuj željezo, dok je vruće U opominjao je Rafo sam sebe. 
»Sreća je brzonoga kao jelen, a promjenljiva kao proljetno 
vrijeme. Ako je ne uhvatiš, dok je uza te, za čas će uteći preko 
devet gora i dolina, i nikada je više ne ćeš uloviti.« 

Odmah drugi dan nakon pohoda gospodina u crnom kaputu 
i s crvenom kapom, to jest u samu Božju nedjelju, natrpao je 
Rafo po primjeru onih, koji su polazili u pukovnijski grad na 
vojničku službu, u veliku kožnatu torbu kruha, sira i slanine i 
počeo se opraštati sa svojom očevinom. Pregledao je kuću, 
hambar i štalu. U prvi mah nije znao, bi li pošao neopazice 
od kuće u svijet ili bi se komu javio prije odlaska. Najposlije 
je rekao : »Ah, šta ! Nijesam tat ni razbojnik, da bih potajno 
ostavljao rođenu kuću. Kad nijesam imao vremena, da sve 
prodam, predat ću cijelo gospodarstvo zajedno s marvom, 
konjima i živadi svojemu stricu. On se doduše nije pristojno 
ponio prema meni, ali ja ću biti velikodušan prema njemu. 
Neka gospodari na mojem imanju, kako hoće, neka privređuje 
za sebe koliko hoće, a ja ne tražim od njega nikakve naplate. 
Krto vi i čopori svinja traže što šire polje, da mogu po njem 

rovati, pa neka i moj stric imade što više zemlje, po kojoj se može, 
ako baš hoće, i kaljužati. Svakomu svoje !« 

Bilo je nešto prije podne, kada je Rafo s torbom na le¬ 
đima pošao k svojemu stricu, da se oprosti s njime. Predao mu 
je cijelo svoje gospodarstvo očekujući, da će mu stric zahvaliti 
za to. Ali starac je počeo ljutito vikati: 

— Kud li si naumio, moj jadni sinovčeS* 

A Rafo je odgovorio važno : 

— Idem, striče, u pukovnijski grad, da postanem gospodin. 

— Postat ćeš ti vucibatina, a ne gospodin ! — žestio se 
stric. — Ta je li te sam sotona zaludio, da ostavljaš ovako 
lijep grunttf 

Rafo je samo sažalno gledao u svojega strica. Nije htio 
da i on viče na nj i da ga vrijeđa, jer je želio, da njihov rastanak 
ne bude kao rastanak dvojice dušmana. Osim toga želio je, 
da oproštaj bude što kraći. Doskora su imali da se povrate 
s velike nedjeljne mise stričevi sinovi i snahe, ali Rafo nije htio 
da ih čeka, jer je bio odlučio da još prije njihova povratka 
iščezne iz sela. Oprostio se zato još jednom sa stricem Ivani- 
šem i zaputio se, obilazeći selo preko zavrtnica, prema Bilogori. 

Uspevši se na visok brežuljak, s kojega se otvarao vidik 
na cijeli njegov zavičaj, okrenuo se Rafo još jednom prema 
svojemu selu. Livade su se zelenile i bjelasale u proljetnoj travi 
i u cvatu suručica, tratinčica, maslačka i žabnjaka. Na orani¬ 
cama se u sjaju toploga sunca ljeskale masne, netom izorane 
brazde. Seoske kuće s crnim krovovima i bijelim zidovima 
jedva su provirivale iz zelenih i bijelih voćnjaka. Tamo daleko 
prema Dravi gubila se u nedogled tamna i zagonetna hrastova 
šuma, pozornica bezbrojnih priča i sijelo vuka i hajduka. Či¬ 
nilo se, da cijela krajina svojom ljepotom poziva Rafu natrag, 
ali on nije razumio toga poziva niti je imao srca za svoj zavi¬ 
čaj. Baš naprotiv, on je sebi utvarao, da bježi pred grdnim stra¬ 
šilom, koje mu je dosada ispijalo krv i sapinjalo dah. Pogledao 
je još jednom neprijateljskim pogledom Grbonog, šapnuo je u 
sebi, da će se odsada uspinjati u časti isto ovako, kako se sada 
uspeo iz ravnice na ovaj brežuljak, a onda se naglo okrenuo 
i izgubio među visokim planinskim bukvama, koje su se 
bile istom počele osipati nježnim žućkasto-zelenim lišćem. 

Došavši u grad prenoćio je Rafo u jednoj krčmi, a ujutro 
je stupio pred pukovnika. Bio je to gospodin u najboljoj mužev¬ 
noj snazi. Cijela je uniforma stajala na njem kao salivena. 
Odrješito je koracao, odrješito gledao u svijet sivim sokolovim 
očima, a najviše je, kako se činilo, bio ponosan svojim crnim 
bujnim zalisđma, koji su mu obrasli cijelo lice i spuštali se niže 

od obrijana podbratka na visoki ovratnik, na kojem su se bli¬ 
stale tri platne zvijezde. Rafi su klecala koljena od uzrujanosti, 
ali se sjetio, što mu je rekao gospodin u crnom kaputu i s crve¬ 
nom kapom, naime, da ne smije biti nikada plašljiv, pa je zato 
odlučnim glasom progovorio : 

— Gospodine pukovniče, Rafo Jablan, nazvan Štrafi- 
ček, iz Grbonoga, pokorno javlja, da je došao u Vašu službu. 

Pukovnik je zadovoljnim pogledom omjerio Rafu. Svidjela 
mu se njegova lijepa vanjština i otresitost. Krupnim glasom, 
u kojem je bilo mnogo topline, upitao ga je : 

— A jesi li ti, momče, obrazovani 

»To znači nešto veliko«, pomislio je Rafo. »Pita me, jesam 
li obrazovan, jer hoće da me uvede među pravu gospodu. Samo 
što da mu reknem i Ako pri znam istinu, mogao bih se oprostiti 
za vazda s gospodstvom, jer će se odmah vidjeti, da nijesam 
ništa učio. A ako slažem, mogli bi me uhvatiti, i onda će mi 
koža biti vrlo jeftina.« 

Dok Rafo u neodlučnosti nije znao, što da odgovori, 
nastavio je pukovnik: 

— Vidim, da ne razumiješ, što znači biti obrazovan. Da¬ 
kle znaj, da sam te time pitao: jesi li dosada služio u vojsci? 1 

— Nijesam, gospodine pukovniče. 

— Kako to?* Kakav je to tuluman mogao da takvog momka 
proglasi nesposobnim za vojsku?* 

— Ja sam, gospodine pukovniče, jedini potomak i Član 
svoje zadruge, pa zato nijesam bio obvezan da budem vojnik. 

— Ti dakle hoćeš unatoč tomu da budeš dobrovoljac?* — 
upitao je pukovnik s vidljivim zadovoljstvom. 

Rafo nije ni tu znao, što da odgovori. Na dobrovoljaštvo 
baš nije mislio. Ali kad je već zapao ovamo, zašto da ne bude 
makar i dobrovoljac?* Bog zna, nije li to upravo onaj put, koji 
će ga dovesti do slave i gospodstva?* U jedan su mu trenutak 
munule te misli glavom i u jedan je trenutak odgovorio : 

— Ja sam na sve spreman, gospodine pukovniče ! 

— Vrstan si momak ! — pohvalio ga je pukovnik. — Sada 
doduše nije doba za stupanje u vojsku, ali ja te ipak primam 
u nju. Prije nekoliko sati otpustio sam svojega služaka i konju- 
šara. Ti ćeš brzo naučiti glavne pojmove o vojsci, pa ćeš onda 
preuzeti njegovo mjesto. Tražim od tebe točnost, poštenje 
i vjernost. Budeš li neposlušan, nepošten ili tvrdoglav, zapo¬ 
vjedi t ću, da ti na derežu izbroje sva rebra i izmjere sve kosti. 
Jesi li razumio?* Abtreten ! 

Rafi je bilo, kao da ga je tkogod polio mrzlom vodom. 
Srušene su bile njegove kule u zraku. Očekivao je, da će na pr¬ 


voj stepenici svojega uspinjanja do gospodstva biti imenovan 
barem poručnikom. Međutim, može sam sebi čestitati, jer 
ga je pukovnik imenovao svojim služakom i još mu je zaprije¬ 
tio batinama. 

Vraćajući se s raporta od pukovnika uzdisao je Rafo po¬ 
tiho : 

— Ej, Rafo, Rafo, baš si se ljuto opržio. Tvoje uspinjanje 
u Časti napreduje puževom ili možda račjom brzinom. Ako 
ikada dođeš do gospodstva, bome ćeš ga krvavo zaslužiti. Ali 
neka ! Ja vjerujem u svoju zvijezdu i u gospodina s crvenom 
kapom. 


V. 

Rafo je obukao carsko odijelo i počeo živjeti vojničkim 
životom. Ubrzo je naučio vojničke vježbe, pucanje i jahanje. 
Opazio je i sam, a i drugi su mu kazivali, da je postao ljepši 
i puniji. Crni, pomno uređeni brkovi krasno su mu pristajali 
uz rumene usnice i crveno-bijele obraze. Kada bi skinuo kapu 
s glave, čovjek se nije mogao dosta nagledati njegove vrane 
kose i njegovih gustih, rudastih u vojaka. U cijeloj pukovniji 
nije bilo tako lijepa vojnika, kakav je bio crnooki Rafo. 

Doskora se Rafo oprostio s vojarnom i preselio se u stan 
gospodinu pukovniku kao njegov služak. Posla je bilo dosta, 
i previše, ali se Rafo tješio : Tko hoće da se vatre nagrije, mora 
se prije toga i dima nadimiti. Nije mu bilo teško, što je morao 
rano ustajati i čistiti pukovnika i njegove konje. Ali pukovni¬ 
kova gospođa — ta mu je ispijala krv. Nesamo da je morao 
pomagati njoj i kuharu u kuhinji, nesamo da je morao često 
i sam kuhati, nego je morao da se pred njom klanja i previ ja 
onako, kako su se klanjali i previjali civilisti. Ona mu nije dala 
mira sve dotle, dok nije znao sve naklone, okrete i poklone 
onako savršeno kao kakav komedijaš, koji u cirkusu pleše na tr¬ 
buhu ili stavlja jednu nogu za svoj vrat, a na drugoj skače. 

Razumije se, da se Rafo nastojao uvijek izmaknuti ispred 
očiju pukovnikove gospođe. Kuhinjske je poslove naučio vrlo 
dobro, ali mu je ipak kuhinja zaudarala gore nego i sama štala. 

Najradije je Rafo pratio gospodina pukovnika, kada bi 
on jašio na vojničko vježbalište ili kamo drugamo. Tada bi se 
Rafo isprsio na konju ponosno, kao da imade prvu čast iza 
pukovnika. Pa zašto da i ne bude ponosan?* Čeka ga jedna vi¬ 
soka čast, koju si danas ne može pravo ni zamisliti. A nije 1 
mu već sada dobro?* Da nema posla kod gospođe pukovnikovice 

bilo bi mu bolje nego bubregu u loju. Što mu tko može?' Čega 
mu nedostaje? Nitko ga ne smije dirnuti, a on je već nekoliko 
puta drugima dijelio i batine, kad ga je gospodin pukovnik 
odredio za to. Ne mora misliti, što će koji dan raditi, ne mora 
si razbijati glavu, kako će posvršavati sve poslove u pravo vrije¬ 
me, kao što je to morao činiti kod kuće kao seljak. Osim kuhi¬ 
nje sve je kod njega točno određeno : i posao i hrana, i spavanje 
i bdijenje. Jelo mu pribavljaju drugi, a on radi samo ono, što 
su drugi promislili. Njemu ne zadaje skrbi ni suša ni poplava 
ni tuča ni mraz. Za nj se mora naći hrane, pa makar drugi i 
gladovali. 

Prolazio je dan za danom i mjesec za mjesecom. Već je 
došla druga zima, otkako je Rafo ostavio zavičaj, kada je jednoga 
dana gospodin pukovnik rekao : 

— Rafo, za par dana polazimo na duže putovanje. Pri¬ 
pravi sve, što nam treba za tjedan dana. 

Rafo se veselio promjeni. U određeni dan krenuo je pukov¬ 
nik po mjestima svoje pukovnije, da sve svojim očima vidi 
i da se uvjeri, što je u redu, a što u neredu. Pratilo ga je, osim 
Rafe, jedno odjeljenje konjanika, jedan kapetan i jedan poručnik 

Treći dan ovoga nadzorničkoga putovanja dođoše u Rafino 
rodno selo Grbonog. Tu je bila samo obična stražarnica bez 
ijednoga časnika, ali se pukovnik ipak zadržao malo dulje u 
selu. Nakon objeda dobio je Rafo dopuštenje, da može pohoditi 
svojega strica. 

Već je prije bio obukao ispod kabanice »vafenrok« ih’ svečano 
vojničko odijelo, kao i sva pratnja, koja je pošla s pukovnikom 
na inšpekciju. Sada je jošte nakovrčao kosu, zafrkao brkove i 
obukao bijele rukavice, a onda se bacio na konja, pa je laganim 
kasom poletio smrznutom seoskom cestom prema kući svojega 
strica. Ukočio je vrat i podigao glavu visoko, da i vanjskim zna¬ 
kom pokaže, kako prezire seoske kuće, kojima su slamnati kro¬ 
vovi tako reći posrtali pod bremenom debelog snježnog plašta. 
Kroz gdjekoji zahukani prozor virila bi po koja djevojka, a 
Rafo je mislio, da je sva očarana i zamamljena njegovom poja¬ 
vom, pa da uzdiše za njim. Kod te misli govorio je u sebi : 
»Nijeste vi, seoske sove, vrane i svrake, za ovakvoga sokola. 
Ja sam određen za zeta višim osobama. Nije ni svaka gospod¬ 
ska kći vrijedna, da mi bude žena, a kamo li koja između vas !« 

U dvorištu svojega strica pri vezao je Rafo konja za sta¬ 
blo jedne višnje, a onda je unišao u stričevu kuću. U ugrijanoj 
i ponešto zagušljivoj velikoj sobi našao je trica i samo trojicu 
njegovih sinova. Očekivao je, da će ga ukućani grliti od veselja 
i diviti mu se, a kad tamo, oni su odgovorili na njegov pozdrav 


tako hladno, kao da im je u kuću banuo crni ciganin. Krv mu je 
uzavrela u žilama, jer se osjetio silno uvrijeđenim. Još je jače 
zakuhalo u njem, kad je stric Ivaniš prekinuo neugodnu šut¬ 
nju, koja je nastala nakon izmjene pozdrava, pa mu je rekao : 

— Čuli smo, Rafo, da si sada tuđi sluga. A da si kod kuće, 
mogao bi biti svoj gazda, i to dobar gazda. Vrati se, sinovče, 
što prije na svoje gospodarstvo, jer ti ga mi ne ćemo moći sa¬ 
čuvati od propasti, 

Rafo je samo škrinuo zubima te je pokušao na silu da bude 
vedar i bezbrižan. Međutim stric se nije smijao na neke nje¬ 
gove usiljene doskočice, nego je nastavio tužnim glasom : 

— Sramota je, sinovče, i za tebe i za mene, što gubiš 
ovako uludo svoje najljepše godine. Sramota ! 

Tu se Rafo nije mogao dulje svladati. Sva pritajena srdžba 
provalila je napolje. Bijesno je pogledao strica i njegove sinove 
i izderao se: 

— Jezik za zube, prostačino 1 Kakva sramota ! Sramota 
si ti sam sebi! Ne znaš se ni najesti pristojno, pa onda da meni 
prigovaraš? 

Riječ po riječ, odgovor po odgovor, i doskora se sve orilo 
u sobi od vike, u kojoj su se nadmetali i stric i Rafo i stričevi 
sinovi. Kad je stric vidio, da ne može uvjeriti šinovca ni o čem 
pametnom, zavikao je : 

— Gubi mi se s očiju, izrode jedan! Ni jesi vrijedan imena, 
koje nosiš. Nikada te više ne vidjele moje oči u ovoj kući 1 

Rafo nije htio da uzmakne, jer mu se činilo, da bi to za nj 
bilo sada previše sramotno. Stao je nasred sobe, razgrnuo 
kabanicu, da su mu se vidjela sjajna puceta na »vafenroku« 
i visoki žuti ovratnik, pa je uvrijeđen siktao : 

— Ti? Ti ćeš mene tjerati odavde? A vidiš li ti, tko sam ja? 

— Ti si izrod našega plemena! Izrod našega cijeloga sela! — 
govorio je uzrujano stric. 

— Ane vidiš li ti, grdobo stara, ovo carsko odijelo na meni ? 
— lupao se Rafo u prsa, dok su mu žile na sljepočicama i na čelu 
iskočile tako debelo, da su iskvarile svaki trag njegove ljepote. 

— Grdoba si sam ti! — branio se stric Ivaniš.— Rekao sam 
ti, da ćeš postati vucibatina, a to si i postao. Pokazuješ nam 
svoje lijepo odijelo, a ja ti velim, da futavac ostane futavac i 
u svojem šarenom perju. 

Uz gadnu kletvu zgrčio je Rafo pesti i prihvatio strica za 
vrat. Ali odmah su sva tri sina priskočila u pomoć ocu, i Rafo 
se za čas valjao dvorištem u izgaženom snijegu pred svojim 
konjem. Ipak njegov pogani jezik nije ni tada mirovao. Sav 
zamazan i s razderanom kabanicom uspeo se osramoćeni delija 

na konja kunući stricu i njegovim sinovima sve na nebu i na 
zemlji. Na ulici je još jednom zamahnuo pesnicom prema stri¬ 
čevoj kući i zaviknuo : 

— Zapamtit ćete vi to meni, ništarije jedne ! Vratit ću 
vam ja žao za sramotu ! 

Kao bijesan pas odletio je Rafo pukovniku i ispripovijedao 
mu cijeli slučaj. Dakako, sebe je prikazao kao nedužno janje, 
a obitelj svojega strica kao razbojnike i buntovnike. 

Pukovnik je izaslao vojničku stražu, koja je dovela strica 
i troj cu njegovih sinova svezane u stražarnicu. Odmah je za¬ 
počela istraga, koju je vodio sam pukovnik. Vojničkom odsje- 
čenošću stavljao je on pitanja i bez velikog istraživanja stvarao 
odmah svoj sud. 

— Jeste li vi digli ruku na svojega rođaka Rafu Jablana 
Štrafička?' Jeste li vi navalili na carskog vojnika? 1 

— Ni jesmo, gospodine pukovniče 1 — glasio je jedan od¬ 
govor za drugim. 

— Pa tko mu je onda razderao kabanicu i otkinuo dva pu¬ 
ceta s vafenroka?* Tko ga je izubijao? 1 

— Mi smo, gospodine pukovniče, branili svojega oca, 
kojega je Rafo htio da zadavi, — rekli su sinovi starca 
Ivaniša. 

— Koješta! — primijetio je porugljivo pukovnik. — Jedan 
će čovjek pokušati u prisutnosti trojice ovako krepkih ljudi 
da zadavi jednoga starca ! Pričajte vi to komu drugomu, a ne 
meni! Vidim, da ste buntovnici i da mrzite carsku vojsku. 

— Ne mrzimo, gospodine pukovniče, ni jesmo mi nikakvi 
buntovnici. 

— Kako nijeste, kad ste pogrdili carsko odijelo i carsku 
odoru?' Nijeste li vi radi žuta ovratnika na vafenroku pro¬ 
zvali vojnike moje pukovnije futavcima?' 

— Ja sam futavcem nazvao samo svojega sinovca Rafu, — 
rekao je stric Ivaniš. 

— Dakle sam priznaješ svoju krivnju, barem djelomično,— 
rekao je pukovnik. — Vidim, da ste krivi. Ja se ne ću s vama dugo 
natezati ni nadgovarati. Budite zadovoljni, što ćete svaki 
proći sa dvadeset i pet batina. Kazna se ima odmah ovršiti ! 

Sila Boga ne moli. Sve jedan osuđenik za drugim bio je 
povaljen na derež, a Rafo je bio određen, da im dijeli batine. 
Kad je najposlije i stric Ivaniš ustao sav slomljen sa sramotne 
klupe i uhvatio se za ramena dvojice sinova, da od slabosti 
ne padne na zemlju, stao je Rafo pred izmrcvarene ljude i za¬ 
viknuo glasom punim zluradosti: 

— Mi smo vaš zakon, hulje jedne prostačke. Mi ćemo vas 
smrviti i samljeti! Mi ćemo vam slupati te tvrde seljačke glave 
kao bundeve ! Sada vidite, tko je izrod, vucibatina i futavac. 
Izrodi ste, vucibatine i futavci vi, a ja sam već sada gospodin 
i bit ću još veći 1 

VI. 

Šta li se to najednom desilo s Ratom?* Nikada on nije mo¬ 
gao da protumači sebi, kako li je to samo bilo moguće. On zna 
dobro, da je najsavjesnije osedlao pukovnikova konja. Sve je 
bilo u redu : i sedlo, i remenje za podvezivanje, i stremenovi. 
Sve je bilo čvrsto i na ljudsku govoreći nije moglo popucati. I 
onda se dogodilo ono, čemu se nije ni u snu nadao. 

Bio je lijep proljetni dan. Na vježbalištu izvan pukovnij¬ 
skoga grada sakupila se malne cijela pukovnija. Pažnja sviju 
vojnika bila je uperena samo na jedno mjesto. Svi su gledali 
na povišeni humak, na kojem se nalazio gospodin general, koji 
je došao iz samoga Beča, da pregleda vojsku. 

Gospodin pukovnik igrao je svojega konja ispred pukovnije 
leteći strelovitom brzinom od jednoga krila do drugoga. Sve su 
komande bile bez prigovora izvedene, samo je preostajalo još, 
da cijela pukovnija učini mimohod pokraj gospodina generala. 
Gospodin je pukovnik jašio najbržim trkom s lijevoga krila na 
desno, da se stavi na čelo svojoj vojsci i da izda bataljonskim 
zapovjednicima posljednju komandu, kad li je najednom sedlo 
poletjelo naprijed većom brzinom od konja, i gospodin je pu¬ 
kovnik zaorao najprije izvučenom sabljom, a onda i čelom i 
čakom po izgaženoj travi. 

Priskočili su mu brzo u pomoć drugi časnici. Jedan mu je 
dao svojega konja i svoju sablju, i mimohod je bio izveden 
bez ikakva zakašnjenja. Gospodin se general bio učinio, kao da 
nije vidio pukovnikova pada. Ali pukovnik je bio bijesan kao 
ris, što se tako osramotio pred vojskom. 

Kad je nakon vježbe došao kući, pozvao je preda se Rafu 
i sasuo na nj valjda sve kletve i prostačke riječi koje su bile 
poznate u hrvatskoj vojničkoj krajini od Drave pa sve do Ja¬ 
dranskog mora. Rafo je imao osjećaj, kao da se na nj srušila 
srdžba sudnjega dana. Ipak još bi se i to dalo podnijeti, ali 
— muko neslućena ! — kakvu li je ono zapovijed izdao pukov¬ 
nik naredniku, kojega je bio pozvao k sebi?* Zapovjedio mu je, 
da imade Rafi odrapiti dvadeset i pet batina, a onda neka g2 
briše iz dobrovoljačke trupe i neka ga protjera u njegov rodni 
kraj. 

Sav isprebijan, bio je Rafo prebačen već drugi dan u ranu 
zoru preko Bilogore. Jedva je Vukao drumom izlomljene udove. 
Mučili su ga nesamo bolovi tijela, nego i bolovi duše. Kuda će 
sada jadan i čemeran s isprebijanim kostima i poniženom du¬ 
šom i Kući ne smije, jer bi mu tamo njegovi najbliži rođaci 
povratili s kamatama sve one batine, koje im je tako bezdušno 
uzajmio zimus. A kuda će drugamo i Bog zna, nije li ga onaj 
gospodin u crnom kaputu i s crvenom kapom namjerice nasa¬ 
mario^ Ako je mislio pošteno, zašto mu se ne bi javio sada, 
kada mu je njegova pomoć najpotrebitija*' 

Dok je Rafo tako mozgao, eto ti doista uza nj njegova 
savjetnika i zaštitnika. Na njem je bilo isto crno odijelo i ista 
crvena kapa kao i onda, kada ga je prije dvije godine bio po¬ 
hodio u Grbonogu. 

— Zdravo, Rafo! — uskliknuo je gospodin. 

Rafo nije u prvi mah ništa odgovarao. Htio je da dobaci 
gospodinu u lice jedan prijekor, ali mu riječ nije nikako htjela 
na jezik. Srce mu se punilo nekim čudnim strahom, jer je njegov 
drug koračao uza nj tako tiho, da nije pravio nikakva topota 
ni škripanja po cesti. A cesta je bila nasuta šljunkom, i na noga¬ 
ma se gospodina ovoga puta ljeskale visoke crne čizme. 

— Nemoj me se bojati 1 Nemoj sumnjati o meni! — rekao 
je Rafin pratilac. — Sve, što si dosada doživio, sve je bilo po¬ 
trebito kao prva priprava za ono, što te čeka na koncu. Trebalo 
je da se najprije potpuno odbiješ od sela, a onda i od vojske. 
Sada se treba dizati dalje i više. Obećao si mi, da ćeš me slu¬ 
šati, zato pođi sa mnom. Zaobići ćemo tvoje selo, jer su sada 
ljudi na poljima, pa bi te mogli vidjeti. 

Rafo je htio da se opre gospodinu i da ga ostavi. Ali kad 
je pogledao u njegove oči, klonula je sva njegova otpornost. 
U tim očima bilo je nešto tako jezovito kao u pogledu zmije 
otrovnice, ali ujedno i nešto tako zapovjedno, da se čovjek 
nije mogao oteti tomu. Kao da nema volje, pošao je Rafo s 
gospodinom nekim nepoznatim zaobilaznim stazama u pravcu 
prema Dravi. 

Došli su do velike hrastove šume, koju je Rafo već prije 
poznavao, ali nije nikada ulazio u nju s te strane. Gospodin 
se zaustavio kazujući Štrafičku : 

— Ja ću te sada ostaviti, jer me dužnost zove drugamo. 
A ti koračaj naprijed, i to tako, da ti sjena bude uvijek pred 
tobom. Kada dođeš do jedne vode, koju ne ćeš moći pregaziti, 
onda viči: »Pavlene ! Veseljače !« A kada dođu ljudi preda te, 
ništa se ne boj, nego reci: »Poslan sam ovamo, da vam budem 
drug i sluga !« 


»Jao meni!« zavapio je Rafo u sebi. »Opet ću dakle morati 
da”služim ! A šta će biti, ako se ta nova služba svrši još gore 
nego dosadašnja** Luda li mene 1 Zašto sam zakrčio sebi povra¬ 
tak kući onom zimskom okrutnošću*« 

Što je Rafo išao dublje u šumu, sve je više zaboravljao na 
svoje stradanje kod pukovnika. Visoko je hrašće i jasen je već 
od djetinjstva razblaživalo njegovu dušu i prenosilo ga u drugi, 
bolji i srećniji život. 

Šuma je ispočetka bila živa, brbljava bučna. S drugoga 
kraja tamo od Grbonoga, dopiralo je do Rafina uha međusobno 
dozi van je svinjara, koji kao da su htjeli da se zabavljaju šum¬ 
skom jekom. Između prolistalih hrastova, jasenova, joha i 
niskoga glogova šikarja čulo se kliktanje žuna i djetlića i nji¬ 
hovo brzo kljucanje o stabla. Čulo se i graktanje vrana, gukanje 
grlice i kukanje kukavice. 

Na jednom golostupom hrastu, kojemu je vrh bio slomljen 
i opaljen od groma, ugledao je Rafo gnijezdo, veliko kao gum- 
neno rešeto. Jedna roda stajala je na suharku kraj gnijezda i 
okrećući se u pravcu, odakle je dolazio Rafo, tvrdo je klopotala 
kao klopotac, kada ga potjera brzi vjetar. Druga roda uvukla 
je na taj znak glavu još dublje u gnijezdo, tako da joj se i kljun 
izgubio u suhoru i trnju, kojim je gnijezdo bilo opleteno. 

Negdje u dupljima ćepurkali su i čvorci, koji kao da su se 
nad nečim zgražali. 

Doskora je Rafi nestalo ispod nogu tvrdoga šumskoga tla, 
a mjesto njega pojavio se mekani grez i zibot. Tu nije više ra¬ 
sla lijepa trava, nego jarmen, lopuh, šaš i rogoz. Kako je šuma 
bila sve gušća, morao se Rafo više puta zaustaviti, da ustanovi, 
kuda mu pada sjena. Malo pomalo nestalo je svih ptičjih gla¬ 
sova, samo mu se činilo, da u daljini čuje katkada gakanje div¬ 
ljih pataka. To je bio već kraj, kamo je rijetko kada ili možda 
nikada zalazila ljudska noga. 

Rafo se sjetio različitih priča, koje su se pripovijedale o 
tom tajinst venom kraju. Bilo mu je ponovno sve neugodni je 
u šumi i bio bi se gotovo povratio natrag, da ga nije neka ne¬ 
odoljiva sila gurala naprijed. Kod prelaženja preko jaraka 
bilo mu je čudno, što ni u najvećem blatu nije greznuo preko 
gležanj a. Sjećao se, kako su stari Grbonožani pripovijedali, 
da su u ovoj močvarnoj šumi propadali ljudi i marva preko 
glave u glib i nikada se više nijesu povratili natrag. A on hoda 
tako lako, kao da pliva. 

Bila je već večer, kada je Rafo napokon došao do jedne 
duboke vode, koja je doduše bila dosta bistra, ali se po njenoj 
površini nije razaznavalo, da li kuda teče. »To će biti onaj mrtvi 

rukav Drave, koji se zove Neteča«, pomislio je Rafo sjećajući 
se i opet pričanja o sličnoj vodi. Rafo je pokušao dugačkim pru¬ 
tom da mjeri dubinu, ali se prut izgubio do vrha u mulju. Na 
površini vode plivala je nekakva zelena, gusta trava, a uz obale 
je rasla trska, koja je priječila pogled na drugu stranu. Rafo 
je promatrao fine žute lopoče na vodi i žutu peruniku, a onda 
je počeo vikati najprije tiše, a onda sve glasnije ! 

— Pavlene ! Veseljače I 

Nakon dužeg vremena pojavila su se na drugoj strani dva 
čovjeka s puškom u ruci i s bodežom za pašom, u crnom odijelu, 
s crnom bradom i s visokom crnom šubarom. »Pa to su raz¬ 
bojnici !« pomislio je Rafo, lecnuvši se, ali se nije usudio da 
glasno kaže svoju misao, nego je rekao, kako ga je naučio go¬ 
spodin s crvenom kapom i u crnom kaputu : 

— Poslan sam ovamo, da budem vaš drug i sluga. 

— Imaš li kakvo oružje**— upitao je jedan razbojnik, a kad 
je^Rafo odvratio, da nema, izvukao je drugi iz^ trščaka sakriven 
čamac i zaveslao prema Rafi. Kao bez daha ušao je Rafo u ča¬ 
mac, a kad je bilo prevezen na drugu obalu, rekoše mu obadva 
oboružana čovjeka : 

— Hajde s nama l 

VII. 

Prolazeći sa svojim oboružanim pržftiocima ispod golemih 
hrastova imao je Rafo osjećaj, da se nalazi na nekakvom otoku. 
Tlo je ovdje bilo dosta tvrdo i obraslo finom travom, među 
kojom je bilo osobito mnogo majčine dušice. To nije bila više 
močvara, nego šuma na čvrstoj i sipkoj zemlji. 

Pratioci su proveli Rafu mimo nekoliko ljudi, koji su bili 
oboružani isto tako kao i oni. Vidjelo se, da su to stražari. 
Za kratko vrijeme dođoše pred malen humak, koji kao da je bio 
od pijeska. Na humku je raslo trnovito kržljavo grmlje. Oba¬ 
dva su se Rafina pratioca zaustavila pred humkom, i Stra- 
fiček je opazio, kako jedan od njih otvara nekakva vrata, koja 
se prije ni jesu pravo ni vidjela. 

— Uniđi ! — glasila je kratka zapovijed. 

Rafo je unišao unutra i kada se malo razabrao, opazio je, 
da se nalazi u velikoj podzemnoj sobi. Na sredini sobe bio je 
velik hrastov stol, nad kojim je gorjela svjetiljka, a gore na stropu 
vidjela se dva otvora, kroz koje je dolazio svjež zrak. Za 
stolom sjedile su dvije goleme ljudeskare. Bili su jači i bolje 
odjeveni od onih, koji su Rafu doveli ovamo. Rafo je dotada 
naslućivao, da bi se njegovi oboružani pratioci mogli zvati 

jedan Pavlen, a drugi Veseljak. Sada je pomislio, da se prevario 
i da ta imena pripadaju prije onoj drugoj dvojici, naime onim 
gorostasima, koji su sjedili za stolom. 

Jedan je između te dvojice ustao i približio se Rafi, kojemu 
je srce zamiralo od straha u prsima. Kako da se ne boji, kad je 
vidio pred sobom čovjeka, kojemu se glava doticala gotovo 
stropa*' Na širokim prsima nosio je taj golemaš crven prsluk, 
a na prsluku jedno desetak svijetlih puceta, koja su bila krupna 
kao dječje šake. Ramena su mu bila tako široka, da bi na njima 
mogao ponijeti voz sijena. Krupnim glasom upitalo je to čudo¬ 
vište onu dvojicu ljudi, koji su uveli Rafu u sobu : 

— Gdje ste našli toga došljaka** 

— Našli smo ga na drugoj obali Neteče. Vikao je : Pavlene ! 
Veseljače ! A kad smo mu se oglasili, rekao je : Poslan sam ovamo, 
da vam budem sluga. 

Gorostas se okrenuo Štrafičku, pa mu je rekao : 

— Tko te je naputio ovamo** I što tražiš od nas** Pripo¬ 
vijedaj nam sve o sebi. Ali točno i bez prešućivanja. 

Rafo je ispripovjedio, kako se zove, odakle je, što ga goni 
u svijet i kako ga je jedan gospodin u crnom kaputu i s crvenom 
kapom poslao najprije pukovniku u grad, a onda u ovu šumu. 

— Nijesi li ti možda uhoda, koju je pukovnik poslao ovamo 
u naše carstvo, da sve pronjuškaš i da mu onda sve odaš** 

— Ni jesam, gospodine 1 Ja sam protjeran iz vojske, a mo¬ 
žete i sami vidjeti, da sam tamo još i izbatinan. 

— Dobro je, ako nijesi uhoda, — rekao je gorostas. — Mo¬ 
žeš ostati kod nas. Mi smo doduše čuli — ako si ti doista Rafo 
Štrafiček iz Grbonoga — da si ti pouzdanik pukovnika i da si 
batinao čak i svojega strica. Ali tvoja nas se prošlost ne tiče 
mnogo. Tvoj stric nije nam nikada bio prijatelj, zato ga mi ne 
ćemo osvećivati. Glavno, da odsada živiš po našim zakonima, 
pa ćeš uistinu biti naš pravi drug. A da znaš, s kim imaš po¬ 
sla, evo, mene zovu harambaša Pavlen, a ovoga mojega druga 
za stolom i zamjenika zovu Veseljak. Mi smo najmoćniji ljudi 
u ovom kraju. Nama ne može ništa ni pukovnik ni general, a 
ni sam car. Ljudi nas zovu hajducima, ali otkako ja vladam 
na ovom otoku, mi nijesmo nikoga opljačkali, a još manje ubili. 
Mi uzimamo samo ono, što nam ljudi daju dragovoljno, a gdje- 
koji možda i od straha. Mi smo neograničeni carevi u ovoj šumi. 
Imamo svoje stražare, imamo i svoje zakone. Tko je povrijeđen 
od koga, može se uteći u našu zaštitu i bit će kod nas najsigur¬ 
niji čovjek na svijetu. Ali mi ne trebamo trutova. Zato te ja sada 
pitam, da nam rekneš: što znaš i za što te možemo upotrijebiti** 

Rafo se našao pred ovim pitanjem nenadano, pa nije znao, 
što bi na nj odgovorio. 

Onda je gorostas nastavio s ispitivanjem : 

— U našem carstvu na ovom otoku imade ljudi, koji mogu 
pogoditi iz puške lastavicu u najbržem letu. Znaš li ti učiniti 
to isto ili možda nešto više?' 

— Ne znam, — probuncao je Rafp. 

— Jedan je naš drug preplivao Dravu s dva zaklana pra- 
seta na leđima. Umiješ li i ti učiniti što slično?* 

— Ne umijem. 

— Među nama imade ljudi, koji mogu neopazice provaliti 
u vojarnu, u kojoj spava bataljun vojnika. Ti isti znadu u noći 
i najbudnijoj straži isprazniti sve puške i pootimati joj sve 
streljivo. Možeš li i ti možda da načiniš isto? 1 

— Ne mogu. 

— Onda ti znaš i možeš vrlo malo. Reci nam barem, jesi 
li izučio kakvu drugu vještinu?* Znadeš li pjevati uz gusle, da te 
pošaljemo na kakvo proštenje ili vašar?* Trebaju nam i takvi 
izvidnici, da nas izvijeste točno o tom, šta ljudi govore i rade. 
Mi imademo svuda svojih pouzdanika, koji nam sve javljaju. 

— Ne znam pjevati uz gusle, — rekao je Rafo malo slobod¬ 
nije, — ali znadem načiniti naklon do zemlje. Znadem ja¬ 
ši ti najnemirnijega konja i udarati batinom, kuda najgore 
boli. 

— Sve ti te vještine ne vrijede kod nas ni pišljiva boba ! — 
rekao je harambaša Pavlen. — A ako li već bude potreba, da 
tkogod dijeli batine, dijelit će ih drugi, a ne ti. 

Tada se Rafo sjetio, kako je kod pukovnika u gradu ili bo¬ 
lje reći kod pukovnikove žene naučio kuhati. Pomislio je, da 
bi mogao možda time ugoditi harambaši, pa je rekao : 

— Naučio sam i kuharsko umijeće, ali ne znam, da li je 
to potrebito ovdje. 

— Potrebito je, i te kako potrebito,— prekinuo ga je haram¬ 
baša Pavlen. — Zar ti misliš, da su dobra jela samo za kukavice 
u svijetu?* Kod tebe vidim, da si čist, a ako se uvjerimo, da zna- 
đeš priređivati jela bolje od sadašnjega kuhara, metnut ćemo te 
na njegovo mjesto, a on će dobiti drugu službu, za koju se i onako 
već davno javlja. 

Nakon ovoga ispitivanja odveli su Rafu u jednu drugu 
podzemnu kolibu, gdje se nalazilo jedno desetak isto onakvih 
ljudi, kakvi su bili oni, koji su ga našli kod Neteče. U njihovu 
se društvu Rafo slasno navečerao, a onda je legao na drvenu 
postelju te je zaspao na njoj tako tvrdim snom, da nije zamje- 



Rafu dovode pred Pavlena i Veseljaka. 

ćivao ni urnebesnog krekctanja žaba, koje se razlijegalo cijelim 
krajem. 

VIII* 

U početku se Rafo osjećao vrlo neugodno na tom hajduč¬ 
kom otoku, o kojem je prije slušao samo u pričama. Ljudi su 
nabrajali svakojake strahote o hajducima, a sada je i on sam 
postao članom toga omraženoga svijeta. Bojažljivost se nje¬ 
gova povećavala i time, što je vidio, da su novi drugovi prema 
njemu vrlo nepovjerljivi. Uvijek je imao uza se kojega pratioca. 
Hajduci su mu dopuštali, da se slobodno kreće samo onim 
dijelom otoka, kuda su ga bili doveli u glavni hajdučki stan. 
A kad bi pokušao da pregleda i ostali dio otoka, odmah bi se 
pred njim stvorio koji oboružani, prije neopaženi stražar, koji 
bi ga vratio natrag. 

No i te je nepovjerljivosti prema njemu za nekoliko mje¬ 
seci nestalo. Hajduci su vidjeli, da se Rafo razumije savr¬ 
šeno u kuhački zanat i da se njihov dotadašnji kuhar ne može 
ni izdaleka mjeriti s njime. Zato su mu doskora prepustili 
cijelu kuhinju i smočnicu, a staroga su kuhara postavili u jednu 
oboružanu hajdučku četu, kako je i on sam želio. 

Nikada nije Rafo pitao, odakle mu donose ono, što je ku¬ 
hao, pekao i na dimu sušio. On je bio zadovoljan time, što je 
imao i teladi i prasadi i plećaka i brašna i meda i šećera i jaja 
i riba i svega, što je trebalo za kuhinju. Postao je najednom 
marljiv. Harambaša Pavlen mnogo je cijenio njegove zasluge, 
pa mu je najposlije dopustio slobodno kretanje nesamo po cije¬ 
lom otoku, nego i po okolici. Rafo je bio poučen, da ne smije 
ići u svojim cipelama, ako bi htio proći kroz močvaru napolje 
riz šume, nego mora obuti posebne hajdučke drvene i likove 
opanke, koji su imali oblik okrugla rešeta. Kad je čovjek pro¬ 
lazio u tim opancima barovi tim jarcima, nije duboko propa¬ 
dao u blato ili u snijeg, a uz to se nije moglo raspoznati, kuda 
tragovi vode i da li potječu od ljudi ili kakvih životinjskih 
nemani. Svi su hajduci prolazili barom u takvim opancima, 
a kad bi izašli među narod, obuvali bi čizme, cipele ili obične 
opanke. 

Međutim Rafo se kasnije, kada je stekao hajdučko po¬ 
vjerenje, nije mnogo zanimao za nepoznate dijelove otoka, 
a još manje za njegovu bližu i dalju okolicu. Tek od zgode do 
Zgode upotpunio bi slučajno svoje znanje o hajdučkoj državi. 
Tako je jednom saznao od onih, koji su polazili na Dravu ribe 
loviti, da sa hajdučkog otoka vodi prema sjevernoj strani je¬ 
dan dugi podzemni hodnik, koji je probijen kroz pješčane i 


šljunk ovite naslage zemlje. Osim toga čuo je jedamput, da se 
ha ambaša pravim svojim imenom ne zove Pavlen, nego je to 
ime dobio istom odonda, otkako je postao hajduk. Ipak Rafo 
nije bio previše radoznao, da bi išao prekapati tuđu prošlost 
i istraživati, tko je zapravo Pavlen. 

Nekoliko godina služio je Rafo kod hajduka. U početku 
se ponešto stidio, što je tek prosti sluga, ali kasnije je bio po¬ 
nosan, što služi ljudima, kojih se svatko boji, a oni se ne boje 
nikoga. Mislio je u sebi: 

— Pa nije li možda baš to onaj život, koji sam ja tra¬ 
žio?' To je najveća sigurnost, koju možeš imati. Drugi moraju 
služiti hajducima, a oni ne služe nikomu. Oni niti imaju kakve 
dužnosti prema vojsci niti plaćaju poreza niti se pokoravaju 
komu drugomu osim sami sebi. 

Hajduci su pojedinačno i u manjim četama s oružjem i bez 
oružja odilazili često u okolicu i uvijek se vraćali natrag svi 
živi i zdravi. U selima su imali svoje prijatelje ili jatake, koji 
su ih pomno krili, a na hajdučki se otok nije usuđivao nitko 
prijeći ni u samoj zimi, kada bi se Neteča potpuno smrznula. 
U hajdučkim stanovima na otoku bilo je uvijek i hrane i novaca 
i odijela i svakojakog oružja. Ako ne bi koji puta bilo dovoljno 
brašna, dobili bi ga hajduci od dravskih mlinara, koji su im rado 
davali svoj harač, samo da budu pošteđeni od gorih otimačina. 

Jednoga jesenskoga dana bilo je na otoku sve užurbano 
i veselo. Sunce je krasno sjalo po napola požutjelom hrasto¬ 
vom lišću. Svi su se hajduci lijepo zaodjeli i počešljali. A na ve¬ 
čer, kada su zvijezde zatrepetale na nebu, svi su pod vodstvom 
Pavlena i Veseljaka ostavili otok, da pođu, kako su govorili, 
u bilogorske vinograde u berbu i na svečanost k svojim naj¬ 
boljim prijateljima. I Rafo bi bio rado pošao s njima, jer ga 
je uhvatila neodoljiva čežnja za berbom i za veselicom u plod¬ 
nim vinogradima ispod velikih pitomih kestenova i u trs ju, 
koje se savija pod dozrelim bijelim i crnim grozdovima. Ali 
morao je ugušiti vruću želju srca, jer ga je harambaša Pavlen 
ostavio na otoku, da čuva hajdučki glavni stan i cijelu »haj¬ 
dučku državu«. 

Treće večeri imali su se hajduci po dogovoru povratiti 
natrag Ali Štrafiček ih je uzalud čekao s toplom večerom, 
njih nije bilo. Nemir se stao uvlačiti u srce vjernoga kuhara. 
Kasno u noći, kad su se već kosci uspeli na nebo, začula se od 
Bilogore najprije slaba, a onda sve žešća pucnjava. »Šta je to?'« 
pitao se Štrafiček. Je li to grmljavina ili udaranje topova?* 
Kakva grmljavina, kad je nebo potpuno vedro ! 


Gospodin Rafo 

Još nije Rafo htio da sluti baš najgore. On je sebi tumačio 
tu grmljavinu tako, da su se hajduci malo ponapili, pa su počeli 
da u veselju pucaju iz svojih pušaka i iz mužara, koje su donijeli 
valjda od koje crkve. 

»Ipak je to ludo, što ti hajduci rade,« mislio je Strafiček. 
»Oni slave slavlje tako bučno, a baš će time navući na sebe 
cijelu vojsku, koja ih doduše nije još nikada progonila na haj¬ 
dučkom^ otoku, ali im je vam uvijek za petama.« 

Prošla je ta burna noć, prošao je i slijedeći dan, a hajduka 
još nije bilo kod kuće. I četvrte večeri nije se nitko javljao. 
Peti dan ostavio je Rafo kotao na ognjištu iznad naložene 
vatre misleći, da će se skoro vratiti natrag, a sam je pošao na 
čas prema Neteci, da slusa, ne će li s koje strane čuti korake 
svojih gospodara. Najedamput začuo je za sobom strašan prasak, 
i u tren oka sav je otok bio u dimu. Strafiček je pao na zemlju 
od silnoga zračnoga tlaka, koji umalo da mu nije probio uši. 
Brzo je ustao i poletio prema glavnom hajdučkom stanu, ali 
kada je došao u blizinu, stana nije više bilo. Odletio je u zrak 
i on i jedan hrast pokraj njega. Rafo se dosjetio jadu i nevolji. 
Iskra je s ognjišta pala nekako u podrum, gdje su hajduci dr¬ 
žali barut, i sve je za čas bilo razoreno. Doduše, teško je ra¬ 
zumjeti, kako je iskra zalutala tako daleko u prostor, koji je bio 
posebnim vratima i posebnim čvrstim zidom odijeljen od ku¬ 
hinje. No možda su najprije planula vrata, pa se od njih za¬ 
palio i barut. 

U prvi mah nije Rafo mogao osjetiti značenje nesreće. 
Ali kada je jenjao prvi udarac, koji mu je otupio sva osjetila, 
i kada se potpuno osvijestio, bilo mu je jasno, da mu nad gla¬ 
vom visi strašna opasnost. »Jao !« počeo je jadikovati. »Ja sam 
svojom neopreznošću digao glavni hajdučki stan u zrak. Ja sam 
kriv, što je iskra pala u barut i što je sve poletjelo u zrak. Haj¬ 
duci će reći, da sam to načinio hotimice, pa će me ubiti kao iz¬ 
dajicu.« 

I počeo je da čupa sebi kosu i bradu i da plače, ali je uto 
Začuo kraj sebe glas : 

— Budi miran, ničega se ne boj ! Hajduci ti ne će moći 
nikada više nauditi! 

Obazrevši se ugledao je Rafo pred sobom gospodina u 
crnom kaputu i s crvenom kapom na glavi. Koliko se god u prvi 
mah prestrašio radi toga nenadanoga pohoda, toliko je za čas 
bio zadovoljan, što se kraj njega stvorio njegov savjetnik, od 
kojega se jedinoga nadao spasu. 

— Svi su hajduci postradali, — nastavio je da pripovijeda 
gospodin u crnom kaputu i s crvenom kapom na glavi. — U 


bilogorskim vinogradima opkolila ih je vojska, koja je na njih 
i/.iM.i s novim puškama i topovima. Ludovi ! Ja sam im sa- 
v 11* lov.io, neka se ne upuštaju u bitku s pretežnom silom, ali 
om me ni jesu htjeli poslušati. Dobili su zato svoju plaću. Neki 
su poubijam, a neki pohvatani. Harambaši se Pavlenu nasmijala 
sreća, jer je pobjegao. Ali ni njemu nema duga života, jer nosi 
u sebi više smrtonosnih taneta. Ne trebaš da žališ tu družbu, 
kojoj si dosada pripadao. I onako bi došlo vrijeme, da se od njih 
odijeliš. Određen si za više časti, zato pođi sa mnom. Ne smiješ 
čekati ovdje, jer će vojska doskora pretražiti i ovaj otok. Ako 
hoćeš biti srećan, obuci odmah ovo odijelo, koje sam ti donio, 
pa put pod noge ! Čeka te treća služba, u kojoj ćeš okusiti, 
što je pravo gospodstvo. 

Strafiček je jedva obukao novo odijelo. Hlače su mu bile 
vrlo uske, ali ipak gipke i udobne, kao da su od najfinije svile. 
Cipele su gore na saricama bile obrubljene nekakvim finim 
krznom. Krzno se nalazilo i na ovratniku kaputa, koji je bio sav 
ukrašen gajtanima. Na crnoj i visokoj kapi njihala se perjanica 
od perja, kakvoga Rafo nije nikada dotada vidio. Kad je bio 
do kraja odjeven, sjetio se nekih slika, koje je vidio kod pukov¬ 
nika i na kojima su po njegovu mišljenju bila prikazana vrlo 
visoka gospoda. Bio je čvrsto uvjeren, da sada i on pripada 
toj gospodi, pred kojom se svatko mora pokloniti. 

— Pođimo naprijed ! — rekao je Rafin iavjetnik. 

Rafo je krzmao, bi li pošao, jer se pobojao, da će u blatu 
uprljati novo odijelo. Ali kad je gospodin u crnom kaputu i 
s crvenom kapom ponovio svoju zapovijed, pošao je za njim« 
Prevezli su se u čamcu preko Neteče, prešli su močvarnu visoku 
šumu, a kad su pred večer bili na drumu, opazio je Rafo na svoje 
veliko čudo, da je na njem sve čisto upravo onako, kako je bilo 
onda, kada se preobukao i preobuo na hajdučkom otoku. To je 
ulilo u dušu njegovu još veće povjerenje prema gospodinu 
u crnom kaputu i s crvenom kapom, i on se potpuno predao 
svojemu vođi, neka ga vodi, kuda ga god volja. 

IX| 

Prešli su Dravu, a onda bi izmjenično prolazili ravnicom, 
dok se ne bi počeli uspinjati na brda, s kojih bi opet sašli u rav¬ 
nicu. Rafo je vidio na tom putovanju dva velika krasna jezera, 
mnogobrojne velike šume i polja, mnogobrojne gradove i sela. 
Svuda je prevladavala žuta boja kasne jeseni. Putovali su da¬ 
nju i noću, i Rafi je bilo čudno, što ne osjeća nikakva glada 
ni umora. Susretali su se s ljudima, ali nitko se nije obazirao 

na njih niti ih je zaustavljao. Prolaznici su išli mimo njih, kao 
da ih ne vide. Rafmu opažanju nije izmaknulo, da se njegov 
vođa pomnjivo uklanja svakomu raskršću, na kojem je bilo 
podignuto križno drvo. Upitao ga je, zašto to čini, ah on mu je 
nekako ljutito odbrusio: 

Šuti 1 Nikoga ne pozdravljaj, nego stupaj mirno za 
mnom ! Ja znam, sto radim. 

Putovah su tako četiri dana i četiri noći. Petoga dana 
ujutro zaokružili su u polukrugu kroz jednu veliku brdovitu 
šumu, dok mjesu došli na jedno nešto više, a onda na drugo 

malo mze brdo. Tu su se zaustavih gledajući pred sobom divan 
prizor. 

Na Ujevo ispod njih vijugala se u jutarnjoj maglici velika 
njeka, kojoj su obale bile obrasle požutjelom trskom i grmljem. 
Prema jugoistoku, tik uz rijeku, pružio se velik grad. Jutarnje 
sunce, koje je izilazilo s druge strane rijeke, prodiralo je blije¬ 
dim sjajem kroz oblake dima i pare, koji su se dizah nad gra- 
dom. Straficek nije mogao ni u snu pomisliti, da na svijetu ima 
tako velikih , lijepih gradova. Kuda god je pogledao, svuda 
je vidio vitke crkvene zvonike i velike palače. Neki su se krovovi 
unatoč slabijemu sjaju jesenjega sunca bliještali tako jarko, 
da je Rafo jedva mogao gledati u njih. 

Onda reče Rafin vođa : 

— Ja ću poći opet za svojim poslom. Dosta je, što sam 
te dovle doveo. A ti pođi u grad, pa se najprije obrij i uredi. 
Onda pitaj, gdje je carski dvor. On se doduše vidi već odavle, 
ali kad sađeš dolje u ravnicu i počneš lutati gradskim ulicama, 
ubrzo ces zaboraviti i to, gdje sunce izlazi, a gdje zapada. Zato 
ti ne cu m pokazivati odavle, gdje stanuje car. Glavno je, da 
znaš, gdje si i kamo moraš ići. Taj grad dolje ispod nas jest 
carslu Bec, a ti si određen, da budeš dvoranin bečkoga cara. 
Ničega se ne boj, uspjeh je siguran. 

Štrafiček se sam bez svoga pratioca spustio s brda u dolinu. 
Prošao je kroz velika gradska vrata, na kojima se šetao amo 
tamo jedan vojnik s teškom puškom na ramenu. Vojnik se nije 
m najmanje starao za Rafu, nego ga je bez ikakva ispitivanja 
propustio u grad. 

Kod jednog brijača dao je Rafo obrijati bradu i urediti 
osu. Sam se je sebi zadivio, kada se ugledao u jednom veh- 
om ogledalu na sidu. Bio je potpuno uvjeren, da takav junak 
i krasmk mora dobiti svaku službu, koju zamoli. 

V £ ra du je Rafo dosta dugo lutao iz jedne ulice u drugu. 
Nije isprva htio nikoga da štagod pita, jer je mislio, da će moći 
i sam bez pitanja raspoznati već po samoj vanjštini carske dvore. 


Ali se brzo uvjerio, da je to teže, nego što je sebi predstavljao. 
7..uisi.ivio bi se kod jedne palače, pa kod druge, a za svaku je 
mislio, d.i bi bila dostojna za stan cara. Promatrao je s osobitim 
zanimanjem različite manje i veće kipove, koji su stajali u udu¬ 
binama zidova i na pročeljima palača. Činilo mu se, da sve 
razumije. Ugađali su mu i svetački kipovi i kipovi s kopljem 
u rukama i sa sabljom o boku i različite životinje i nakaze. 
Samo nije mogao razumjeti, zašto su na nekim ljudskim kipo¬ 
vima lične crte tako iskrivljene i mišice tako napete, kao da se 
patnici, koje su kipovi predstavljali, žele osloboditi nekakvih 
strašnih duševnih muka. Vidio je to i na kipovima nekih pozna¬ 
tih svetaca, pa se začudio, kako Bečani mogu misliti, da i sveci u 
svojoj slavi trpe tako teške muke, te moraju od bola ceriti lice. 

Doskora se Rafo uvjerio, da doista nema više osjećaja, 
gdje je istok, a gdje zapad. Kad je uz to po kipovima na jed¬ 
nom trgu primijetio, da Se po drugi puta vraća na isto mjesto, 
odlučio je, da će zatražiti pomoć drugih. I sjećajući se nekih 
naslova, koje su mu njemačkim jezikom utuvljivali u glavu 
još u školi, počeo je da govori prolaznicima : 

— Kaiserlicher Grenzer Rafo Jablan aus Grbonog in Kro- 
atien traži Seine kaiserliehe Majestat in Wien.* 

Neki bi mu se prolaznici dobroćudno nasmijehnuli, pa bi 
samo slegli ramenima, a drugi su mu pokazivali.rukom u poje¬ 
dine ulice izgovarajući neprestano, kako je Rafo zaključivao 
po svojem sluhu : Reks (desno) i links (lijevo). Najposlije se 
Rafo namjerio na jednoga gospodina, koji ga je upitao hrvat¬ 
skim jezikom : 

— Pa što te je, moj zemijače, dognalo u Beč*' Jesi li možda 
došao, da se potužiš caru na kakvu nepravdu ili da tražiš kakvu 
milosti Čini se, da u zadnje vrijeme hoće svatko iz Hrvatske 
da traži pravdu kod samoga cara. 

Rafo je kazao po istini sve, zašto je došao u Beč. A onda 
mu je nepoznati gospodin kazao : 

— Istina, odjeven si upravo kao carski dvoranin. Jedino ti 
manjka jošte vlasulja. Ali ja sumnjam, da li ćeš uspjeti svojom 
molbom. Ipak pokušaj ! Danas je upravo dan, kada car prima 
one, koji ga za što mole. Ja ću te otpratiti do carskoga dvora i 
prijavit ću te, da budeš primljen na saslušanje u carskoj audi¬ 
jenciji. 

Rafo se svom silom naprezao da bude hrabar. To mu je 
izvana i polazilo za rukom, ali kad ga je nepoznati gospodin 

* Carski graničar Rafo Jablan iz Grbonoga u Hrvatskoj traži 
Njegovo carsko Veličanstvo u Beču. 

ovco u carski dvor, oči su mu se zabliještile od sjajnih predmeta, 
koje je vidio, a koljena su mu počela klecati« Vidio je, da ide 
preko mramornih stepenica, koje su bile obložene skupocjenim 
cilimima. Svaki čas prolazio bi pokraj kakvoga stražara s vla- 
suljom. Sa zidova su gledale u nj raznobojne slike, koje kao da 
su imale žive oči. Jedino su kipovi bili previše crni i tako mrki, 
kao da se srde na nova došljaka. Kod jednoga oboružanoga 
kipa imao je Rafo čak osjećaj, da će ga oklopljeni gorostas 
posjeći mačem, kojim je strahovito zamahnuo baš prema njemu. 

U jednom predvorju morao je Rafo čekati, dok dođe na 
njega red. Pretražili su ga, da li imade kakvog oružja. Jedan 
mu je vratar, šta li, prikričao hrvatski, da se imade pred carem 
pokloniti tri puta do zemlje. Rafo je u taj čas bio zahvalan 
gospođi pukovnikovici, koja ga je učila, kako mora činiti 
naklone pred visokom gospodom. 

Napokon je došao čas, kada je Rafo bio pušten pred cara. 

Ušao je u veliku dvoranu, kojoj su podovi bili uglađeni 
i svijetli kao led. Da nije bilo i ovdje ćilimova, Rafo bi se valjda 
bio i poskliznuo kao na ledu. Na zidovima dvorane vis jele su 
u žutim zlatnim okvirima slike careva i carica. Sa stropova 
su se spuštali sami zlatni i srebrni svijećnjaci. Stolovi su bili 
pokriveni svilom i kadifom. Svuda oko stolova bile su poredane 
niske široke stolice, koje kao da su bile načinjene od samih 
modrih i crvenih jastuka. 

Na prijestolju sjedio je car u krasnom odijelu, kojega se 
čovjek ne bi usudio ni dotaknuti. Rafi se učinilo, da je car imao 
i Zlatnu krunu na glavi i zlatne čizme na nogama. Barem je tako 
kasnije pripovijedao drugima. 

Ukočenim vojničkim korakom, kao da defilira pred kakvim 
generalom, pošao je Rafo pred cara ne skidajući očiju s njega. 
Naklonio se tri puta do poda. Kod togasezapleo nogama u je¬ 
dan čilim, pa umalo da se nije prostro, kako je dug i širok, po 
podu. Došavši blizu prijestolja progovorio je : 

— Kaiserlicher Grenzer Rafo Jablan-Štrafiček ausGrbonog 
in Kroatien moli Seine kaiserliehe und konigliehe Majestat, 
da bude primljen među carske dvorane. 

Car se prilično glasno nasmijao i progovorio nekoliko riječi, 
od kojih je Rafi ostao u ušima samo izraz : strammer Kerl 
(odrješito momče). 

Za dalji razgovor brinuo se jedan oficir, koji je stajao caru 
s lijeve strane. On je sve careve riječi prevodio na hrvatski, 
a Rafine na njemački. Car je, čini se, bio vrlo udobrovoljen 
Rafinom nespretnošću, pa je govorio s prijaznim smiješkom 
na licu : 


Lijepo, moj dragi graničaru, ali mi red, u što se razu¬ 
miješ i čime si se dosada bavio * 

Rafo je bio u još većoj nepriliđ nego onda, kada ga je 
pukovnik pitao, je ii obrazovan. Sada pogotovu nije znao, bi li 
šta prešutio. Ako rekne potpunu istinu, mora reći i to, da je 
služio hajducima, a to bi mu moglo zauvijek zatvoriti 
vrata carskih dvora. Ako li pak prešuti štogod, mogao bi car 
ipak saznati istinu, pa onda može da ode cak i glava s ramena, 
jer on je već davno čuo, da se laži pred carem kažnjavaju 
najokrutnijom kaznom. U smrtnoj stisci rekao je Rafo, i ne zna¬ 
jući pravo, što govori : 

— Svijetli care, služio sam dosada kod pukovnika i kod 

hajduka. . f 

Očekivao je, da će nakon toga izletjeti četveronoške iz 
carskih dvora, ali kako li se začudio, kad se car i tu nasmijehnuo, 
a njegov je tumač preveo njegove riječi ovako : 

— Car pita : jesu li hajduci bili zadovoljni s tobom* 

— Jesu, svijetli care, — uvjeravao je Rafo. — Hajduci su 
bili sa mnom vrlo zadovoljni. . 

— Pa šta ti misliš, je li lakše ugoditi hajducima ili beč¬ 
komu caru* — glasilo je dalje pitanje. 

Bez promišljanja odgovorio je Rafo: 

— Mislim, da je lakše ugoditi caru. 

Car je bio zadovoljan ovakvim odgovorom, pa je nastavio : 

— Pravo, pravo i Bečki je car ipak bolji čovjek od grani¬ 
čarskih hajduka. No ni ti hajduci nijesu baš tako rđavi ljudi, 
kako se u prvi mah čini. Oni su zli samo onda, kada se odmetnu 
od mene. A kada su u mojoj službi, onda se s njima ne može 
mjeriti nijedna vojska. O tom su se uvjerili i moji djedovi. 
Kad je ono bio tridesetgodišnji rat, najvjerniji su, najodu- 
ševljeniji i najdostojniji bili oni vojnici, koji su prije toga bili 
hajduci. To su bile delije, koje su se razumjele u svoj zanat! 
Među dvoranima doduše nije bilo dosada hajduka. Ali ako su 
hajduci mogli biti dobri vojnici, zašto ne bi mogli biti i izvrsni 
dvorani* Da pokušamo 1 I onako nemam među dvoranima 
nijednoga hrvatskoga graničara, pa neka tu čast ima barem 
Rafo Strafiček iz Grbonoga 1 

Rafo je izašao ispred lica careva tako ponosan, kao da je 
osvojio cijeli svijet. Sunce mu je sijalo iz očiju, kada je ponavljao 
u sebi: 

— Divan je to car ! I divna je njegova milost 1 Nitko me 
više ne će istjerati iz ovoga dvora ispred lica svijetloga^ cara. 
Ja vjerujem, da ću ovdje postići ono, za cim mi srce žudi. 

X. 

Dvije godine služio je Rafo kao dvoranin kod bečkoga 
cara. Navikao se i na vlasulju, koja mu je ispočetka bila naj- 
neugodnija, naučio je sve kretnje dvorana, pa i sam njemački 
jezik. Smijao se svojemu župniku, koji mu je nekada, kako je 
on tvrdio,»trabun j ao«, da se sva prava gospoda moraju mučiti. 
iNije li i Rafo Strafiček gospodin, i to pravi gospodin« Pa gle, 
on zapravo i ne zna, što je muka. Nije on tu zato, da radi, 

nego da bude ures svojemu gospodaru. Kao što cvijeće uzgajamo, 

da nam miriše i da se naslađujemo njime, kada ga gledamo, 
tako su i prava gospoda, — umovao je Rafo — određena, da ih 
čovjek gleda, da im služi i da im se divi. Ej, što li bi sada rekao 
stric Ivamš, kad bi ugledao svojega sinovca 1 Zacijelo bi pao 
preda nj na koljena, pa bi ga zamolio za oproštenje, što ga je 
u svojoj surovosti nazvao vucibatinom, izrodom i futavcem. 
Eto, Rafi je glavna zadaća, da se lijepo odijeva i da bude 
jedan cvijet u velikoj kiti drugih carskih dvorana. Katkada 
ga zapadne i čast, da ujutro donese kavu svojemu caru ili da 
dvori kod stola, ali to zapravo i nije nikakav posao, nego za¬ 
bava. Doista, imade li ljepšeg i sigurnijeg zanimanja, nego 
što je zanimanje carskog dvoranina« Samo odabrani ljudi 
mogu imati takvu Čast. J 

Ali i Rafino se vedro nebo malo pomalo zamračilo. Nai- 
prije se pojavio na njem jedan bjelkast oblačak, njemu su se 
pridružile druge sve tmumije oblačine, i najposlije cijelo je ob¬ 
zorje bilo Rafi crno , žalosno. Opazili su i drugi dvorani, da se 
Rafo snuždio i da je postao mučaljiv, pa su ga upitali: 

. ~? ta i c teb, » Rafos* Jesi li se možda zaželio svoje domo¬ 
vine«^ 111 te možda izjeda kakva bolest«” 

Rafo se samo na silu smješkao te je odgovarao: 

•u T ? ije ništa * Meni > e dobro ovd i e > ja ne želim više 
nikada da otiđem kući. A nijesam ni bolestan. Zdrav sami 
Zadovoljan. 

Ali kada bi mu se god desila prilika, pošao bi na jednu kulu 
carskoga dvora, odakle je čeznutljivo i uzdišući gledao u bašču 
pod sobom. U bašči je cvalo svakojako cvijeće. Nekakve ča¬ 
plje i nekakvi čudni ljudi od bronca prskali su na više mjesta 
uvis tanke i debele mlazove vode. Ljeti i jeseni bile su izne- 
sene u vrt velike kace, u kojima su rasle naranče, limuni i 
različite vrste oleandera. Bilo je tu stabala s iglicama, koja su 
ostajala zelena cijelu godinu; bilo je i stabala s običnim li¬ 
šćem, a ta su u zimi imala kao jedini nakit inje i snijeg, koji 
se prihvatio za ogoljele grane. Neke su klupe bile na prisojnim 

oi voivnim mjestima, pa se na njima moglo sunčati u svako 
vrijeme ; a druge su bile postavljene u sjenu ispod krošnjatih 
-.(.ih.il.i di u divne sjenice, pa je čovjek na njima i u najžarčoj 
J.egi nalazio ugodnu hladovinu. 

I drugi su dvorani često promatrali s kule perivoj, ali Rafo 
nije dolazio u taj zakutak, da gleda možda zelena stabla na- 
ranača i citrona, kako su obasuta mirisavim bijelim cvijecima 
ili žutim i zlatnim plodovima. Njegove su oči uhađale kradomice 
jednu divnu djevojku, koja se često šetala vrtom bez pratnje 
ili s pratnjom. Rafi nije smetala njezina čudna nošnja, koja 
je niže od pasa bila nerazmjerno sve šira tako, da se činilo, 
kao da je stas te lijepe djevojke izrastao iz kakva svilena šatora. 
On je promatrao njezino lice i glavu i divio se, kako u jednom 
čovječjem liku može biti toliko ljepote, milja i dragosti. U 
Štrafičku je prestajalo srce kucati i dah bi mu zastajao, kad 
bi je promatrao. Kosa joj je bila plava kao najljepše povjesmo, 
a oči modre, kao da je tko izrezao dva najmodrija komadića 
neba s dvjema najsvjetlijim zvijezdama i metnuo ih u njezine 
očnice. »Anđeo, pravi anđeo, koji se pojavio na zemlji u slici 
jedne kneginjice,« šaptao bi razblaženi Rafo vraćajući se s kule 
natrag u svoj stan. 

Jednom ga zapala sreća, da je mogao dvoriti kneginju 
kod stola. Bacao je zaljubljene poglede u nju, i tada mu se či¬ 
nilo, da je i ona pogledala u nj tako, kao da je zaljubljena u 
njega. Kada se Rafo kasnije vratio u svoju sobu, počeo je da 
umuje: 

»Naprijed, Rafo, sada je čas, da se uspneš do najveće 
časti! Kad si postao dvoraninom bečkoga cesara, zašto da ne 
postaneš i zetom kojega kneza i Kneginjica te je pogledala 
tako slatko, kao da ti veli: Ne boj se, dragi ! Ja razumijem do¬ 
bro, kako kuca tvoje zatravljeno srce. Posegni samo za mojom 
rukom, i ona ti ne će izmaći!« 

Ipak je prošlo mnogo vremena iza toga, a Rafo nije smo¬ 
gao odvažnosti, da se približi svojoj obožavanoj kneginjici. 
Za nju bi bio sve učinio. Za nju bi se potukao s cijelom voj¬ 
skom dušmana. Za nju bi bio i dobar kao kruh naš svagdašnji. 
Ali kad je pokušao da pođe prema njoj, noge su mu otežale, 
kao da su na njima olovni utezi od nekoliko metričkih centi. 
Napokon, kad mu se već činilo, da će mu puknuti srce od ne¬ 
izvjesnosti, sašao je jednoga dana u perivoj. Nije vidio nijedne 
pratilice ni pratioca pokraj drage osobe. »Sada ili nikada 1« 
šapnuo je te je pristupio kneginji govoreći gotovo bez daha : 

— Krasna kneginjo ! 

Kneginja sc u prvi mah malo trznula, a onda je udarila u 
veseo smijeh gledajući čudno držanje svojega štovatelja, koji 
je prignuo jedno koljeno, kao da će pokleknuti pred njom, a 
uz to je ruke skrstio na prsima i vrat zajedno s licem istegnuo 
tako bespomoćno i bolno kao oni kipovi, koje je promatrao* 
kad je došao u Beč. 

Smijeh kneginje nešto je razvedrio i osokolio Rafu, i 
on je posegnuo za njezinom rukom govoreći: 

— Krasna kneginjo, ja ne mogu živjeti bez vas, budite 
moja žena ! 

Kakva li je sramota u taj čas snašla jadnoga Rafa ! Kad je 
mislio, da je već blizu svojega dl ja i da se ispunjaju njegove 
najvruće želje, našla se bijela ruka kneginje ne u njegovoj 
ruđ, nego na njegovu licu. Užasne li strahote i sramote ! Ni¬ 
kada nije Rafo mogao ni u snu pomisliti, da to nježno stvore¬ 
nje, taj anđeo u djevojačkom tijelu znade tako udariti i da je 
ta mala ruka tako teška. Pljus! zazvonjelo je carskim perivojem, 
a prezreni Rafo bjež natrag, otkud je došao. Njegovo zamračena 
nebo ne samo da se nije razvedrilo, nego su s njega počeli udarati 
i gromovi. Ni one batine, koje je dobio od pukovnika, nijesu 
bile Rafi tako strašne kao ova pljuska. Batine kod pukovnika 
povrijedile su mu samo tijelo, a ovaj mu je udarac smlavio dušu. 
Kao omamljen glavinjao je napolje iz perivoja, ali ga je uhva¬ 
tila kneginjičina pratnja, koja je najednom iskrsnula pred 
njim. Kao roj srditih stršenova zujale su Rafi oko ušiju 
poruge : 

— Prostak ! Bezobraznik ! Kako si se samo drznuo naru¬ 
šiti mir kneževske kćetis' Protuho jedna ! Ništarijo ! Huljo ! 

Rafu su nakon toga bacili u tamnicu, u kojoj je odležao 
dva mjeseca, a kad je ovršio svoju kaznu, bio je izbačen iz 
carskih dvora. 

XI. 

Osramoćeni je Štrafiček izašao iz carskih dvora u veliki 
grad. Noseći u jednom svežnju svoje odijelo i rublje vrludao 
je pokunjene glave gradskim ulicama. Zurio je neprestano 
preda se, nije se usudio nikomu pogledati u oči. Kao muklo pod¬ 
zemno mumljanje tutnjila mu je u ušima još uvijek ona pljuska, 
koja je pala na njegov obraz prije dva mjeseca. Činilo mu se, 
da svi prolaznici upiru u nj prstom i zlurado govore : »Gle, 
to je onaj prostak, koji je ispljuskan u carskom dvoru ! To je 
ona seljačina, koja se drznula dirnuti u kneževsku kćer iz cari- 
čine pratnje !« 



Rafo se približi kneglnjl . . . 







Samo jeđamput podigao je Rafo oči uvis. I tada je opazio 
na pročelju jedne palače one iste kipove, koji su mu upali u oči, 
kada je bio istom došao u grad. Kipovi su se još uvijek grčili, 
mišice se u cijelom tijelu napinjale, kao da se žele osloboditi 
strahovita nevidljiva mučitelja. Sada se Rafo nije više čudio 
ovakvomu bjesomučnomu trzanju. Tumačio je sebi, da tako 
mora biti, jer ti kipovi predstavljaju život ovoga carskoga 
grada u živoj živcatoj istini. Pogledavši samilosno kipove uz¬ 
disao je : »O vi nepoznati mučenici, zacijelo ste i vi nastradali 
u ovom gradu isto tako kao i ja. Meni su potpuno shvatljive 
vaše patnje, jer su i moju dušu stegnuli isti grčevi kao i vašu.« 

Snijeg je pokrivao cijeli grad, sunce je sa zamagljena ob¬ 
zorja obasjavalo škrtom svjetlošću gradske krovove, a Rafo 
je jurio kroz gomile prolaznika sve većom brzinom želeći da 
bude što prije izvan grada. Srce mu je žestoko lupalo, a glavom 
mu se u nepravilnom redu motale misli: »Ej, Rafo, Rafo 1 Što 
se to dogodilo s tobom ** Mislio si, da će te uvijek grijati sunce 
carske milosti, a sada te izbaciše iz toplih carskih dvora u ovu 
zimu. Izbaciše te okrutno, kao da i ne spadaš među ljude, nego 
među gamad. Ima li igdje pod ovim zubatim zimskim suncem 
većeg jadnika od tebe ** Podigao si se bio visoko, u vrtio si bio 
sebi u lubanju, da si velik gospodin. Zamišljao si sebe jednaka 
barunima, grofovima i knezovima. A kad si htio da sjedneš 
s njima za isti stol, uvjerio si se, da si bio samo podnoiak, na 
koji su drugi stavljali svoje noge. Ispljuskan si kao bezobrazno 
i nametljivo derište. Ispljuskan ne od muškarca, nego od slabe 
žene. I još ti rekoše, da si prostak, vucibatina, hulja i ništarija. 
Smatrao si, da imaš najsigurniji život na zemlji, a sada ti poka- 
zaše oni krvnici, pijavice i naduvenci, da te drže običnim sluga¬ 
nom, koji može imati svoju koru kruha samo dotle, dok je njih 
volja. Ej Rafo, Rafo, luda glavo i najsiromašniji iskorjenjeniče, 
kuda će sada krenuti te tvoje razmažene noge, koje su navikle 
da se skližu po carskim ulaštenim dvoranama **« 

Došavši izvan grada sjeo je Rafo na jedan kamen pokraj 
ceste, da razmisli, kuda će dalje. Okrenuo je leđa velikomu 
građu i zagledao se prema jugu. Nije se zaustavljao na bijeloj 
ukočenoj bečkoj okolini, po kojoj su u snijegu i ledu treperile 
blijede zrake popodnevnoga zimskoga sunca. Njegov je pogled 
kušao da prodre kroz slojeve zimskih para sve dalje i dublje, 
upravo do onih krajeva, gdje je ostavio svoju očinsku kuću. 
Učinilo mu se, da je ta kuća topla i draga kao majčino milova¬ 
nje, i odjednom ga je spopala neodoljiva čežnja, da se zakloni 
pod njezin krov. No tko mu jamči, da mu je kuća još čitava i 
da nije već sravnjena sa zemljom** S kakvim bi pravom mogao 

on očekivati, da mu ju je stric Ivaniš dosada popravljao i čuvao 
od propasti** Najposlije kad bi i bila sačuvana, ni tada mu ne 
l)i bilo moguće da se povrati u svoj Grbonog. Zar su njegovi 
najbliži rođaci mogli zaboraviti onu sramotu, koju im je nači¬ 
nio prije šest godina** A da su je i zaboravili, zar ne bi u naj¬ 
boljem slučaju bio ruglo cijelomu selu** Svi znadu, zašto je po¬ 
šao u svijet. A sada da se vrati natrag kao prosjak** Ne, to ne 
smije biti ! 

Odjednom se Rafo sav stresao. Pred njim se iznenada 
stvorio gospodin u crnom kaputu i s crvenom kapom na glavi. 

— Budalo jedna ! — ukorio ga je gospodin. 

Štrafiček nije mogao ništa da odgovori. Iza prvog trzaja 
ukočio se kao kamen, na kojem je sjedio. Otvorenih usta i raz- 
rogačenih očiju buljio je u došljaka. Krv mu se stinula u žilama, 
a strava mu je dizala kosu ispod kape, koju je bio metnuo na 
glavu još u dvoru, kada je morao ostaviti vlasulju i šubaru 
carskoga dvoranina. U očima gospodinovim kao da su bila 
upaljena dva duplira, a zubi mu se iskesiše kao u suhe mrtvačke 
lubanje, kada je iskopaju iz groba. 

»To je Smrt došla po mene 1« pomislio je Rafo s užasom 

Ali se lice gospodina za čas ispunilo mesom, kožom i rume¬ 
nom bojom, i on je nastavio dalje da kori Rafu : 

— Budalo jedna budalasta ! Obećao si, da ćeš me u svem 
slušati, a kada ti se prohtjelo ženiti, onda me se nijesi ni sjetio. 
Mislio si, da možeš uspjeti i bez mene, je li** A zašto nijesi 
pričekao, pa bih ti ja i ženu pribavio** Tako sam bio lijepo sve 
smislio i uredio, da te dovedem do najviše časti, a ta tvoja 
tokmačka glava morala je sve da pokvari. Šta sjediš tu kao bal¬ 
van ** I zašto se podaješ ludoj čežnji za onom seljačkom podrti- 
nom, koju si ostavio** Zaželio si se valjda čeprkanja po seoskim 
bunjištima i đubrištima** Krvavo si me uvrijedio, kada si pomi¬ 
slio kod tako važna čina, kao što je ženidba, da ne trebaš moje 
zaštite i upute. Ali ja ću ti i sada pomoći. Ne ćeš ići kući, nego u 
novu službu. Ustani i pođi sa mnom ! 

Rafo je prebacio svoj svežanj na palici preko leđa i zaputio 
se za gospodinom. 

I opet su prolazili krajevima, kojih Rafo nije prije nikada 
vidio. Izmjenjivala se brda i ravnice, snijegom prekrivene 
visoke šume i zamrznute močvare, mostovi na rijekama i brvi 
na potocima, veliki gradovi i malena sela. Rafo je bio navikao 
već prije da ništa ne pita, nego da se slijepo pokorava svojemu 
vođi. Išao je korak po korak za njim ne javljajući se nijednomu 
prolazniku i ne pozdravljajući nikoga. A ni prolaznici nijesu 

posdravljali njih, nego su išli dalje svojim putem, kao da ih i 
ne vide. 

V ! utro ki Rafo gledao, kako je sunce izlazilo pred njima 
izronjujući kao zaplakano iz zimske pare, a na večer bi utonulo 
iza njihovih leđa u gomilama snijega kao u mekanoj bijeloj 
perini. 

Iz gorskih krajeva došli su u jednu zemlju, gdje mnogo 
dana nijesu vidjeli ni u blizini ni u daljini nikakva humka. 
Nizina se protezala posvuda, dokle je sezalo oko. 

Išli su cestom utrtim saonikom. Katkada bi preletjele 
pokraj njih saonice, koje su vukla po dva ili tri para konja. Na 
konjima su zveketali praporci, a u saonicama su sjedili ljudi 
zaogrnuti bundama i šubarama, iskićeni debelim injem i obo¬ 
ružam puškama. Postrance od glavne ceste provirivale su iz 
dubokog snijega seoske kuće, kojima je iz tavanskih otvora i 
po bijelim krovovima puzio lijeni sivkasti dim. Jedno dva puta 
vidio je Rafo i taj prizor, kako su oko takvih sela oblijetali či¬ 
tavi čopori mršavih izgladnjelih vukova, koji su se međusobno 
grizli, jer valjda nijesu mogli da uhvate nikakav plijen. 

— Znaš li, kako se zove ta zemljak — upitao je gospodin 
Strafička. 

— Ne znam, — glasio je odgovor. 

— To je Rusija, — rekao je gospodin. 

Išli su Rusijom prilično dugo. Nigdje nijesu stali, nigdje 
se nijesu odmorili. A nije im ni trebalo odmora, jer se Rafo 
osjećao uvijek svjež kao na početku puta. Nijesu se trebali 
bojati ni ljute zime ni mrkle noći. U blizini svojega vođe osje¬ 
ćao je Rafo uvijek dosta veliku toplinu, a kad bi po okolini 
pala najgušća tama, izbijao bi iz njega kroz crni kaput zelen- 
kast plamen, od kojega je bila rasvijetljena sva cesta, kuda 
su prolazili. 

Rafo nije pravo brojio, koliko je puta sunce izašlo i zapalo, 
otkako su krenuli na put, ali mu se činilo, da su putovali više 
od dva tjedna, kada su jednoga dana oko podne ugledali pred 
sobom nekakav svijetli i bijeli oblak, iz kojega su za jedan sat 
sinuli pred njima u blistavim odbljescima sunca visoki zvonici, 
sive kule i okrugli krovovi crkava, a onda mnogobrojne palače 
i cijeli jedan grad, koji kao da se raširio po niskim humcima. 

Dok je Rafo bio zadivljen ovim prizorom, rekao mu je 
gospodin : 

— Došlo je doba, da se opet rastanemo. Budi mudar i 
nemoj kvariti mojih osnova. To je eto Moskva, prijestolnica 
ruskoga cara. Pođi u grad i prijavi se u carskim dvorima za 


tSvor.mina. Sve će dobro biti, samo se ničega ne boj i nemoj 
poduzimati ništa na svoju ruku. 

XII. 

Rafo je pošao naprijed u grad. Prolazio je najprije između 
rijetko posijanih kuća, onda je prešao preko mosta na jednoj 
rijeci i našao se pred visokim zidovima velike tvrđave. Nije dugo 
razmišljao, nego je kroz gradska vrata, gdje je strazio jedan 
stražar, unišao u tvrđavu. Kasnije je saznao, da se ta tvrđava 
tove Kremalj. 

Okolo Rafe uzdigle se palače, kule, crkve i kapele. Na sve 
strane vrzli su se ljudi u neobičnim nošnjama. Ženske su fo¬ 
sile široke, krznom obrubljene bunde, iz kojih im je proviri¬ 
valo tek lice, a na glavi su preko nekakvog tako reći tornja 
prebacile najraznobojnije rupce. Stariji su muškarci bili svi 
bradati. Visoke čizme jedva su se vidjele ispod kabanice, koja 
je u sredini bila stegnuta šarenim pašom ili remenom. Na glavi 
su nosili šubaru, koju bi svaki čas skidali dolje, kada bi prola¬ 
zili pokraj kakve kapelice sa svetim likom. Rafo je s posmije- 
hom gledao, kako se ti ljudi klanjaju i krste na svakih dvade¬ 
setak koraka. »Ja ne trebam takve pobožnosti,« rekao je u sebi, 
»ja sam mnogo napredniji od ovih zatucanaca !« 

Pred jednom crkvom zaustavio se Rafo duže vremena. 
Nikako nije mogao skinuti oka s mnogobrojnih tornjeva, tor- 
njića i okruglih krovova, koji su bili povezani skupa Bog zna 
kako. »Kud li samo može stajati ovakva građevina uspravnog 
pitao se Rafo. »To mora da je bio silan majstor, koji je sagradio 
takvu crkvu. To je bila mudra glava. Čini se, kao da je nasla¬ 
gao sve jednu crkvu do druge i sve jedan zvonik do diugoga, 
a sve to tako zamršeno, da nitko više ne može odgonetnuti, 
odakle je šta uzeto i gdje se što čega drži.« 

Bilo je već kasno poslije podne, kada se Rafo prijavio u 
carskom dvoru, da bude primljen od cara na saslušanje. Od- 
govoriše mu, da car ne prima danas više nikoga, zato neka dođe 
sutra, pa će saznati svoju sudbinu. 

Doista, sutradan je Rafo ugledao svijetlo lice ruskoga 
cara. Kasnije se hvalio više puta, da je ruski car bio prema njemu 
još Ijubežljiviji od austrijskoga. Upitao je Strafička, odakle 
dolazi, gdje je služio dosada i šta želi, a kad mu je Strafiček 
kazao sve po istini, rekao mu je car : 

— U posljednje vrijeme dolaze k meni mnogi strana 
iz zapadne i južne Evrope. Ja ih rado primam, jer želim da 
među svoje Ruse prenesem evropsku obrazovanost i evropske 

običaje. Kad imadem na svojem dvoru Švicara, Talijana, Nije¬ 
maca i Nizozemaca, zašto ne bih primio i jednoga Hrvata* 1 
Neka ti bude ! Primam te za svojega dvoranina. Imat ćeš svaki 
dan u jutro i na večer da se s drugim mojim tjelesnim slugama 
staraš za moje odijevanje i svlačenje. Jesi li razumio* 1 

— Jesam, svijetli gospodaru, — odvratio je Rafo od- 
važno. 

Ali stani! —■ rekao je car, prije nego što je otpustio 
Rafu. —— Kako vidim, ti si obrijan, a kod mene moraju svi 
dvorani nositi bradu. Na bečkom se dvoru nosi i vlasulja, ali 
ja ne trpim toga. Tko nema lijepe vlastite kose, taj ne može biti 
u mojoj službi. Ne trpim ćelavaca ni jolpaza. Pričekaj dakle 
još mjesec dana, dok ti ne naraste kosa i brada, a onda se pri¬ 
javi za vizitu kod starješine mojih tjelesnih dvorana. Jesi li 
razumio? 

— Jesam, svijetli care. 

Iza mjesec dana došao je Rafo ponovno u dvor na vizitu, 
kako mu je car zapovjedio. Vizita je prošla srećno, i Rafu je 
zapala zadaća, da se stara svaki dan za careve čizme. 

Našavši se u novom društvu, nesamo među Rusima, nego 
i među sinovima drugih naroda, odlučio je Rafo, da će svoj 
neznatni posao obavljati što savjesnije, samo da bude što stal¬ 
niji u svojoj službi. Opazio je doskora, da je ušao caru u osobitu 
volju. Nikada ga car nije prekorio, kao što je to učinio kod dru¬ 
gih dvorana, nego je katkada i glasno izrekao svoje zadovolj¬ 
stvo, što ima ovako vjerna i okretna slugu. Jednom je čak i 
starješina dvora kazao : »Kamo sreće, kad bi svi u Rusiji vr¬ 
šili ovako zdušno svoje dužnosti kao Rafo Štrafiček. Druge 
bi nam ptice pjevale, i u našem bi carstvu bio raj zemaljski.« 
A Rafo je rastao od zadovoljstva, kad je čuo tu pohvalu. Po¬ 
čeo se ponovno učvršćivati u uvjerenju, da je njegova služba 
vrlo važna i da se uspeo do vrlo visoka gospodstva, a doskora 
ga č ekaju i druge još veće časti. 

XIII. 

A bio je Štrafiček u osobitoj carskoj milosti nesamo zato, 
što je njegova služba bila uvijek bez pogrješke, nego i zato, 
što mu je vrana kosa bila uvijek valovito nakovrčana. Kao 
što mnogi veliki ljudi imadu svoje neobične hire i voljice, tako 
je i moskovski car imao tu čudnu osobinu, da je volio Rafu 
najviše radi ovakve sitnice. 

Domaći ruski dvorani bili su zavidni Rafi radi toga, pa su 
nastojali, da i njihova kosa bude lijepo nakovrčana kao Rafina, 

Uhađali su Rafu i provaljivali u njegovu sobu, ne bi li otkrili 
sredstvo, kojim on njeguje svoju kosu. Kad im nije pošlo za 
rukom da išta pronađu, počeli su pojedince i kriomice jedan 
od drugoga moliti svojega druga, neka ih uputi u svoju tobož¬ 
nju tajnu. Rafo im je iz početka odgovarao po istini, da je 
njegova kosa rudasta od prirode, ali kad su mu oni i nakon toga 
dodijavali kao dosadne konjske muhe, porodila se u njem obi jest, 
i on je odlučio da ih nasamari. Nadao se, da će tim sebe još 
više uzvisiti, a domaće ruske dvorane još više poniziti. 

Spremao se dugo vremena za svoj pothvat, a onda je je¬ 
dnoga popodneva pošao od sobe do sobe k svojim ruskim dru¬ 
govima. Kao što su oni njega kriomice jedan od drugoga pitali, 
neka im razjasni svoju tajnu, tako je i on njima kriomice sve 
jednomu po jednomu šaptao: 

— Baćuška, evo ti na dar onakvoga sredstva, kakvo si 
tražio od mene za kosu. Nikomu ništa ne kazuj, nego na večer, 
prije nego što pođeš spavati, smotaj kosu u klupko i svu je na- 
maži ovom pomadom, a onda je čvrsto zaveži ručnikom. Do 
jutra će se dogoditi čudo. Kosa će ti biti još rudastija nego moja, 
i car će te više voljeti nego mene. Nije mi baš ugodno, što ti 
otkrivam svoju tajnu, jer će tim moj ugled pred carem do¬ 
sta pasti, ali me prijateljstvo prema tebi nuka, da ispunim 
tvoju vruću želju. Baćuška drž’ se mojega naputka, pa do vi¬ 
đenja sutra u jutro 1 

Kod toga je Rafo dao svakomu dvoraninu po drvenu ku¬ 
tiju, u pojoj se nalazila nekakva mast. 

Dvorani su poslušali Štrafičkov savjet. Jedan je pred 
drugim krio svoju tajnu i veselio se, kako će sutra pred carem 
i pred svojim drugovima osvanuti s finom kovrčavom kosom. 
Neki nijesu mogli ni spavati od uzbuđenja, nego su jedva čekali 
čas, kad će svanuti zora i doći doba za ustajanje. 

Došlo je napokon i to doba. Dvorani koji su upotrijebili 
Štrafičkovu pomadu, počeli su da skidaju s glave ručnik, kojim 
su svezali kosu. Ali jao, šta je to? Ručnik se čvrsto prilijepio 
za kosu, a kad je bio nakon teške muke odlijepljen s glave, 
vidjeli se na njem čitavi čuperci kose. Isto su tako i na glavi 
ostale čitave krpe ručnika. Svaki je dvoranin mislio u prvi mah, 
da je sve to još u redu, jer čovjek mora i nešto da podnese, ako 
hoće da se svidi caru rudastom kosom. Svašta ljudi rade, da budu 
lijepi, pa zašto da i oni ne pretrpe ovu neznatnu muku? Za¬ 
cijelo će se sve to lijepo razmrsiti, i valoviti će se uvojci pro¬ 
suti sami od sebe po tjemenu i po ramenima, čim pomada bude 
isprana s glave svježom vodom. Dvorani su polagano i ustrp- 
ljivo stali da ispiru kosu, ali kosa je postajala sve zapleteni ja, 

a nesrećna pomađa sve žilavija. Nasamareni su jadnici udarili 
najprije u tihe a onda u sve glasnije psovke. Uh, ta hulja Štra- 
fiček, taj neznani dotepenac i nitković, kako li je samo mogao 
čovjeka tako prevariti! Dvorani su još uvijek — ne znajući 
jedan za drugoga — polazili pred zrcalo u svojoj sobi, da vide 
sliku izmučene glave. Bože moj, kakva li je to nakaza? Uistinu 
se dogodilo čudo. To nije više ljudska glava, nego nekakva 
koruga od zrele krastave bundeve. Hulja Strafiček, baš je sto¬ 
struka hulja 1 Kako se samo umio vješto pretvarati! Dao je 
čovjeku nekakvu mast, tobože nekakvu pomadu, a to je do¬ 
ista pomada, ali pomiješana s nekakvim ljepilom, valjda s 
onakvim tutkalom, kakvo upotrebljavaju stolari i cipelari. 
Ili je možda tu koja još ljepivija tvar? Oh, kad bi se samo to 
tutkalo dalo isprati s glave, makar i mlakom vodom, ili iščeš- 
ljati češljem I No kosa se tako slijepila, da je ni najspretniji 
kravar ili konjušar ne bi mogao raščešljati ni češagijom. Hulja 
Strafiček, stostruka hulja i licemjer i ništarija ! Ni vrela voda 
ne bi mogla rastopiti ovu prokletu Štrafičkovu pomadu. Go¬ 
spode Bože, kako li će ovakav čovjek doći pred cara? Kapa 
bi mogla sve to sakriti, ali pred cara mora čovjek doći u jutro 
otkrivene glave. Grozno, grozno ! Car će uskoro ustati, a ta 
prokleta pomada ne silazi nikako s glave. Što je čovjek više pere, 
to se čini tvrđa i žilavija. Ne bi li bilo dobro pozvati brijača 
i obrijati cijelu glavu? No onda bi istom čovjek lijepo izgledao. 
Kao očerupani živi kokot. Takvo strašilo potjerao bi car smje¬ 
sta s dvora. Ne će biti druge, nego se valja prijaviti bolesnim. 

Došlo je bilo vrijeme, kada je car ustajao. Kao svaki 
drugi dan, tako je i danas javilo zvono svim dvoranima taj 
događaj. Trebalo je odmah da se dvorani postave u red i da 
cara urede, obuku i obu ju. Prije je svaki dan u jutro stajala 
cijela povorka poslužnika pred carevim licem, a danas su 
izostali baš oni dvorani, koji su dolazili prvi na red. 

— A gdje su drugi? — upitao je car nestrpljivo. 

Strafiček se kesio u sebi, ali nije ništa odgovorio. Car 
je pritisnuo na jedno zvonce. Nadajemput uletio je u carsku 
spavaonicu starješina dvorana i uzrujano progovorio : 

— Svijetli care, svi su se domaći dvorani prijavili, da 
su bolesni. To se dogodilo tek pred par časaka, a ja još nijesam 
uspio da im nađem svima zamjenike. 

Car se smrknuo i ljutito upitao: 

— Zar je to kakva nova buna? Čini se, da doista ne smijem 
imati nikakva povjerenja u domaće ljude. 


— Nije, svijetli care, nikakva buna ! — odgovorio je 
starješina. — Dvorani bi rado došli pred lice Vašega Veličan¬ 
stva, ali su u takvom stanju, da ne smiju to učiniti. 

— Hoću da se sam uvjerim o tom, — rekao je car. — 
Tkogod može samo puziti, neka odmah dođe ovamo. 

— Skokom ću izvršiti nalog Vašega Veličanstva, — re¬ 
kao je starješina dvorana. 

Za nekoliko časaka svi su prijavljeni bolesnici bili u car¬ 
skoj spavaonici. Car je gledao u njihove pokunjene glave, kako 
su nabubrile, i nije znao, bi li se smijao ili ljutio. Dvorani 
su istom sada vidjeli, da Strafiček nije nasamario samo jednoga 
nego više njih. Ipak su se stidjeli jedan drugoga, a Štrafičku 
su prisizali u srcu osvetu makar gdje i makar kada. Takva 
vucibatina, pa se sada naslađuje njihovom sramotom ! Ali 
pokazat će oni njemu. Pokazat će mu tako, da će ga zauvijek 
proći volja zbijati ovakve magareće šale. 

Car se najposlije nije mogao svladati, nego je prasnuo 
u glasan smijeh. Kod toga je pozvao bliže k sebi najstarijega 
dvoranina, kojemu je brada bila već prosijeda, i upitao ga 
strogo : 

— Kakva se to bolest pojavila u mojem dvoru, šugavci 
jedni? 

Dvoranin je samo šutio i ispod oka pogledavao u Stra- 
fička, koji je načinio tako nedužno lice, kao da mu je sve to 
najnerazumljivija stvar. 

— Zašto ne odgovaraš? — nastavio je car. — Tko vam 
je nasadio na ramena te krastave bundeve? Držite li vi, da 
je carski dvor ludnica ili da su ovdje vječne poklade? Odmah 
da ste se svi oprali.. ♦ 

— Svijetli care, — promucao je najstariji domaći dvora¬ 
nin, — kušali smo da glavu operemo, ali je to uzaludan po¬ 
sao. Ljepilo se ne da nikako s kose. 

— Ja nemam volje, da se s vama sada natežem, — 
prekinuo ga je car. — Dajem vam još četvrt sata vremena, 
a onda da ste svi na svojem mjestu ! Ako ne možete skinuti 
drukčije tu nagrdu s glave, onda se obrijte do kože 1 Starje¬ 
šina dvorana neka provede istragu o ovoj lakrdiji. Za koga se 
dokaže, da se ogriješio o kućni red i o mir cara, bit će po za¬ 
sluzi kažnjen. 

Kad je Rafo čuo posljednje riječi, malo se lecnuo, ali 
je ipak i dalje držao u rukama dostojanstveno carske čizme, 
kao da nosi kakvu svetinju. 

Za četvrt sata stajala je pred carem ista povorka dvorana 
kao i u druge dane. Jedina je razlika bila u tom, što su 

se glave nekim dvoranima ljeskale kao uglađen bijeli mramor 
s crnim i crvenim piknjicama* 

Kad su dvorani svršili svoju službu kod cara i zaputili se 
u svoje sobe, najedamput je Štrafička pograbilo pet ljudi* 

— Sto ćete sa mnom, dragi baćuške? — vikao je Štra- 
fiček u strahu* 

— Platit ćemo ti, dragi bratko, tvoju pomadu, — odgo¬ 
vorili su dvorani* 

I unesose Štrafička silom u jednu sobu, začepiše mu usta* 
da ne može vikati, i stadoše vijećati, što će s njime* Napo¬ 
kon je rekao jedan dvoranin : 

— Kazna neka bude prema krivnji. Da mu platimo nje¬ 
govu pomadu, obrijat ćemo mu glavu i bradu, i to na suho, 
bez sapunice. A za poniženje, koje smo podnijeli pred carem, 
odrapit ćemo mu pedeset vrućih batina* 

— Ajoj, baćuške, nemojte tako, ako Boga znate 1 — 
vikao je Rafo u sebi, ali glas se njegov nije mogao čuti, jer 
su mu usta bila začepljena rupcem. 

Četvorica ljudi držali su čvrsto Štrafička, da nije mogao 
maknuti ni nogama ni rukama ni glavom, a jedan mu je stru¬ 
gao britvom najprije glavu, a onda bradu. Štrafiček je ste¬ 
njao i znojio se, kao da ga kupaju u parlugu. I krv ga je oblila. 

I suze su mu potekle* Činilo mu se, da mu čupaju vlasi s 
korijenjem iz glave i iz brade. Na stropu sobe vidio je sve 
nebeske zvijezde, premda je bio bijeli dan. 

Tako, bratko ! To ti je nagrada za tvoju pomadu ! 
rekli su dvorani. — A sad ćemo ti jošte odvaliti pedeset 
batina. 

Dvorani su bili zabavljeni time, da nađu klupu, na koju 
će povaliti Štrafička, i štap, kojim će ga mlatiti* Tu zgodu 
upotrijebio je Štrafiček, pa kad su ga držala dva čovjeka, na- 
pregnuo je svu snagu, istrgnuo se svojim mučiteljima iz ruku, 
strugnuo je na hodnik, izvadio rubac iz usta, pa je trčeći prema 
svojoj sobi stao vikati: 

P om °ć • U pomoć ! Razbojnici! Ubojice ! 

Za njime se otisnulo ne samo pet dvorana, nego još više 
njih* Kad je Štrafiček jurnuo u svoju sobu i zaključao se iz¬ 
nutra, navalili su svi na vrata, da ih istave ili probiju. Dum- 
dum 1 lupalo je; po vratima, a Štrafiček je u svojoj sobi vi¬ 
kao i očajavao. Činilo se katkada, da će vrata zajedno s dovrat- 
mcima biti za čas istrgnuta iz zida* A šta će Rafo raditi onda, 
kada progonitelji provale u sobu? Svakako valja bježati da¬ 
lje. Ali kamo? Hoće li skakati kroz rozor? Visina je stašno 
velika, vrtoglavica te hvata, kada pogledaš dolje, a ispod 

carskih dvora nalazi se kameniti pločnik, na kojem bi se raz¬ 
mrskao u tisuću komada. Ha, evo jednoga užeta. Je li do¬ 
sta dugo? Jest! Žurno se valja spustiti dolje, dok još ni jesu 
vrata provaljena. 

Rafo je privezao uže za kvaku na naslonu prozora i po¬ 
čeo se spuštati dolje* Spuštao se tako brzo, da mu je sva koža 
na prstima i na dlanovima izgorjela. Krvav trag ostajao je na 
užetu, kuda su mu se ruke pomicale. Ali i to je bolje nego 
dobiti pedeset vrućih batina. O, znade Rafo Jablan, nazvan 
Štrafiček, znade on vrlo dobro, što su batine. Pamti on 
njih još odonda, otkad ih je dvadeset i pet na broju izvukao 
od pukovnika. I ono je bilo više nego previše. A sada da ih 
dobije pedeset? Ta ovi bi ga divljaci zacijelo ubili. Samo 
žurno dalje, da ga ne bi dostigli 1 Isuse Kriste, šta je to? 
Rafo je istom na polovici zida, a njegovi progonitelji gledaju 
već kroz prozor za njim. Provalili su dakle u sobu, a sada je 
sve gotovo* Jedan pokušava da prereže nožem uže na pro¬ 
zoru. Hvala Bogu, nije mu to pošlo za rukom, jer je uže de¬ 
belo, a nož valjda previše tup. Još nekoliko metara, i spas 
je tu. Štrafiček je od silnog zora stukao tabane, kad je dose¬ 
gnuo čvrsto tlo, ali to je samo sitnica, to ne smeta mnogo 
čovjeku da dalje bježi, kada ga progone ovakvi Tatari. Štra¬ 
fiček je poletio prema izlazu iz carskih dvora. Jedan je 
stražar pokušao da mu zakrči put te je uperio pušku na nj. 
Ali Rafo je odjednom smogao toliko odvažnosti, da je stra- 
žaru istrgnuo pušku iz ruku, bacio je preko zida i izgubio se 
u gradskim ulicama. 

XIV. 

Brzo je Štrafiček izašao iz Kremlja i iz Moskve te je za¬ 
grabio prema jednoj šumi, koju je vidio nekoliko kilometara 
daleko od grada. Samo brzo naprijed, jer će doskora po svoj 
prilici poći za njim u potjeru carske straže. 

Prije nego što je i očekivao, dohvatio se Štrafiček šume. 
Obazrevši se natrag opazio je, kako iz grada jure za njim ne¬ 
kakvi konjanici, kao da su krilati. To su po svoj prilici kozaci, 
s kojima se u jahanju ne može mjeriti nijedno konjaništvo 
na svijetu* Gdje će čovjek pješke uteći takvim jahačima? Nema 
druge, nego se valja sakriti u šumu. 

Sav poderan i okrvavljen zavukao se Štrafiček u jedan 
grm. U teškoj nevolji jedinu je utjehu nalazio u tom, što je 
još bila jesen, pa se tako nadao, da će ga bukovo i brezovo 
lišće sakriti pred progoniteljima. Doskora su konjska kopita 

zatopotala i šumom. Rafi se činilo, kao da konji jure preko 
njegovih leđa. Ležeći potrbuške u grmu mislio je, šta će biti 
s njime, ako ga otkriju. Odvući će ga natrag i baciti u tam¬ 
nicu, a onda doduše ne će dobiti pedeset batina, ali bi se mo¬ 
glo dogoditi, da ga osude i na kakvu težu kaznu. Slušao je 
on često od svojih drugova na carskom ruskom dvoru o ne¬ 
kakvoj zemlji Sibiriji, kamo šalju kažnjenike na robiju u ru¬ 
dokope ili na prisilni poljski posao. On bi zacijelo brzo pogi¬ 
nuo u onoj pustoši, gdje čovjeka samo nekoliko mjeseci grije 
sunce, a drukčije ga neprestano bije led i zima. A baš na ta¬ 
kvu kaznu mogli bi ga osuditi, jer on je razoružao carskoga 
stražara, što svakako nije malena krivnja. Oh, kad bi mu sada 
pomogao njegov zaštitnik ! Kad bi se sada kojom srećom po¬ 
javio uza nj onaj gospodin u crnom kaputu i s crvenom kapom ! 

Dok je Strafiček tako u smrtnom strahu zazivao svojega 
Zaštitnika, odjedamput je začuo, kako neko govori iza njega : 

~ I^ađi iz grma napolje 1 

Strafiček se nepovjerljivo obazro natrag, a onda je izvu¬ 
kao van najprije noge i najposlije glavu. Veselje ga je obu- 
zelo, jer je pred njim stajao njegov moćni zaštitnik. Imao je 
t sada na glavi crvenu kapu, ali nije imao crnoga kaputa, nego 
je bio zaogrnut širokim crnim plaštem. 

Gospodin ga nije ovoga puta ništa korio niti se srdio, nego 
je samo raširio plašt, koji je bio sličan gorostasnim šišmiševim 
krilima, a onda je rekao : 

r~ Ut jiđi P ođ plašt i prihvati se za moju ruku 1 

Strafiček se malo skanjivao da izvrši zapovijed, ali kad 
je vidio u blizini svoje progonitelje, koji su već pretraživali 
šumu, nije se dulje opirao svojemu vođi, nego je ušao pod 
njegov plašt. 

Udarili su najprije onom cestom, kojom su prolazili car¬ 
ski konjanici. Nitko ih se nije ni taknuo, konjanici su prola¬ 
zili pokraj njih, kao da ih ni ne vide. Gospodin s crvenom 
kapom počeo je da hoda sve brže, a na koncu se činilo, kao 
da se i ne dotiču zemlje, nego da lete po zraku kao na krilima. 
Strafiček je osjećao, kao da mu oko ušiju zviždi najbrži vje¬ 
tar. No vjetra zapravo nije bilo, nego je Štrafičku zviždao 
zrak oko ušiju, tako su silnom brzinom jurili naprijed. 

Prošli su kao strijela kroz Rusiju, onda preletješe preko 
jednoga mora i zaustaviše se na jednom brežuljku nekoliko 
kilometara daleko od nekakve velike vode. 

Oporavivši se malo od straha stao je Rafo točnije da gleda 
kraj pred sobom. 



Rafo Je ušao pod njegov plašt . . . 

















Ispod njega prostro se velik grad, pun bijelih i sivih tor¬ 
njeva, koji su bili mnogo vitkiji nego tornjevi na crkvama 
u Beču i u Moskvi, Po brežuljcima se rasule velike palače i 
male kuće, pokrivene crvenim crijepom, sivim kamenitim 
pločama ili pocrnjelim daščicama. 

»To je divan grad U šapnuo je Rafo pogledavši kod toga 
zahvalnim pogledom svojega vođu. 

Rafino je udivljenje bilo još veće, kad je odmah iza grada 
opazio veliku plavu vodu, po kojoj su plovile velike jedrenjače, 
a njihova su se bijela jedra ljeskala na suncu kao bijela la¬ 
buđa krila. Rafo nije znao, je li to rijeka ili more. Kada je 
pogledao lijevo i desno, voda nije imala kraja, ali kad je po¬ 
gledao ravno preda se, vidio je i drugu obalu i iza nje goro¬ 
vitu krajinu. 

Dok je razmišljao, što bi to moglo biti, pritekao mu je u 
pomoć njegov vođa, koji je rekao : 

Pred tobom je eto Carigrad, prijestolnica turskoga 
cara. A ona voda uza nj, ono je more. 

»To je dakle taj Carigrad !« divio se Rafo u sebi. »To je 
dakle onaj turski grad, o kojem su hrvatski graničari pjevali : 
Carigrade, ti se ne bijelio ! Je li moguće, da je iz toga kras¬ 
noga grada izilazilo toliko zla za nas? Ej, Carigrade, kolike 
li si majke i žene u crno zavio 1 Kolike li si muževe i sinove 
odvukao u ropstvo ! Koliko li si naših sela i gradova popalio 
i sa zemljom sravnio !« 

Rafo nije imao mnogo vremena da se podaje svojemu 
čuvstvovanju, jer mu je gospodin s crvenom kapom rekao : 

— Pođi u grad ! Iza nekoliko dana, kada budeš imao 
već manje novaca u džepovima, pođi na dvor turskoga cara 
i prijavi se kod njega za dvoranina. Glava ti je već sada obri¬ 
jana po turskom običaju, za to su se pobrinuli već tvoji bivši 
ruski drugovi, a ostalo će ti se kazati sve samo od sebe. 

Straficek se zaputio dolje u carigradske ulice. 

Grad mu se izbliza nije više tako sviđao kao iz daljega. Či¬ 
nilo mu se, da u njem imade previše sirotinje i smeća. Ali 
ga je ipak zanimao taj turski život, o kojem je prije čuo tek 
nešto u pričama. 

S nekim strahopočitanjem gledao je u bradate sijede star¬ 
ce, koji su nosili na glavi širok bijeli ili šareni turban. Saža- 
ljavao je turske žene, koje su sve do nosa bile umotane i sa¬ 
krivene u svoju feredžu. Motrio je visoke crvene fesove, ze- 
lene i šarene turbane i neobično široke hlače, i sve mu je to bilo 
neobično, kao da i nije među ljudima. Čudio se mnogobroj¬ 

nim česmama i džamijama, ispod kojih su prodavači robe 
i živeža žamorili kao pčele u košnici. 

Najduže se zaustavio kod jedne džamije, koja je bila još 
zamršenija od glavne crkve u moskovskom Kremi ju. Tu je 
bilo toliko stupova, svodova, trijemova, zavinutih i četvero- 
uglatih prozora, okruglih krovova i tornjeva, da je čovje¬ 
ku zalutala i sama misao, kada je pokušao da nađe početak 
i svršetak zgrade. Kasnije je Rafo saznao, da je to bila nekada 
kršćanska crkva sv. Sofije, koju su Turci pretvorili u svoju 
džamiju. 

Jedva se Rafo otkinuo od te veličanstvene bogomolje. 
Lutao je dalje carigradskim ulicama zaboravivši na jelo i pilo. 
Iz siromašnih i zamazanih gradskih četvrti izbio bi na kakav 
bogat trg, iz uskih sokaka došao bi u širu ulicu. Ljudi u naj- 
različitijim nošnjama i govoreći sve moguće jezike motali 
se okolo njega. Začudio se osobito tomu, što je čuo svoj mate¬ 
rinski jezik mnogo češće nego u Beču. Vidio je priličan broj 
potpuno crnih ljudi, a onda je govorio u sebi: »Gle, to su 
Arapi, o kojima pjeva naša narodna pjesma. Pa ni oni nijesu 
tako strašni, kako se o njima kod nas govori.« 

Kada je na zemlju pala večer i sa džamijskih se tornjeva 
ili munara začula nekakva čudna, visoka i otegnuta pjesma, 
našao je Rafo konak u jednom prenoćištu, koje je držao neki 
musliman Salko Omeragić iz Bosne. Rafo je do kasnog doba 
noći razgovarao sa svojm novim znancem, a onda je krenuo 
na počinak. 


XV. 

I opet su se pred Rafom otvorila sva vrata carskoga dvora. 
Bez velike zapreke bio je primljen i među dvorane turskoga 
cara. Stidio se u početku, da on, potomak hrabrih hrvat¬ 
skih graničara, koji su se tako ogorčeno borili protiv turskoga 
cara, služi sada krvnomu dušmaninu svojega naroda. Bilo 
mu je dosta neugodno nositi omašnu tursku čalmu i široke 
turske čakšire. Ali se čovjek na sve privikne, pa tako je i Rafo 
postao doskora ne samo veseo, nego se i ponosio svojim zvanjem. 
Kako je poslije pripovijedao, imao je samo tu zadaću, da 
u jutru donosi caru čibuk i da ga dvori crnom turskom kavom. 
Bio je dakle carski tutundžija i kafedžija. To je potpuno odgo¬ 
varalo njegovoj želji, da što manje radi, a što više planduje. 
Govorio je u sebi: »Ej, lijepo je biti dvoraninom, pa makar 
i u turskoga cara. To je siguran i bezbrižan život. Sada ću 
se čvrsto držati te službe. Ne dam, da me itko izbaci odavle.« 












- 5 8 - 


Ipak je Rafo za svaki slučaj gledao da uštedi što više no* 
vaca. Spremao je na rpu paru po paru. Pare je mijenjao u 
srebrnike, a srebrnike u dukate, koje je nosio neprestano u 
jednoj kožnatoj kesici o vratu. 

S drugim se dvoranima družio isprva dosta malo. Bojao 
se u jednu ruku, da ne postane i prema njima obijestan kao 
i prema nekadašnjim svojim drugovima u Moskvi, a u drugu 
ruku želio je, da im ne dadne nikada povoda za prijavljivanje 
i tužakanje. 

No čovjek je ipak čovjek i ne može da bude bez prijate¬ 
lja. Tako je i Rafo Jablan, nazvan Štrafiček, tražio drugove, 
prema kojima bi mogao biti povjerljiviji nego prema ostalima. 

Jednoga je takvoga druga našao izvan carskoga dvora, a 
to je bio onaj Bosanac Salko, kod kojega je noćivao, prije 
nego što je bio primljen među sultanove dvorane. Drugi se 
nalazio među samim dvoranima. I on je bio iz Bosne, samo 
mu je ime bilo Muharem. Salko nije imao valjda više od če¬ 
trdeset godina, a Muharemu je bila prešla već i šezdeseta. 

Često je Rafo dolazio u sobu staroga dvoranina Muharema 
na razgovor. Soba im je u dvoru bila pokraj sobe, a osim toga 
sviđala se Rafi starčeva ozbiljnost, odmjerenost i iskrenost. 
Obojica bi zapalili duge čibuke, pa kad bi se oko njih stvarali 
i rasplinjivali oblaci dima, tada bi se i njihove misli sakup¬ 
ljale i razbijale kao nestalne kule u zraku. U razgovoru je Mu¬ 
harem nazivao uvijek Rafu Švabom, a Rafo Muharema Tur¬ 
činom. 

Jednom zgodom upitao je Muharem svojega mlađega 
druga : 

— Deder ti meni, Švabo, reci onako iskreno po duši, za¬ 
što si došao među nas turske dvorane u ovaj lijepi Stambul? 

Rafo se na silu nasmiješio, pa je odgovorio naoko vedro 
sakrivajući svoju nepriliku : 

— Hoću da živim gospodski i da budem siguran za svoju 
koricu kruha. 

Muharemu je zaigrao oko očiju sažalan smiješak, a Rafo, 
koji je to primijetio, stao je svom žestinom da dokazuje : 

— Nemoj mi se smijati, Turčine. Moje riječi ni jesu 
lude, nego pametne. Ja mislim, da nitko na svijetu nije tako 
siguran kao car. To ćeš mi valjda priznati i ti... 

— Ne znam, — odgovorio je stari Muharem odbijajući 
mirno dimove iz čibuka. 

Rafo se još više ražestio, pa je počeo da grdi svojega staroga 
druga: 




— Jadniče ! Jesi li možda i ti dušmanin svijetloga sul¬ 
tanat 

— Baka momka, baka momka, šta li se on raspalio ! — 
počeo je da govori dobroćudno, s malim prizvukom ruganja, 
stari Muharem. — Vidi ti Švabe, kako hoće i mene da proglasi 
murtatinom 1 ) i da bude bolji prijatelj našemu svijetlomu padi- 
šahu od pravovjernoga muslimana. Bre aferim, delijo ! A jesi 
li ti, bolan ne bio, ikada razmišljao o tom, kolike dužnosti 
imade devlet-padišah? 2 ) 

— U sultana je kao i u svakog cara sva sila, sva moć i sve 
uživanje, — rekao je Rafo tvrdoglavo. — U koga se nalazi 
sve to, taj je najsigurniji i najbezbrižniji čovjek na zemlji. 
A iza njega najveća je sigurnost u onih, kojima je dano, da 
svaki dan gledaju sultanovo ili carevo lice. 

— Ne znaš, moj Švabo, što govoriš, — rekao je Muha¬ 
rem. — Sultan alifet, 3 ) svetačko koljeno, imade da se 
stara za hiljadu sela i gradova, za više milijuna kuća i poro¬ 
dica. Nije on bezbrižan ni onda, kada srče crnu kafu ili upija 
mirisni dim iz čibuka ili nargile. On mora svakomu dijeliti 
pravdu, a ako ne može ili ne će da to čini, ej, onda ni njega 
ne begenišu 4 ), podanici, onda se dižu bune i urote, od 
kojih se tresu i čvrsta vladarska prijestolja. Velik je berićet 
imati vrsna vladara. Jesi li gledao onu veliku plutaču ili, kako 
vi Švabe velite, bou u našoj stambulskoj luci? Svi brodovi, 
koji dolaze u luku, privezuju se za nju. Šta bi bilo, da je ona 
plutača nestalna i da se ne drži za nepomična sidra? Brodovi 
bi kod svakog udarca vjetra plesali amo tamo, i mnogi bi se 
razbili o obalu. Vidiš, tako je nešto slično i s vladarskim prije¬ 
stoljem. Kad je vladar na svojem mjestu, sav narod može 
bez straha privezati svoje brodove i čamce uz njegovo prije¬ 
stolje. Ja se svaki dan molim Alahu, da nam poživi mnogo 
godina našega padišaha. Ali ja znam, moj Švabo, i to, da imade 
vrlo mnogo zlotvora, koji bi rado kidisali njegovu životu. Gle¬ 
daj, carski tutundžijo, koliki stražari i vojnici čuvaju careve, 
pa ipak je u našoj carskoj kući bilo više vladara, koji su pogi¬ 
nuli prijekom smrću. Istina, kod sultana je i cara sva moć, 
ali nije i sve uživanje. Dina mi, ja ne bih nikada primio car¬ 
skoga prijestolja, sve kad bi mi ga tko i nudio. 

Riječi staroga Muharema nešto su poništile Rafu. On 
je istom sada počeo ozbiljnije misliti o tom, šta je pravi poziv 

*) Murtatin = carski odmetnik. — 2 ) Devlet-padišah = Nj. 

Veličanstvo car. — 3 ) Alifet = kalif, t. j. vjerski poglavica. — 

4 ) Begenisati = voljeti. 

i posao vladara. Prije je držao, da vladar ništa ne radi i da 
je sav njegov život iscrpljen onim bezbrižnim časovima, kada 
oko njega skakuću dvorani, da mu služe; a sada ga je Muha- 
rem doveo do spoznaje, da je to samo uzgredni i nebitni dio 
vladareva života. 

Rafo je najzad bio spreman priznati pred Muharemom 
i to, da je vladarsko zvanje teško i često nesigurno, ali za zva¬ 
nje dvoranina kušao je svakako dokazati, da se njemu ne može 
naći nikakva mana. Kada se stari Muharem na sve dokaze 
samo smješkao kao čovjek, koji do svega toga mnogo ne drži, 
zažario se Rafo i uskliknuo : 

— Pa zašto onda, Turčine, ni jesi potražio koje drugo 
zanimanje, kad tako malo držiš do časti carskoga dvoranina** 

Muharem je mirno odgovorio: 

— Suđeno je valjda, da bude tako. Ali mi kažemo : da 
je pamet do kadije kao od kadije, svi bi ljudi drukčiji bili. 
Ja snosim mirno svoju sudbinu. No da mi se je sada povra¬ 
titi u moje mlađe dane, ja bih rekao : Ej do vale, visoki babahu- 
maju!);ne ću da pohulim na tebe, neka je svaka čast carsko¬ 
mu dvoru ; ipak ja odoh na svoju njivu, da je orem i šijem 1 

Rafo je začuđeno pogledao u staroga Muharema i uskli¬ 
knuo : 

— Ti bi zar obrađivao zemlju** 

— Da, sinko, ja bih se s oduševljenjem dao na taj posao. 
Evo gledaj, što je nas dvorana ovdje, rijetko je koji mogao 
da osigura svoju porodicu, ako je uopće ima. Alah rabum, 2 ) 
mi, koji smo na hizmetu 3 ) carskom, mi smo butum 4 ) 
beskućnici i iskorjenjenici. A oni, koji obrađuju svoju zemlju, 
ti su većinom sigurni nesamo za sebe i za djecu, nego i za unuke 
i praunuke. Naša iskorjenjenička porodica može doživjeti 
u najboljem slučaju samo dva tri koljena, i više je nema, a 
porodica ratara traje i hiljadu godina, pa može trajati čak i 
do kijameta. 5 ) 

Rafo nije znao, što bi odgovorio na ovakvo razlaganje. 
Osjećao je samo, da mu se sva unutrašnjost buni protiv Muha- 
remova mudrovanja. Sjetio se i svojega strica Ivaniša, koji 
mu je nekada raspredao slične nazore, i njegov je prkos još 
više porastao. Oprostio se toga dana s čemerom u duši od Mu¬ 
harema. Pokazivao je prema njemu na odlasku prijazno lice, 
ali mu je srce zapravo kipjelo od prezira, i na jezik su mu do¬ 
lazile neizrečene riječi: »Ti stari klipane, možeš misliti, što 

Zbogom, visoka carska vrata! — 2 ) Gospode Bože 1 — 

3) U carskoj službi. — 4 ) Svi. — 5 ) Kijamet = sudnji dan* 

te volja, ali ja znam, da je ratarski život prljav, a život je 
carskoga dvoranina sto puta ljepši, časniji i sigurniji. Tko 
toga ne uviđa, taj ne zaslužuje da jede carski kruh, toga bi 
valjalo nabiti na kolac.« 

XVI. 

Nekoliko dana mislio je Rafo, da mu je Muharem htio 
prirediti kakvu stupicu, ne bi li ga uhvatio u kojoj krivoj riječi, 
da ga može optužiti pred sultanom. Ili je namjeravao na pre¬ 
preden način da mu omrazi život na carskom dvoru i da ga 
potjera natrag u njegov Grbonog** No doskora se uvjerio, da 
Muharem nije mislio ni na jedno ni na drugo. Svaka je nepri¬ 
jateljska namjera prema Rafi bila daleko od starca. On je Rafu 
više volio nego i neke muslimanske dvorane iz Anatolije, Per¬ 
zije ili Arabije, jer ga je s njime vezala ista narodna krv i isti 
materinski jezik. U društvu staroga Muharema, kao i u druš¬ 
tvu Salka Omeragića, osjećao se Rafo i dalje kao među svojim 
suplemenicima i najboljim prijateljima. 

Prolazili su dani i mjeseci, prolazila je već i druga godina, 
otkako je Štrafiček stupio u službu turskoga cara. Nije bilo 
obično nikakvih većih promjena, život je gotovo neprekidno 
tekao svojim redovitim tijekom. 

Ali jednoga dana opazio je Rafo, da su prijašnji sultanovi 
tjelesni stražari, koje su nazivali janjičarima, uklonjeni i za¬ 
mijenjeni novima. Isto tako bili su uklonjeni s dvora i neki 
dvorani. Rafo se prestrašio, da će i on izgubiti službu, ali 
je doskora uvidio na svoje čudo, da starješina dvorana ot¬ 
pušta samo prave Turke, a strance i dalje zadržava. 

»Zašto je sve to**« umovao je Rafo, ali se nije mogao ni¬ 
čemu domisliti, dok mu nije jednoga dana stari Muharem 
došapnuo, da je protiv sultana bila zasnovana velika urota, 
koja se raširila najviše među janjičarima, ali su kolovođe po¬ 
hvatani i smaknuti. 

Muharem je vjerovao i govorio Rafi, da je urota potpuno 
ugušena. Ali to nije bilo istina. Jednoga dana oko podneva, 
kada se Rafo zadržavao u gradu kod svojega prijatelja Salka 
Omeragića, začula se najedamput iz carskoga dvora žestoka 
pucnjava i vika. Po gradskoj kaldrmi ispred Salkova preno¬ 
ćišta jurili su prema carskim dvorima stražari, koji su biče¬ 
vima razgonili sve one, koje su zatekli na ulici. Svjetina se u 
ludom strahu zaklanjala trkom, kuda je tko dospio. I u Sal- 
kovo prenoćište ulet jelo je nekoliko prestrašenih i iskandžijanih 
ljudi. Brzo je Salko zatvorio vrata i zakračunao ih iznutra 
dvostrukim kračunom. 

Kroz malen prozorčić s drvenim rešetkama virio je Rafo 
napolje, očekujući sa strahom, što će se dalje dogoditi* 

Za neko vrijeme isti oni stražari, koji su prije razgonili 
svjetinu, jurili su natrag krijući se, kud je koji znao. Vidjelo 
se, da su pobijeđeni od neke jače sile. Za njima se pojavila 
u Salkovoj ulici velika povorka oboružanih i neoboružanih 
ljudi, koji su mahali od veselja rukama, đipali uvis i vikali 
neke riječi, kojih Rafo nije razumio. Ali Salko, koji je dobro 
poznavao turski jezik, odjednom je sav problijedio te je re¬ 
kao potiho Rafi: 

— Strašno! Janjičari su pobijedili ! Urota je uspjela. 
Janjičarski pristaše viču, da je stari sultan umoren i neka živi 
novi sultan. 

Trnci su prošli Rafinim tijelom na tu vijest. Dakle urota 
nije bila prije ugušena, nego samo prigušena, a sada se pre¬ 
tvorila u pravi požar, za koji se nije znalo, gdje će se 
zaustaviti. 

Strah se Štrafičkov još više povećao, kada je jedna četa 
janjičara izbila od carskih dvora u ulicu, u kojoj je bilo Sal- 
kovo prenoćište, tjerajući pred sobom gomilu carskih dvorana. 
Rafo je mogao raspoznati točno svakoga od njih. Starješina 
je dvorana bio privezan za magarca. Kod toga su mu leđa bila 
okrenuta prema magarčevoj glavi, a lice prema repu. Udarci 
štapova i bičeva padali su kao kiša po njegovu izderanom odije¬ 
lu i okrvavljenoj koži. Za svojim osramoćenim starješinom, 
koji je lomatao glavom amo tamo od bola, koračali su drugi 
dvorani. I po njihovim su leđima i nogama padali udarci batina 
i bičeva. Neki su se još držali uspravno, a drugi su teturali 
i posrtali, kao da već gube svijest. 

Podivljala je svjetina sokolila janjičare, neka ne štede 
s udarcima, već neka što prije poubijaju dvorane. Najokrut¬ 
nije su se kod toga ponašali oni, koji su bili nedavno otpu¬ 
šteni iz dvora. 

Gledajući krvav trag, koji je ostajao ulicom, i slušajući 
urlik razbješnjelog mnoštva potražio je Rafo očima, ne će 
li gdje među dvoranima ugledati i starca Muharema. Utje¬ 
šio se ponešto time, što ga nije mogao nigdje pronaći. Ali 
Zato ga je spopao novi užas, kad je povorka prolazila tik uz 
Salkovo prenoćište. Pobojao se, da će i njega izvući iz zaklo- 
ništa i udariti na muke jednako kao i njegove izmrcvarene 
drugove. 

Kao bez duše došuljao se Rafo do prijatelja Salka i hvata¬ 
jući se za njegova ramena šapnuo je, kao da govori s drugoga 
svijeta : 


— Salko, po Bogu brate, spasi me ! 

U prenoćištu je bila polutama. Oni ljudi, koji su se prije 
nekoliko časaka bili zaklonili ovamo, nijesu ni opazili, da je 
Rafo carski dvoranin. A da su i opazili, ne bi se jamačno na 
to obazirali, jer su bili dovoljno u strahu i sami za sebe. Ipak 
je Salko povukao svojega prijatelja Rafu neopazice natrag i 
potisnuo ga kroz neka malena vrata u još tamniju sobicu, koja 
kao da je služila za spremište. 

— Pouzdaj se u mene ! — rekao je Salko zatvarajući 
vrata i vraćajući se u prednje prostorije prenoćišta. 

U mračnoj sobici slušao je Rafo viku, koja je dopirala do 
njega iz gradskih ulica. Vika je bila katkada bolna poput jauka, 
a katkada obijesna poput neobuzdana klicanja pobjedničkih 
četa. Nekoliko puta začuo je Rafo i gromko udaranje dabul- 
hane ili vojničke glazbe, koja je obilazila gradom svirajući 
raspaljive koračnice, davorije i poskočnice. 

Teška žalost sjela je na Rafinu dušu. Eto, i opet je izgu¬ 
bio svoje mjesto. Ovoga mu puta doduše ne smije nitko reći, 
da je on tomu kriv, njegova je savjest posve čista, i ni trunka 
odgovornosti nema na njoj. Ali koja mu korist od toga*' Ne¬ 
sreća ga prati posvuda, kamo god dođe. Baš je baksuz,* kako 
vele Turci. Sada bi i on mogao zakukati: Da se jadan za 
za zeleni bor hvatim, i on bi se zelen osušio 1 Kako li su se 
teško obistinile na njem riječi staroga Muharema, koji je ne¬ 
kada rekao, da su carski dvorani beskućnici i iskorjenjenici ! 
On je tada u srdžbi sudio, da bi staroga Muharema valjalo 
radi toga nabiti na kolac, ali sada vidi, da je starac imao 
pravo. 

Gdje li je sada Muharem?’ razmišljao je Rafo. Je li 
mu pošlo za rukom da se spase ili je možda poginuo gdjegod 
u carskim odajama?’ On je bio vjeran dvoranin, vjeran drug 
i mudar starac, koji nije nikada nikomu podmetao noge, pa 
su mu novi gospodari carskih dvora možda ipak poštedjeli ži¬ 
vot. 

Bilo je ugasnulo već i ono malo danjega svijetla, što je 
prije prodiralo kroz jedan prozorčić u Rafino zaklonište. Graja 
se na ulicama slegla, i tek od vremena do vremena čuo je Rafo 
zvukove vojničke glazbe, koji su u nepravilnim razmacima 
prodirali do njega. 

No gdje li je Salko Omeragić?' Zašto se ne javljah Zašto 
ostavlja tako dugo svojega prijatelja u ovoj mračnoj izbici?* 


* Baksuz = nesrećnik, koji svuda nastrada* 

Kada je Rafo već počeo sumnjati, nije li možda zatvoren 
u tamnicu, iz koje mu ne će biti više spasa, odjednom se vrata 
njegova zakloništa otvoriše, i pred njim je stajao blijed i za¬ 
brinut, s upaljenom lojanicom u ruci Salko Omeragić. 

— Akšam hajrola P) Oprosti, što istom sada dolazim, 
— govorio je Salko isprekidanim glasom. — Ti si, sućur Alahu 2 ), 
Zdrav, a ja sam morao da pritečem u pomoć drugomu svojemu 
prijatelju, koji je izranjen i kojega volim kao oca svoga. Mo¬ 
rao sam da mu pribavim i pouzdana liječnika, koji mu je rane 
povezao. On je dvoranin kao i ti. Ispraznio sam i zatvorio 
svoje prenoćište, samo da vas dvojicu spasem, ali ne znam, 
kako ću dugo moći da vas krijem. U gradu vlada velika mrž¬ 
nja na nas Bosance, jer vele, da smo mi bili glavni branitelji 
umorenoga sultana. 

Tu se Rafi učinilo, kao da čuje odnekale nekoliko teških 
uzdaha. Je li to varka ili zbilja*' Upitao je dakle, šta to znači, 
a Salko ga je poveo u svoju sobu i pokazao mu na svojem kre¬ 
vetu čovjeka, kojemu je sva glava, osim usta i jednoga oka, 
bila povezana bijelim povojem. 

— To je, eto, moj izranjeni prijatelj, koji je uostalom i 
tebi poznat, — rekao je Salko. 

Rafo nije u prvi mah prepoznao ranjenika, ali je ranjenik 
prepoznao njega i zovnuo ga imenom. Odmah se Rafo sru¬ 
šio na koljena do ranjenikova uzglavlja te je cjelivajući bijeli 
povoj na glavi počeo govoriti tronuto kroz suze : 

— Muhareme, dragi moj Muhareme! Dakle ti si to£ 
Srećne moje oči, što te vide živa ! Toliko mi se kinila duša, 
kada sam na tebe mislio. Reci mi samo, jesu li ti rane od pre- 
bolas* Pozvat ćemo prve Ijekare, da te liječe. U mene ima 
nešto novaca, pa neka bude sve to potrošeno za tvoje zdravlje. 

— Hvala, brate ! — rekao je Muharem izmučeno, ali 
ipak dosta krepko. — Potrebita mi je doduše tuđa pomoć, no 
rane mi ipak nijesu smrtonosne. Premda sam star, brzo ću, 
kako mi vele, ozdraviti. Raskasapili su mi oni katili 3 ) samo lice, 
ali mi nijesu presjekli nijedne znatnije žile. 

Tada je Muharem ispripovjedio ponovno, kao i prije 
samomu Salku, kako su urotnici provalili u carski dvor i kako 
su u jednom hodniku ranili i njega, a bili bi ga i ubili, da im se 
opirao. No kada su vidjeli, kako je star i nesposoban za borbu, 
i kako mu je krv oblila bijelu bradu, zadali su mu još jedan uda¬ 
rac bodežem ispod uha i onda su ga ostavili. On se kasnije iz¬ 


*) Dobar večer. — 2 ) Hvala bogu. — 3 ) Ubojice. 

vukao iz carskoga dvora kroz jedna omanja vrata u grad i do¬ 
šuljao se do svojega znanca Salka, koji se eto sinovski za nj 
zauzeo. 

Rafo je još dugo razgovarao s Muharemom sav dršćući 
od tronutosti nakon pretrpljena straha, a onda je Salko kazao: 

— Prijatelji, pokušajmo sada da pođemo na počinak. 
Moramo sakupiti snagu za sutrašnji dan, kada nam valja od¬ 
lučiti, što ćemo dalje raditi. 

XVII. 

Cijele noći nije Rafo mogao da usne. Ležeći na tvrđom 
minderu prislonio se tik uza zid nadajući se, da će mu se ohla¬ 
diti usijane žile. Međutim glava mu je neprestance gorjela 
kao užarena peć. Mislio je, šta će biti s njegovom budućnoš¬ 
ću. Na carski mu dvor nema više povratka, njegovo je dvoran- 
stvo bilo i bitisalo. Može još zahvaliti Bogu, što ga pobunje¬ 
nici nijesu ucmekali ili izmrcvarili kao druge dvorane. A u koju 
službu da krene sada i na koju stranu svijeta*' 

Na pamet mu je došao njegov zaštitnik s crvenom kapom, 
koji ga je dosada vodio u Beč, Moskvu i u Carigrad. No kod po¬ 
misli na njega uhvatila ga je groza, od koje mu je drhtalo 
cijelo tijelo. Dosada je puštao, da ga gospodin s crvenom 
kapom vodi, kuda ga je god bila volja, a nije nikada pravo 
razmišljao, tko je on, i šta hoće od njega. Sada mu se to pi¬ 
tanje nametnulo neodoljivom snagom, i on je s užasom odgo¬ 
vorio sebi> da je po svoj prilici zapao u mreže zla duha. Pa 
kao što je prije u nevolji želio, da uza nj bude taj njegov za¬ 
štitnik, tako mu je sada sva unutrašnjost vapila za tim, da 
bude oslobođen od daljnih njegovih usluga. 

Kakve su zapravo te usluge bile dosada** I da li se uopće 
smiju nazvati uslugama** Obećano mu je gospodstvo, a mje¬ 
sto toga dobio je služništvo. Gospodin s crvenom kapom rekao 
mu je, da će samo zapovijedati i uživati. Kad tamo, drugi su 
zapovijedali njemu, a on je i ono malo užitaka, što ih je imao, 
platio životinjskim poniženjem i sramotom Kod pukovnika 
je bio izbatinan, u Beču je bio ispljuskan i bačen u tamnicu, 
a u Moskvi su mu tupom britvom ostrugali kosu i bradu. Još 
je najbolje prošao kod razbojnika i kod Turaka. No Bog zna, 
kako će se još svršiti njegovo služenje Turcima** 

Slušajući, kako je izranjeni Muharem u noći katkada 
stenjao u krevetu, umalo da se nije i Rafo poveo za njim. I 
on bi bio zastenjao ili možda čak zaridao ne od tjelesnih nego 
od duševnih bolova, da ga nije bilo stid priznati pred drugima 

svoju nesreću. On je pustolov i propao čovjek, koji nije uspio 
ni u čein, što je odabrao svojim ciljem. Izvaran je i omražen 
svuda, kuda je prolazio. Oh, kad bi mogao da se bez veće sra¬ 
mote vrati u svoje selo ! Uzeo bi plug, zapregnuo bi preda nj 
konje ili volove, pa bi se bavio istim poslom, o kojem su ži¬ 
vjeli i njegovi pređi. 

Strice Ivanišu, ti si imao pravo, kada si govorio, da će 
od mene u svijetu postati propalica i vucibatina. A onaj go¬ 
spodin, koji mi je obećao, da će me od jedne stepenice do druge 
voditi k velikoj časti, nije ništa drugo nego varalica ! 

Ujutro je Rafo osjećao još veću klonulost i potištenost. 
Oči su mu bile krvave od nespavanja, a volja mu je bila tako 
omlohavila, da nije osjećao gotovo nikakve želje za životom. 
Neka dođe na nj makar šta, on će i samu smrt dočekati ravno¬ 
dušno. 

No zato je Muharem bio mnogo odvažniji i vedriji. Mogao 
je ustati iz kreveta i kretati se po sobi. Vidio je, da je Rafo 
utučen, pa ga je počeo savjetovati : 

— Nemoj se previše žalostiti, mladiću. Prošli su ljudi 
druge još gore klance i bogaze, pa ćemo i mi preturiti ovu ne¬ 
volju. 

Rafo je najednom osjetio neko toplo, gotovo sinovsko 
čuvstvo u srcu, pa je upitao Muharema : 

— A što da učinimo sada, moj MuharemeS' 

— Za mene ne pitaj, — rekao je Muharem. — Rekao si, 
da bi bio spreman potrošiti za moje zdravlje sve svoje pare. 
Kako vidiš, meni je već danas bolje. A da mi i nije bolje, ne 
bi bilo potrebito, da trošiš išta za mene. Imade u mene ušte¬ 
đenih novaca više nego u tebi. Četrdeset godina stavljao sam 
ja na sigurno mjesto svoju mjesečnu plaću, pa sada mogu, 
inšalah 1 ), da izduram do kraja života s ušteđevinom. Da 
sam mlađi, pošao bih iz Stambula u svoju Bosnu, pa bih ku¬ 
pio kuću i zemljište, da se prehranjujem svojim znojem. Ali 
ovako umrijet ću ovdje u blizini devlet-padišaha. Kada se 
umiri ova buna, nitko me ne će više pitati, jesam li bio dvora- 
nin umorenoga sultana. Za mene je lako, ja ću nekako prode- 
verati ostatak života. Ali tebi ne bih savjetovao, da budeš 
i dalje nepromišljena leventa 2 ) i probisvijet. Kazao si mi 
jednom, da imadeš negdje u hrvatskom Podravlju kuću i 
zemlju. Ja hesapim 3 ), da bi se ti ose vapio 4 ), kad bi pošao 

1) Inšalah — ako Bog da. — 2 ) Leventa = samovoljan 

mladac. — 3 ) Hesapiti = računati, misliti. — 4 ) Osevapiti se = 

zaslugu steći za dušu. 

natrag na svoju babovinu i stvorio na njoj svoju porodicu. 
Mlad si jošte, prešao si valjda tek tridesetu, a jednom će te 
pitati starost, gdje ti je bila mladost. 

Rafo nije ništa odgovorio na ove mudre savjete, nego je 
skrenuo razgovor na druge stvari. No koliko je god htio da se 
otrese misli na svoj Grbonog, ona mu se silom gurala u svaku 
riječ, što ju je izrekao. 

U duši se njegovoj cijeli dan bio strašan dvoboj. Dosadaš¬ 
nja razočaranja u svijetu gonila su ga kući, a strah pred sramo¬ 
tom u rođenom selu odbijao ga od kuće. Započelo je strašno 
kolebanje, koje se riješilo stalnom odlukom istom na večer. 

Kada je naime pao na zemlju sumrak, pošao je domaćin 
Salko Omeragić, kod kojega se zakloniše oba stradalnika, k 
svojim znancima u grad, da sazna najnovije vijesti. Vratio 
se doskora natrag, da ispripovijeda svojim gostima, što je 
čuo. 

Čim je stupio u svoj stan, vidjelo mu se odmah po licu 
i po očima, da ie i danas zabrinut. Ispričao je najprije, da je 
buna potpuno uspjela i da novi sultan nema više nikakvih ne¬ 
prijatelja. Dvorani su prijašnjega sultana djelomice poubijani, 
a djelomice bačeni na galije. 

Kad je Salko vidio, da su se Muharem i Rafo duboko ra¬ 
žalostili na tu vijest, stao je da ih miri: 

— Nemojte misliti, da ću vas ja izdati. Zadajem vam 
vjeru, da je vaša sudbina i moja sudbina. Tko u vas dirne, 
dirnuo je i u mene. Ja ću sve upotrijebiti, da vas sakrijem i 
zaštitim pred progoniteljima. 

Ipak i Muharem i Rafo odbiše sa zahvalnošću Salkovu 
požrtvovnu ponudu. Rekoše, da ne žele izvrgavati opasnosti 
svojega prijatelja, nego će se i sami postarati za svoj spas. 

Te noći dugo je gorjela u Salkovoj sob; svijeća. Muharem, 
Salko i Rafo vijećali su, šta bi bilo sada najbolje učiniti. Pre¬ 
tresli su mnoge osnove, i najposlije su se složili u tom, da i 
Muharem i Rafo imadu odbaciti dvoransku odoru i zamijeniti 
je drugim odijelom. Muharem će se preobući kao baščovan, 
pa će se preseliti k jednomu bosanskomu vrtlaru u okolici Ca¬ 
rigrada, a Rafo je ostao uporno kod svoje odluke, da će obući 
prosjačke haljine, pa će se zaputiti pješke u svoju domovinu. 

XVIII. 

Za nekoliko dana oprostio se Rafo sa suzama u očima od 
staroga Muharema i od Salka Omeragića. Obadva mu prija¬ 
telja stisnuše srdačno nekoliko puta ruku i zaželješe mu srećan 
put. 


— 69 — 


— Hairli* ti, sine, bilo ! — rekao je stari Muharem, pa 
i njemu grunuše suze iz očiju. 

Bila je rana zora, kada je Rafo prolazio posljednji puta 
carigradskim ulicama. Odabirao je uske sokake, u kojima je 
stanovala sama sirotinja. Tko ga je vidio, morao je pomisliti, 
da je to starac, kojemu je najmanje šezdeset godina. Na čelu 
su mu žućkastom bojom bili uslikani starački nabori, a brada 
mu je bila bojadisana bijelo i smeđe. S velikim štapom u ruci 
i noseći na sebi traljavu, na sto mjesta pokrpanu dolamu, ko¬ 
joj je posve lijepo pristajao izlizan fes na glavi sa sarukom ne¬ 
određene boje, — pomicao se Rafo iz grada bojeći se ipak, da 
ga tko ne zaustavi i ne prepozna. Ali ljudi se nijesu starali za nj, 
nego bi samo gdjekoji pas, lutajući ulicom bez gospodara , za¬ 
la jao ili zarežao na nj. 

Našavši se ondje, odakle je prvi puta promatrao Cari¬ 
grad, okrenuo se Rafo natrag i stojeći dugo na istom mje¬ 
stu motrio je grad i more, kao da hoće sebi utuviti u glavu 
svaku crticu njihovu. Prestrašio se malo, kada je opazio, 
kako prema njemu dolazi iz grada nekakva skupina jedno¬ 
stavno odjevenih ljudi. Kod pomnijega promatranja vidio 
je, da su to radnici, koji polaze valjda svaki dan nekuda izvan 
grada na rad. Rafo nije htio ni pred njima da bude sumnjiv, 
zato je kao pravi prosjak ostao na svojem mjestu zgrbivši 
malo leđa i naslonivši se na štap. Jedan se radnik odijelio 
od svojega društva i utisnuo mu u ruku gotovo silom bakreni 
sitni novac. Rafo nije ni zahvalio za milostinju, tako je bio 
iznenađen. Ali kad su radnici odmaknuli nešto podalje od 
njega, osjetio je u srcu veliko zadovoljstvo sam sa sobom. Ne 
treba se dakle ničega bojati, jer mu je vanjština takva, da 
ga svatko mora držati pravim prosjakom. 

Putovanje je ipak bilo mnogo teže, nego što je Rafo oče¬ 
kivao u prvi mah. U gdjekojem selu stanovnici su bili tako 
Škrti, te bi ga bili najradije otjerali od sebe batinama. Kat¬ 
kada je navalila na nj cijela četa derana bacajući se za njim 
kamenjem i časteći ga najmasnijim pogrdama. Najviše se 
Rafo čudio tomu, što su ga krivo gledali i sami prosjaci, 
s kojima se svaki dan susretao bilo u selima, bilo na car¬ 
skom drumu. Čudio se tomu i zato, jer je osjećao, da je izba¬ 
čen iz ljudskoga društva, a sada ga eto ni ovi iskorjenjenici 
ne će primiti u svoje redove. S kojim je god prosjakom razgo¬ 
varao, svaki je u početku bio ljubezan prema njemu, ali čim 
bi izmijenio s njime nekoliko riječi, već ga je gledao krivim 


* Hairli = srećno. 

okom. Bojao se valjda svaki, da će ljudi davati manje njemu, 
kad bude imao jednoga druga više, ili je možda svaki zapažao, 
da Rafo doista i nije pravi prosjak. 

Radi neprilika kod prosjačenja nije Rafo pohađao rado 
ljudskih naselja, nego se držao po mogućnosti postrance od njih. 
Idući neprestano prema zapadu noćivao je najradije na kakvom 
brdu ili brežuljku, s kojega je mogao razgledati cijelu okolicu. 
Hranio se nešto plodovima, koje je našao u šumi i na polju, 
a nešto i hranom, koju je kupovao po osamljenim dućanima. 
Već u Carigradu bio je razmijenio nekoliko zlatnih dukata, 
da ne plaća krupnim novcem, nego sitnišem. Ušteđene je 
nerazmijenjene dukate nosio o vratu strahujući neprestano, 
ne će li tkogod saznati, kolika je njegova imovina. Bojao se 
jednako napadaja razbojnika kao i dolaska gospodina u crnom 
kaputu i s crvenom kapom. Samo neka se njegov vođa ne ja¬ 
vlja pred njim i neka ga ne odvraća od njegova nauma. Njemu 
je dosta potrage za gospodstvom, on će poći ravno svojoj kući. 

Gospodina s crvenom kapom doista nije bilo. 

Rafo je dobro prolazio, dok je još trajala rana jesen. Mo¬ 
gao je putovati nesamo po danu, nego i po noći. Putovanje 
po noći bilo mu je katkada draže, jer je onda mogao da odmiče 
brzo, kako je htio, a nije pred viđenim i neviđenim motrio- 
cima morao usporavati korak i pretvarati se, kao da mu od 
starosti klecaju noge. 

Ali kad je već popadalo lišće s drveća i kad su počele lije¬ 
vati česte jesenske kiše, nije bilo više moguće noćivati u šu¬ 
mama i u špiljama, nego je valjalo tražiti prenoćište u poja¬ 
tama ili barem u velikim plastovima sijena i slame. 

Naskoro je nadošla zima, pa je i takvo noćenje bilo previše 
neugodno. Snijeg je primoravao Rafu, da se sve češće zakla¬ 
nja u seoske kuće. Bio je zadovoljan, kada je mogao da kraj 
zadimljenih ognjišta ogrije ukočene udove i založi koji komad 
topla jela. 

Prešao je mnoge rijeke i potoke. Ostavio je za sobom 
u nekoliko mjeseci Bugarsku i Srbiju te je došao u istočnu 
Bosnu. 

Jednoga dana udario je preko nekakve planine nadajući 
se, da će do večera stići u jedno oveće selo, gdje je namjera¬ 
vao prenoćiti. Ali već je i sunce naginjalo zapadu, a on se još 
uvijek nalazio duboko u planini. Vidio je, da je zalutao. 
Stupao je brzo snijegom praveći si sam prtinu kroz klance i 
preko proplanaka. Premda je bila ciča zima, ipak mu je znoj 
curio s lica od naporna hoda. 

Bio je gotovo već izgubio nadu, da će do noći stići u kakvo 
ljudsko naselje, kad li je još prije sumraka ugledao pod sobom 
na jednom proplanku niz ciganskih šatora, iz kojih se dizao 
plavkast dim. »Blago meni 1« uskliknuo je Rafo, kad je pred 
šatorima ugledao za čas rpu garavih muškaraca, šareno odje¬ 
venih žena i zamazane djece. Bio je tako izmučen, te je odlu¬ 
čio, da će na svaki način za danas prekinuti put i prenoćiti u 
ciganskoj naseobini. 

Cigani su izilazili iz svojih šatora te su pozorno gledali 
u nj, kada se spuštao prema njihovim šatorima. Nekoliko 
dječaka poletjelo je kroz snijeg bez ikakve obuće prema doš¬ 
ljaku, kojega su držali po izgledu vrlo starim čovjekom. Pru¬ 
žali su ruku naprijed u znak, da prose milostinju. 

Najedamput istrgnula se iz ciganske povorke neka stara 
žena s raskuštranom kosom, krezuba i sva u naborima. Ona 
je potrčala pred djecu, digla suhe i koštunjave šake uvis prema 
Rafi i s izrazom groze u raširenim zjenicama i na licu zavikala : 

— Loholičo ! Loholičo l 1 ) 

— Loholičo I Loholičo ! — ciknule su za njom i druge 
ciganke, a onda i cigani i cigančad te su svi poput progonjenih 
miševa okrenuli leđa i pobjegli strelimice u šatore. 

Napolju je ostala samo stara ciganka, koja je dizala i dalje 
ruke uvis i mrmljala neke nerazumljive riječi. 

Rafo je vidio, da bi ga stara ciganka, koja je očito bila 
vračarica, htjela svojim kretnjama odbiti od ciganskog naselja. 
Ali on nije imao više nikakve snage, da pođe dalje, nego je svoj 
spas očekivao jedino od toga, da mu se cigani smiluju i da mu 
dadnu za jednu noć konak pod kojom čergom. Radi toga je 
nakon kratkog stajanja i čuđenja pošao naprijed upravljajući 
svoje korake ravno prema vračarici. 

— Smiluj se, bako, izmorenu putniku ! — progovorio 
je došavši joj u blizinu od nekoliko koraka. 

Ali starica se nije smilovala, nego je držeći, neprestano 
ruke iznad glave i uzmičući natrag prema šatorima, srdito go¬ 
vorila : 

— Tornjaj se, tornjaj se daleko od nas ! Vidjela sam šej- 
tana, 2 ) gdje jaši na tebi. U crnom je kaputu i u crvenoj kapi. 
Tornjaj se, tornjaj se od nas ! Devla, devla, mar' tu misehen ! 3 ) 
Ti si loholičo, ti si saveznik šejtana ! Andro nevo devleskero, 4 ) 

*) Loholičo je po ciganskom vjerovanju čovjek, koji ima vezu 
s đavlom, radi čega biva najposlije pretvoren u nakazu. 

2 ) Šejtan = đavao. — 3 ) Bože šatri zle duhove. — 4 ) U ime 

Boga. 

gubi se od naših čerga ! Trideset te zmija progutalo, trideset 
pasa razderalo, trideset crnih kokoši zakopalo 1 Sedam te la¬ 
naca okovalo 1 Dobre urme* bile nama u pomoći, a tebe neka 
uništi poreskoro, koji ima četiri pasje i četiri mačje glave, ptič¬ 
je truplo i zmijski rep ! Tornjaj se, tornjaj se od nas ! 

Rafi se ježila koža od strahote, kad je slušao vračaričino 
zaklinjanje. Mislio je, da ima posla sa suludom ženom. Ne zna¬ 
jući, što da učini, sklopio je ruke i zamolio staricu : 

— Za Boga, bako, nemoj proklinjati izmučena čovjeka, 
koji te moli ža prenoćište. 

Stara je ciganka nastavljala da čara svejednako uzmičući 
natrag : 

— Ti si loholičo, ti si čovjek prokletstva. Tvoje će tijelo 
brzo obrasti vučja dlaka, tvoje će se uši oboriti sve do peta, 
tvoje će se ruke produžiti i tvoje noge stanjiti. Lešinu tvoju 
neka šejtani spale, a tvoj pepeo neka se ne pojavi nikada među 
ljudima. Došao si k mojoj braći, u ovo cigansko naselje, da 
nam doneseš kugu, srdobolju, kozice, sljepoću, groznicu, 
žuticu, rane i crve, ali uz nas su dobre bijele urme, koje nas 
štite i koje će potjerati sve tvoje bolesti daleko u šumu, duboko 
u vodu i još dublje u zemlju. 

— Za Boga, bako, prestani i poslušaj me, što ću ti reći! 
— zalomio je Rafo rukama polazeći za staricom, koja je uzmi¬ 
cala natrag. — Za Boga, bako, kakve to ludosti govoriš i Ja 
sam siromašan putnik, koji ne želim nikomu da učinim ništa 
na žao. 

Međutim stara je ciganka i dalje izgovarala svoje čarob- 
njačke riječi, a kad je došla do svoje čerge, unišla je unutra i 
Za čas se povratila natrag noseći u jednoj ruci kost od svinjske 
lopatice, a u drugoj kutiju nekakvoga praha. Rastresavši 
prah po snijegu pred Rafom i zagledavši se u plećku počela je 
govoriti: 

— Kao što se rastepao ovaj prah od zmija, guštera i kra¬ 
stača, tako neka se rasplinu i tvoje zle namjere. Sve bolesti, 
koje nosiš sa sobom, neka uđu u ovu plećku. Bijeli pas neka nas 
čuva, a tebi crne ptice iskljuvale oči. Šejtan je jašio na tebi, 
ja sam ga vidjela svojim očima. Šejtan neka uzme tvoje srce, 
ali nama ne može on nauditi. Bješte, bolesti, bješte u ovu 
plećku. Devet zlih duhova, kojima je mati osmeronoga koza, 
ne smiju nauditi našim čergama. Neka smo kao kamenje na ce¬ 
sti, neka nas gazi konj, vol i čovjek, mi se ne bojimo, jer su 
dobre urme s nama. Kao što iščezava dim, tako iščezni i ti 

ispred naših šatora. Tornjaj se, gubi se daleko od nas ! Andro 
nevo devleskero ! Trideset te zmija progutalo, trideset pasa 
razderalo, trideset crnih kokoši zakopalo ! 

Rafo je pokušao više puta da dođe do riječi. Rekao je 
ponovno, da on nije nikakav zao duh, nego običan čovjek. 
Ali starica je neprestano držala u ruci suhu kost svinjske plećke 
i nije se dala nikako ušutkati. 

Odjednom začuo je Rafo, kako se u svim ciganskim ša¬ 
torima podigao nekakav žamor kao u osinjaku. Za čas počele su 
letjeti preda nj goveđe, konjske i ovčje suhe lubanje, mačji re¬ 
povi i nekakvi drveni ružni kipići, koji su imali široke uspravne 
uši, izbuljene oči i od uha do uha razjapljene ralje. Onda se 
začuo u šatorima i nekakav kovni zvuk, kao da cigani bruse 
sjekire. 

Rafu je uhvatio silan strah, kad je ciganska vračarica 
počela govoriti : 

— Teškim lancima okovane su tvoje noge, zli duše ; 
a tvoja je snaga skršena, savezniče šejtana, prokleti loholičo. 
Nijedna ciganka ne će roditi nakaze, nijedan ciganin ne će se 
pretvoriti u vukodlaka, pasoglavca ni loholiča. Ako te odmah 
noge ne odnesu poput vjetra daleko od naših čerga, naskoro 
će se užareno ugljevlje zabosti u tvoje oči i sjekire će izmjeriti 
tvrdoću tvoje lubanje. 

Rafo je uvidio, da se ne može nadati nikakvu dobru kod 
cigana. Okrenuo se od naselja. Nastavio je svoj put dalje ne 
znajući, kuda će doći. Nova snaga ojačala mu noge, kada 
je osjetio, da je u smrtnoj opasnosti i da valja bježati. 

— Zbogom, bako ! — rekao je očajno obazrevši se još 
jednom na vračaricu, a onda je gotovo trkom počeo juriti niz 
planinu. 

A vračarica je pljuvala za njim i pjevuckala povišenim 
kreštavim glasom, u kojem je bilo mnogo pobjedničke slavo- 
dobitnosti: 

— U bijeg je natjeran prokleti loholičo. Devet zlih duhova, 
devet sinova osmeronoge koze, dođoše do naših čerga. Devet 
zlih duhova, devet sinova osmeronoge koze, ne mogoše da nam 
naude. Bijela je zmija proždrla bolesti, koje oni sa sobom do- 
nesoše. Dobre su urme raskrilile bijele ruke nad našim plemenom. 
Mi ćemo napredovati kao drvo u šumi, kao cvijeće u plodnoj 
zemlji i kao trska pokraj rijeke. Drvo raste i daje zaklon čo¬ 
vjeku i životinji. Cvijeće cvate i radost sipa u naše srce. Nad 
trskom vijore bure i oluje, ali je ne mogu iščupati. Kliknite 
za mnom, sinovi i kćeri našega plemena ! Kliknite: O sveti 

Mikalko,* šatri zle duhove, duhove svih oskudica, svih bole¬ 
sti, da se ne pomrznemo, da ne oholimo, da prije reda ne pomre- 
mo ! U bijeg se dao saveznik šejtana, prokleti loholičo. Naša 
će djeca biti zaštićena od zlih očiju« Naši će konji imati debele 
paše, čim snijega nestane. Dragi Bože, pogledaj na nas sa svojeg 
zlatnog prijestolja pokraj sedam zlatnih drveta sa sedam zlat¬ 
nih rajskih brežuljaka. Tvoj lanac neka nas okruži, da nam 
ne može nikada nauditi devet zlih duhova, devet sinova osmero- 
noge koze. Velik nasip neka se uzdigne pred nama, da nam ni¬ 
jedan zloduh ne pomuti mirnoga sna. Velika i gusta živica 
neka naraste okolo nas, da nam se ne mogu približiti tuge i 
nevolje. 

Rafo je očajno srtao sve brže u mrak slušajući još dugo 
ciganska zaklinjanja, koja je izgovarala nesamo stara vračarica, 
nego i cijela ciganska naseobina. Obijestan vrisak razlijegnuo 
bi se katkada iz ciganskih čerga planinom, kao da hoće navije¬ 
stiti cijelomu svijetu »pobjedu« ciganskoga čaranja. 

XIX. 

Rafo je zamaknuo u veliku omorikovu šumu. U nedoglednu 
visinu uzdigla se krupna omorikova stabla, koja su se i u su¬ 
mraku bijelila od vrha do dna u debelom plaštu snijega. Neke 
su se grane bile i polomile pod velikim snježnim teretom. Snijeg 
na zemlji, koji se po danu bio ponešto na suncu raskvasio, 
opet se smrznuo, pa je škripao i cvilio pod Rafinim izderanim 
cipelama kao glasovi ukletih duhova. 

Staza, kojom je Rafo išao, postajala je sve uža i mračnija. 
Ali Rafo nije primjećivao toga, jer je bio zaokupljen drugim 
mislima. Grlo mu se stezalo od jecaja, koji se iz grudi bio po¬ 
peo do grkljana, ali se nije mogao uspeti dalje, jer je tu bio 
prigušen i zaustavljen. 

»O jao meni, o jao meni !« šibali su Rafinom dušom neizre- 
čeni uzdasi. »Došao sam na dno ponora, iz kojega se možda 
više nikada ne ću izbaviti. Da li je vrijedno boriti se i dalje 
za taj bijedni život ili bi čovjek ubrzao korake smrti«' Kako bi 
bilo, da legnem gdjegod u ovaj snijeg i da se više ne dignem iz 
njega? Žile bi se brzo ukočile, glava bi prestala da stvara 
očajne misli. Na proljeće, kada bi đunuo topli južnjak, našli 
bi pastiri pod kojom omorikom mrtvo truplo, i nitko ne bi za 
mrtvacem prolio nijedne suze, jer je Rafo Jablan daleko od 
svojega doma, i nitko ga ovdje ne poznaje.« 


* Mikalko = Mihovil. 


Umor, nespavanje i dugo lutanje planinom još su crnjim 
bojama slikali Rafi njegov položaj. 

Odbacivali su ga od sebe prosjaci, a sada ga eto preziru i 
gone čak i cigani. On, koji je stanovao u trojim carskim dvorima, 
ne može sada naći zaklpnište ni pod ciganskom čergom. šta 
li je ono rekla ona ciganska vještica, koja ga je proklinjali kao 
paklenu neman? Rekla je, da je vidjela, kako na njem jaši 
sam vrag u crnom kaputu i s crvenom kapom na glavi. Odakle 
bi vračarica mogla to izmisliti, kad u tom ne bi bilo barem ne¬ 
što istine? 

Rafo je osjetio, kao da mu kosa strši u zrak od groze. Već 
prije dolazila mu je misao, da je onaj gospodin, koji mu je obe¬ 
ćavao gospodstvo bez rada i uživanje bez muke, sam vrag 
pakleni. On je tu misao odbijao od sebe, ali sada vidi, da je to 
istina. Đavao mu je omrazio rođenu kuću, đavao ga je vodio 
po svijetu, dok ga nije potpuno upropastio. Sada se naslađuje 
njegovim očajem i tjera od njega svakoga čovjeka, koji bi mu 
mogao pomoći. Tjera čak i cigane, da ga se i oni boje. Pa ima 
li uopće smisla, da se čovjek dalje mrcvari i da se opire onomu, 
što mora doći? Ne će li sve njegovo tumaranje planinom biti 
uzaludno ? Ne će li nakon dugog hodanja osvanuti ondje, 
odakle je pošao? Možda će biti najbolje leći gdjegod u snijeg 
i čekati rano jutro, ako ga čovjek uopće može dočekati, a da se 
prije toga ne smrzne? 

Bez volje i bez jače želje za životom sio je Rafo u jedan za¬ 
kutak između dviju sraslih omorika, gdje je bilo vrlo malo snijega. 
Pritegnuo je čvrsto dolamu uza se i naslonio se leđima u udu¬ 
binu, što su je činile omorike. 

Svuda naokolo vladala je tmina i takva tišina, da je Rafo 
čuo vlastito disanje i lupanje žila kucavica. Njegov se dah 
doduše smrzavao na neuređenim brcima i na rubovima dolame, 
ali kroz tijelo kao da su mu doskora prolazili valovi sve ugodnije 
topline. To je san pohađao izmučeno tijelo. Za neko vrijeme 
zaklopio je Rafo oči i pruživši noge u snijeg tvrdo zaspao. 

Probudio ga iznenada glasan i surov poziv: 

— Ustani ! Ustani ! 

Rafo je otvorio oči i opazio najprije, da je naokolo sjajna 
mjesečina. Ali u mjesečini stajala su pred njim četiri bradata 
čovjeka noseći svaki pušku na ramenu i po dva handžara za 
pašom. Jedan se sagnuo sasvim do preneraženog Rafe pitajući 
ga : 

— Hej, more, što radiš ovdje i zašto nam svojim hrkanjem 
mutiš planinski mir? Tko si ti i odakle dolaziš? 

— Prosjak sam, koji dolazim iz Carigrada, — promucao 
je prestrašeni Rafo dižući se na promrzle i utrnule noge i izila- 
Zeći iz sjene na mjesečevo svijetlo. 

— Ha, dakle Turčin Stambolija ! — uskliknuo je poru- 
gljivo čovjek, koji je probudio Rafu. 

— Nijesam Turčin ! — rekao je Rafo ne znajući pravo, 
je li tim odgovorom učinio dobro ili zlo za sebe. 

— To nam je svejedno, — primijetiše dva čovjeka, koji 
su stajali otraga. — Mi vidimo na tebi tursku dolamu i tursku 
čalmu. Veliš, da si prosjak?' Dobro, more, sada moraš platiti 
harač. Moraš ga platiti nama, jer ga i onako ne plaćaš državi« 
Mi znamo, da takvi ljudi, kakav si ti, znadu imati mnogo 
para. Pare pripadaju nama, zato vadi iz džepova sve, što imaš 
u njima. Ništa se ne ispričavaj, nego iskreći džepove i vadi pare! 
Ne ćeš zato poginuti od gladi. Ti ćeš kao prosjak opet dobiti 
koji groš među ljudima, a mi smo četnici, kojima je, kako 
svijet kaže, kuća kabanica, a nož i puška bratac i sestrica« 
Mi moramo uzdržavati mnogo braće, a ne možemo uvijek doći 
do zvčkS kao ti. 

Bez oklijevanja izvadio je Rafo iz džepova preostali ba¬ 
kreni sitniš i predao ga hajducima. Ali kad je pomislio na du¬ 
kate, koje je nosio u kesici oko vrata, bilo mu je teško da se 
rastane od njih. Zato je rekao pružajući jednomu hajduku 
bakreni sitniš : 

— Evo vam, braćo, mojega siromaštva. Fukara sam, 
kako vidite, nemam ništa više. 

— Ha ! to ćemo vidjeti, — rekli su hajduci. — Znamo 
mi vrlo dobro, kuda takvi matori lisci spremaju pare. Daj 
amo, starkeljo, najprije dolamu i čalmu, a onda ćemo ti pre¬ 
tražiti i ostale komade odijela i rublja. 

Rafo je morao gledati, kako mu na mjesečini pretražuju 
svaku krpu, koja je bila na njem. Kad je već dolazila na red 
i košulja, prekinuo je Rafo uzicu, na kojoj je o vratu visjela 
kesa s dukatima, te je bacio kesu poda se i stao na nju cipelom. 
No jedan hajduk, koji je to opazio, udario ga je kundakom 
po desnoj nozi tako snažno, da se je Rafo s muklim uzdahom 
odmah srušio. 

— Ja ću ti pokazati, starkeljo, kako ćeš nas varati! — 
rekao je surovo hajduk, koji ga je udario. 

Hajduci su podigli kesu i prebrojili dukate u njoj, a onda 
je još jedan hajduk zamahnuo puškom prema Rafi i udario ga 
kundakom po glavi, baš kad je pokušao da se nanovo digne na 
noge. Rafo je za jaukao, prihvatio se za glavu, iz koje je šik- 

nula krv, i ispruživši se u snijegu odmah je počeo padati u ne¬ 
svijest. Posljednje riječi, što ih je jasno čuo, bile su : 

— To ti je plaća za tvoje varanje, huljo jedna prosjačka ! 

Onda mu se još učinilo kao u polusnu, da ga je netko 
lupio dva puta kundakom u prsa, pa dok je jedan piskutljivi 
glas kazao : »Dosta je za starkelju !« dotle je mrak prekrio i 
njegov vid i njegove misli i osjećaje. 


XX. 

Bio je već bijeli dan, kada je Rafo ležeći na leđima otvorio 
oči i pogledao ok. lo sebe. Vidio je svuda samo visoke bijele 
omorike, između kojih su lepršale krupne pahuljice snijega. 
Osjetio je, da n\u je cijelo tijelo promrzlo. Bio je sav mokar, 
drhturio je od smrzavice. Ali jače od zime mučili su ga bolovi 
u glavi, u prsima i na nozi. Primaknuo je ruke očima i opazio, 
da su krvave. Popipao se za glavu i zamijetio na njoj cijelu na¬ 
slagu zgrušane i smrznute krvi. Krv se crvenila i u snijegu 
okolo njega. Zaviknuo je u strahu : »U pomoć ! U pomoć 1« 
Slušao je, ne će li mu se tko odazvati. Ali ni otkuda nikakva 
ljudskoga glasa. Samo je nekoliko gavranova graktalo negdje 
u blizini među omorikama zlokobno kao navještaj skore smrti. 

Malo pomalo dozvao je Rafo sebi u pamet, što se noćas 
dogodilo s njime. Odmah je prestao da viče, jer se pobojao, 
da bi se razbojnici mogli povratiti i utući ga do kraja. Oni su 
mislili, da je on mrtav, jer je jedan rekao : »Dosta je za star¬ 
kelju.« Kada bi dakle vidjeli, da je živ, zacijelo bi ga ubili 
bez ikakva milosrđa. Ne treba se nadati tuđoj pomoći, valja 
pokušati sam, što se dade učiniti za spasenje« 

Rafo je zakopčao odijelo i zavezao okrvavljenu glavu sa- 
rukom, a onda je pokušao da se digne na desnu stranu.^ Nije 
išlo, jer mu je smetala prelomljena desna noga. Pokušao je 
da se digne na lijevu stranu, i već se bio gotovo uspravio, kada 
mu je glava prevagnula naprijed, i on se ponovno srušio u snijeg. 
Uzdigao se nešto od zemlje na rukama tražeći naokolo očima 
kakav štap. Opazio je najprije nekoliko koraka daleko od sebe 
svoju torbu i dolamu. Dopuzio je do njih i, okrećući se na sve 
strane, prebacio ih je nekako preko sebe. Onda je puzio dalje 
i kad je odmaknuo jedno pedeset koraka dalekovod mjesta, 
gdje je ležao preko noći u vlastitoj krvi, našao^ je čvrstu omo- 
rikovu granu, koja je na jednoj strani bila rašljasta. Izvadio 
je iz torbe nož, kojega mu hajduci na njegovo najveće čudo 
nijesu oduzeli, i doskora je načinio od grane spretnu štaku. 

koju je u rašljama omotao suknom, istrgnutim iz postavi na 
dolami. 

Upirući se o štaku pošao je nizbrdicom onuda, gdje je šuma 
bila najrjeđa. Snijeg, koji je padao sve jače, pokrivao je za 
njim tragove, kuda je prolazio. 

S jedne je planinske čistine opazio pod sobom dosta veliku 
dolinu, u kojoj je mislio da će pronaći kakvo selo. Međutim 
nigdje.se nije vidjela ni jedna jedincata kućica. Ipak je odlu¬ 
čio, da će se spustiti u dolinu, jer je u njoj opazio nešto, što 
bi moglo biti ljudski put. 

Više sjedeći i valjajući se nego hodajući dosklizao se Rafo 
nizbrdicom u dolinu. Tu je doista našao jednu prtinu, koja 
je bila dosta duboka, pa je snježne pahuljice ni jesu mogle tako 
brzo zasuti. Udario je prtinom ne pitajući mnogo, kuda će ga 
ona dovesti. 

Dok je prtina vodila dolinom, išlo je još kako tako. Rafo je 
stiskao zube. Uzdisao je i pomicao se teškom mukom naprijed. 
Ali kad je valjalo poći uzbrdo, ponestalo mu je snage, i on 
se sav iscrpljen srušio u dubok snijeg. Od napora su mu bile 
iznemogle već i ruke, koje su drhtale kao kod napadaja pađa- 
vice. Činilo mu se, da mu se opet otvorila rana na glavi i da 
iz nje curi ćurkom krv. Uboji na prsima nijesu mu dali disati, 
a u desnoj nozi kao da mu iznad gležanj a netko pili tupom pi¬ 
lom meso i kosti. Groznica mu je proždirala cijelo tijelo. Snje¬ 
žne pahuljice, koje su se rojile u zraku, činile mu se kao ve¬ 
like crvene iskre, koje mu padaju na srce i udružuju se u velik 
nesnošljiv požar. 

»Oh, kad bi samo mogao da se svrši taj bezvrijedni život« l 
uzdahnuo je Rafo u strašnoj tjelesnoj, a još strašni joj duševnoj 
muci. »Zašto me nijesu ubili buntovnici u Carigradu ili barem 
jučerašnji moji napadači u planini? Oh, dođite, razbojnici, 
dođite, dobrotvori moji, i riješite me ovih muka !« 

Razbojnici se nijesu javljali, ali gle, ne stoji li pred Rafom 
gospodin u crnom kaputu i s crvenom kapom na glavi? Je li to 
utvara usijanog mozga ili prava zbilja? Bilo što mu drago, 
to je svakako onaj zloduh, koji je uništio Rafin život. To je 
njegov lik. Pa kakva mu je samo vanjština ! Prije je obično na¬ 
stojao, da im ade barem izvana kakav izraz dobrohotnosti ili 
prijateljske zabrinutosti. A sada se eno ceri na Rafu kao naj- 
gadnije strašilo, sijeva sumporno-plamenim očima, pokazuje 
konjske zube i zlurado govori: 

— Predao si se sav meni, i sad mi više ne ćeš uteći. Po¬ 
šao si kući s torbetinom na leđima kao zamazani prosjak. Žao 
ti je, što te nijesu ubili jesenas u Carigradu ili jučer u planini 


Nijesam dao, da se to dogodi, jer treba da sam sebe ubiješ. 
šta čekaš, da drugi digne ruku na tebe? Budi sam svoj sudac 
i završi svoj život 1 Kako si mogao samo i pomisliti, da ćes 
postići sreću u svojem selu kao prljavi ratar? Misliš li, da su 
tvoji rođaci zaboravili batine, koje si im onako junački dijelio? 
Misliš li, da svako dijete u Grbonogu ne zna, po što si pošao u 
široki svijet? Ne preostaje ti drugo, nego da ostaviš svoje¬ 
voljno ovu zemlju i da se združiš još tješnje sa mnom. Ukloni 
se mukama, ukloni se ruganju zlobnika ! U svojoj torbi imadeš 
uže. Sveži si uzicu oko vrata, popni se na koje drvo i objesi 
se. Ako ti bude teško uspinjanje, ja ću ti sam pomoći, da se 
bez muke uzdigneš do prve grane. Ili ako ne ćeš da budeš 
obješenjak, ako ti je takav način smrti previše prost, a ti uzmi 
nož/ što ga imadeš u torbi, i prereži sebi grkljan. Nož jc do¬ 
sta oštar, jedan jači pritisak na kožu, nekoliko grgljaja i hn- 
paja, i ti se više ne ćeš odvajati od mene. Imat ćemo jednaku 
sudbinu, bit ćemo gotovo jednaka gospoda. 

Očaj se Rafin popeo do vrhunca. Divlji, žuti plamenovi 
okolo njega zaigrali su kao nepregledno uzburkano more, u 
kojem se ognjeni valovi kuljali do nebeskoga svoda. 

Kao u nekoj omaglici izvukao je Rafo iz torbe nož kušajući 
prstom, je li dosta oštar. Jest, oštar je kao jezik guje otrovnice. 
Samo jedan zamah, i grkljan je prerezan. 

»Zbogom, svijete, « govorio je Rafo u sebi, »zbogom Grbo- 
nože, zbogom, striče Ivanišu, zbogom i ti, grbonoški župniče, 
koji si me učio, da je moje sanjarenje o nekom bezbrižnom go¬ 
spodstvu samo zamka paklenoga duha.« 

— No šta oklijevaš? Zašto ne učiniš već jednom kraj 
tomu traljavomu životu? — rekao je srdito gospodin u crnom 
kaputu i s crvenom kapom na glavi. 

Rafo je pogledao malo bolje u nj i tada mu se učinilo, da 
ga je već jednom vidio negdje isto tako srdita. Samo kada je to 
bilo? Da, bilo je to onda, kada ga je na putovanju u Beč 
pitao, zašto uvijek obilazi oko raskršća, na kojem je podignuto 
kakvo raspelo. Baš neposredno prije onoga pitanja na onom pu¬ 
tovanju imali su proći pokraj jednoga raspela, na kojem se već 
izdaleka vidio vrlo lijep lik Spasiteljev u naravnoj veličini. Ali 
gospodin u crnom kaputu i s crvenom kapom okrenuo je lice 
od njega i udario putem, koji je bio mnogo hrapaviji i mnogo 

dUl * Taj prizor došao je sada Rafi živo pred oči. Iz vrućega pla¬ 
mena, koji je sukljao oko njega, pomolilo se opet ono isto 
raspelo, pred kojim je nekada bježao njegov vođa. 

I gle, dogodilo se nešto veliko i neočekivano* Na drvetu 
križa kao da nije bio drveni lik Spasiteljev, nego pravi pravcati 
Isus Krist, koji je ljubeznim, široko otvorenim očima gledao 
u Rafu. 

Lice je Spasiteljevo postajalo sve vedrije, a gospodin se 
u crnom kaputu sve jače grčio i iskrivljivao, dok nije potpuno 
iščeznuo kao crna sjena. 

Krist je tada sašao s križa na zemlju, a njegov je križ iza 
njega postajao sve veći i sve sjajniji. Na koncu mu je jedna 
priječka sezala od zemlje do neba, a druga od istoka do zapada. 
Iz Kristovih su rana na nogama i rukama izbijala četiri velika 
ružičasta pramena svijetla, a rana na prsima kao da se pre¬ 
tvorila u toplo sunce. Blaga se Kristova usta otvoriše, i iz njih 
izađoše ozbiljne riječi : 

— Lutaoče i grješniče, zakon Oca mojega i moj zakon 
kaže : Ne ubij! 

Suze su navrle Rafi ćurkom iz očiju. Sav shrvan odbacio 
je on nož od sebe te je zabušio lice u snijeg i uskliknuo : 

— Kriste, Kriste, Bože moj 1 Kajem se, kajem se, ka¬ 
jem se 1 Oprosti grješniku! 

XXI. 

Viđenje nije iščeznulo ispred Rafe ni onda, kada je on pre¬ 
krio oči i cijelo lice rukama. 

Eno gle, Isus Krist pokazuje rukom u preobraženi križ 
i govori glasom, koji sili čovjeka na skrušenost, radost i po- 
žrtvovnost: 

— Ovo je znak, u kojem sam ja pobijedio carstvo sotone. 
U tom znaku pobjeđivat će i moje duhovno kraljevstvo na zem¬ 
lji, kraljevstvo molitve i rada. Ja sam posvetio tjelesni rad, 
jer sam do svoje tridesete godine radio u radionici u Nazaretu. 
Bio sam radnik, prije nego što sam ušao u slavu svoju. Posvetio 
sam rad, koji usavršuje razum i donosi mudrost ljudskomu rodu, 
zato sam kao dječak od dvanaest godina sjeo među učitelje, 
da ih slušam i da ih pitam. Posvetio sam rad propovjednika 
evanđeoskih, jer ne živi čovjek samo o kruhu, nego i o svakoj 
riječi, što izlazi iz usta Božjih. Šta koristi čovjeku, ako cijeli 
svijet dobije, a dušu svoju izgubit Posvetio sam muke i stra¬ 
danja, zato sam odabrao smrt na križu. 

Rafo je slušao božanstvene riječi i klicao u sebi: 

— Hvala Ti, Isuse Kriste, što si me izbavio od vječne 
propasti. Zloduh je uništio moju sreću na zemlji, pa je htio 
da uništi i moju dušu. Ali Ti si me izbavio od strašne osude. 
Hvala Ti, hvala, Kriste 1 



Kriste, Kriste, Bože moj! 

A onda mu se učinilo, kao da mu Isus Krist dalje govori: 

— Ni tvoja zemaljska sreća nije još uništena, jer ja sam 
kazao : Tražite najprije, što je odozgor, i sve ostalo će vam se 
dodati. Križ je doduše znak napora i muke, ali i znak pobjede. 
Kad bi se ljudi dragovoljno podvrgli mojim zakonima, bili 
bi srećni ne samo u vječnosti, nego bi blagostanje zavladalo 
izemljom. Ali ljudi često gaze nogama pravdu. Božji je zakon 
da čovjek u znoju lica jede hljeb svoj, a ljudi bi htjeli da samo 
uživaju i sjedaju za gotov stol. Odatle zavist, mržnja, ubij- 
stva, otimačine i razbojstva. Odatle ratovi i borbe među po¬ 
jedincima, staležima narodima i državama. Božji je zakon, 
da poslenik zaslužuje plaću svoju. A ja moradoh reći preko svo¬ 
jega apostola: »Gle, plaća poslenika, koji su želi njive vaše, 
a vi ste im otkidali, viče, i vika žetelaca dođe do ušiju Gospo¬ 
dina četa. Raskošno življaste na zemlji u nasladama, nahrant- 
ste srca svoja kao na dan zaklanja.« 

Rafo je pratio riječi Isusove molitvom : 

— Slava križu, kojim je otkupljen svijet! Neka se vrše 
svi božanski zakoni I Pravda neka zavlada na zemlji, da jedan 
drugoga ne tlači i ne krade i da ne prevaljuje jedan na drugoga 
svoj dio rada. * 

I još dalje govorio je Krist: 

— Zvijer stoluje u srcu mnogih ljudi. Mjesto kraljevstva 
Božjega mnogi grade na zemlji kraljevstvo »Babilona velikoga, 
matere bludnicama i nemanima zemaljskim.« Oni ne slave Boga 
niti ljube bližnjega. Oni hoće da stvore svoju sreću od tuđih 
uzdaha, tuđih neuzvraćenih i nenaplaćenih žuljeva, tuđe 
krvi i zaslužbe. Oni pljačkaju radnike, koji se muče rukama i 
troše tjelesnu svoju snagu. Oni osuđuju na gladovanje one, koji 
rade umno te pronalaze nove izume i stvaraju znanosti i umjet¬ 
nosti. Oni su poricali i poriču pravo na opstanak prorocima i 
mojim svećenicima, kojima je dužnost, da se staraju za dušu 
čovječju. Popor doziva ponor. Pisao je moj miljenik u Otkri¬ 
venju o sudbini, koja čeka kraljevstvo Babilona : »Pade, pade 
Babilon veliki i posta stan đavolima i tamnica svakomu duhu 
nečistomu i tamnica svake ptice nečiste i mrske. Jer od žesto¬ 
koga vina bludnosti njegove pili su svi narodi, i kraljevi zemlje 
s njim su bludno griješili, i trgovci zemaljski obogatili se od 
silne raskoši njegove.« I pisano je dalje o sudbini kraljevstva 
Babilona: »Iziđite iz njega, narode moj, da ne 
budete zajedničari grijesima njegovim i 
da ne primite od zala njegovih. Jer grijesi nje¬ 
govi dopriješe čak do neba, i Bog se opomenu krivice njegove : 

Platite mu, kao što je i on platio vama, i podajte mu dvaputa 
više po djelima njegovim; kojom čašom zahvati vama, zahva- 
tajte mu dva puta onoliko. Koliko se proslavio i naslađivao, 
toliko mu podajte muke i tuge...« 

Rafo je tronuto jecao : 

— O Isuse Kriste, pravedni Bože moj ! Ja sam kao ona 
dva razbojnika, koji su bili razapeti s Tobom. Oni su trpjeli 
radi svojih krivica, a i ja sam zaslužio svoju kaznu. Ali Ti si 
se smilovao razbojniku s desne strane, pa nemoj ni mene odba¬ 
citi od sebe. Izaći ću, izaći iz kola onih, koji žive ili žele živjeti 
prezirući Božje zakone. Već mnogo godina ne dadoh časti imenu 
Božjemu. Zato sada molim : Oče naš, koji jesi na nebesima.. ♦ 
Kušao sam da se otkinem od rada, a sada kažem : Blagoslovljen 
neka bude rad, koji nam pribavlja kruh naš svakidašnji! Bla¬ 
goslovljen neka bude rad uma, koji nam daje znanja i umijeća ! 
Blagoslovljen neka bude rad svećenika Božjih, koji nam vode 
dušu vječnoj sreći! Poći ću svećeniku, poći ću Tvojemu na¬ 
mjesniku na zemlji, pa ću ponoviti po Tvojoj zapovijedi i pred 
njim : Moj grijeh, moj grijeh, moj preveliki grijeh ! 

Isus je Krist stajao još uvijek ispod sjajnoga križa, koji 
je spajao istok i zapad, nebo i zemlju. Stajao je u dostojanstvu 
svome i govorio : 

— Sinovi kraljevstva mojega bježat će od lijenosti i od 
izrabljivanja tuđe muke, a sinovi tame ronit će suze nad pro¬ 
pašću kraljevstva Babilona, koje se gradi na huli protiv Boga, 
na nepravdi, požudi i na svih sedam glavnih grijeha. »I trgovci 
zemaljski plakat će i jaukati za njim, što njihovih tovara nitko 
više ne kupuje : tovara zlata i srebra i dragoga kamenja i bi¬ 
serja; i beza i grimiza i svile i skrleta i svake sprave od slonove 
kosti i svake sprave od najdragocjenijega drveta, i mjedi i že¬ 
ljeza i mramora. I cimeta i čistih mirisa i kada i mire i tamjana 
i vina i ulja i pšeničnog brašna i pšenice i marve i ovaca i konja 
i kola itjelesa i duša čovječjih.« 

Rafo je nastavljao svoju molitvu : 

— Skršena je moja obijest, Isuse Kriste, Bože moj. Sada 
sam evo opljačkan i izmrcvaren, sada mi je oduzeta i posljednja 
plaća za ono zvanje, u koje me je bila dovela moja lijenost i 
požuda. Htio sam da se ugnem zakonu Tvojemu, zakonu slav¬ 
ljenja imena Tvojega i rada. Sada sam spreman da se posvetim 
radu svojih djedova i da poštujem svačiju muku. 

A Isus Krist stojeći neprestano ispod sjajnoga križa podi¬ 
gao je ruku kao na blagoslov i rekao : 

— »Znam tvoju nevolju i siromaštvo, ali ti si bogat...« 
Bogat si, jer si upoznao nakon lutanja zakon Božji i jer imaš 

čvrstu volju da stupaš putem štovanja Božjega, putem pravde 
i rada* »Blago čovjeku, koji pretrpi napast, jer pošto je pro¬ 
kušan, primit će vijenac života, što ga je Gospodin obećao 
onima, koji ga ljube. Nijedan kad se kuša, neka ne govorit 
Bog me kuša, jer Bog ne može biti kušan na zlo ; on ne kuša 
nikoga; nego svakoga kuša vlastita požuda, koja ga vuče 
i mami. Tada zatrudnjevši požuda rađa grijeh, a grijeh izvršen 
rađa smrt.« Ti se oslobađaš jarma grijeha, zato će i duša tvoja 
biti oslobođena smrti i nemilosti Božje. Uklonit ću od tebe 
»čašu vina ljute srdžbe«, koja se počela izlijevati na tebe, i 
blagoslovit ću tvoju dušu i napor tvojih ruku. 

I tada se Rafi učinilo, kao da Isus Krist čini nad njim 
božanskom desnicom znak križa, i viđenja je nestalo, a mje¬ 
sto njega tama je zaogrnula Rafine oči. 

XXII. 

Veliko začuđenje pojavilo se na Rafinu licu. Otvorio je 
oči i ugledao okolo sebe nepoznate prostorije. Gle, on leži u 
krevetu pokriven toplim pokrivačima. Krevet se nalazi u veli¬ 
koj sobi, u koju pada danje svijetlo kroz tri prozora. U sobi je 
ognjište, na kojem plamsa dosta velika vatra. Malo podalje od 

ognjišta-Šta, jeli to istina ? — Jest, istina je. — Malo 

podalje od ognjišta kleči pred velikim drvenim križem bradat 
čovjek i glasno moli. 

Rafo je stao da sluša, kako glasi molitva, i do ušiju su mu 
dopirale riječi : 

»Neka hvale Gospoda, koji bijahu u tami i u sjeni smrtnoj, 
okovani u tugu i gvožđe. 

Jer se usprotiviše zakonu Božjemu i prezreše volju Viš¬ 
njega. 

Zato ponizi Gospod srce njihovo bolom i stradanjem: 
padoše i obnemogoše i ne bješe tko da pomože. 

I zavapiše ka Gospodu u tuzi svojoj, i On ih izbavi od ne¬ 
volje njihove. 

I izvede ih iz tame i smrtnih grijeha i raskide okove njihove. 

Neka hvale Gospoda za veliko milosrđe njegovo i za čude¬ 
sna djela, što ih tvori radi sinova ljudskih. 

Jer razbi vrata mjedena i prijevornice željezne slomi. 

Neka hvale Gospoda svi, koje je natrag primio sa zla puta, 
dok ih je kaznio za bezakonja njihova. 

Svaku je hranu odbijala njihova duša, i stoga dođoše na 
rub smrtnoga ponora. 

I zavapiše ka Gospodu u tuzi svojoj, i On ih izbavi od 
nevolje njihove. 

On posla Riječ svoju i ozdravi ih i istrže ih iz grobova nji¬ 
hovih. 

Neka dakle hvale Gospoda za milosrđe njegovo i za čudesna 
djela, što ih tvori radi sinova ljudskih...« 

Rafi je bilo sve to zagonetno. Šta je to s njime? Kuda je 
dospio i kakva je ovo kuća? Tko je onaj čovjek, koji kleči tamo 
pred drvenim križem i moli? Molitva je dosta zgodna, ali koga 
se tiču njezine riječi? Je li to jošte zemaljski svijet ili možda 
Život iza smrti? 

Ne znajući, šta da odgovori na sva ta pitanja, izvukao je 
Rafo ruke ispod pokrivača i prihvatio se za glavu. Glava je bila 
zavezana nekakvim povojima. Kakvo je to rublje na njem? 
Ne, to nije njegova košulja, pozna on to dobro po širokim 
rukavima. Kakvi su to bolovi, koje on osjeća u desnoj nozi? 
Ne bi li dobro bilo, da se čovjek malo pomakne u krevetu? Ne, 
to nije moguće, desna mu je noga tako ukočena i teška, kao 
da je od olova. 

Najjače osjećanje, što je prevladalo u Rafi sve te misli, 
bila je strašna žeđa. Pila bi ne samo usta i grlo, nego i svaki 
dio tijela. Najljuća vatra kao da mu je gorjela u prsima i na 
sljepočicama. Rafo se sam prestrašio svojega iznemogloga glasa, 
kad je prošaptao : 

— Vode ! Vodeee ! 

Odmah se onaj čovjek, koji je klečao pred križem, podigao 
i pošao prema njegovu krevetu. Rafo je istom tada opazio, 
da je to pravi gorostas, kojemu je strop kuće gotovo prenizak. 
Dugačka mu je brada bila progrušana sijedim pramenjem. 
Kada je hodao, činilo se, da lijevu nogu vuče za sobom. Ve¬ 
lika blagost izbijala je iz njegovih očiju, kad je pristupio Rafinu 
krevetu i počeo govoriti : 

— Budi pozdravljen u ovoj kolibi u ime Boga l Možeš 
se osjećati siguran kao u očinskom domu. Ništa se ne boj 1 
Vode ti ne ću dati, nego ćeš se napiti vruće varenike. Ustrpi 
se još malo. Mlijeko je već kuhano, treba ga samo malo pri- 
grijati. 

Gorostas je pošao k ognjištu i pristavio uz vatru posudu 
s mlijekom. 

Kad je mlijeko bilo ugrijano, prelio ga je u drveni čanak 
i uzevši još drvenu žlicu sjeo je na nekakav panj, što ga je metnuo 
uz Rafino uzglavlje. Podržavao je Rafi jednom rukom glavu, 
a drugom je uzeo čanak i prinio ga posve blizu njegovu licu. 
Rafo je prihvatio drvenu žlicu i pokušao da njome jede, ali 





ruka mu je bila tako slaba, da mu je kašika ispala u mlijeko 
i poštrapala mu pokrivač na prsima. 

Još si previše slab, — rekao je srdačno gorostas pre¬ 
uređujući uzglavlje tako, da je Rafina glava sama od sebe mogla 
ostati uspravna . 

Onda je on sam uzeo kašiku u ruku i počeo hraniti bolesnika. 
Kod toga je, praveći stanke i vraćajući se po više puta na pre¬ 
kinutu nit govora, razlagao : 

Sada je dobro, a mislio sam, da si već jednom nogom 
u grobu. Samo pij, pij dalje to mlijeko, makar i na silu. Is¬ 
prosio sam ga za tebe od ovčara u ovoj planini. Dobro je, nema 
mu mane. Već tri dana ležiš u besvijesti u ovoj mojoj kolibi. 
Morao sam ti silom ulijevati vareniku u usta, da te glad ne shrva. 
Sada, hvala Bogu, možeš već više da popiješ. Samo gutaj, 
da mi što prije ozdraviš. Ništa se ne stidi, što te moram hraniti. 
Gutaj l Tako ! Utišat ćeš i žeđu i glad. Kako da ne budeš že¬ 
dan i gladan, kad si izgubio mnogo krvi?' Cijela smrznuta cr¬ 
vena mlaka bila je oko tebe u snijegu. Ne trebaš se ništa pla¬ 
šiti. Rana ti se na glavi bila otvorila, jer je nijesi dobro pove¬ 
zao. Ja sam ti je prevezao novim povojem. Nije ništa opasno. 
Jedino lom kosti na desnoj nozi mogao bi ti bio zadati većih 
neprilika. Međutim ne trebaš ni radi toga da budeš zabrinut. 
Ja sam nogu dobro izravnao i sputao u daščice. Sve će lijepo 
zarasti. Nadam se, da ti ni noga ne će ostati kraća. 

Kada je Rafo utažio žeđu i ponovno legao, prošaptao je : 

— Hvala 1 Ali ja od svega toga ništa ne razumijem. Gdje 
sam ja? I kako sam došao ovamo? 

Srdačnim krupnim glasom nastavio je gorostas : 

— Najprije bih morao pitati ja tebe, tko si i odakle si. No 
o tom ćeš mi pričati kasnije. A o sebi kazat ću ti to : ti se nalaziš 
u kolibi čovjeka, kojega zovu pustinjakom, a neki i ocem 
Pavlom. Ja boravim već šestu godinu ovdje. Tebe sam našao 
prije tri dana promrzla i iskrvavljena na prtini, kojom prolazim 
gotovo svaki dan, kada se iz udaljena sela vraćam u ovu planin¬ 
sku kolibu. Pokraj tebe ležao je u snijegu tvoj handžar. Nije- 
sam si mogao protumačiti, zašto to. Htio si valjda izgladiti 
štaku, kojom si se podupirao, pa te je kod toga uhvatila bes- 
vjestica. Kako rekoh, rane ti nijesu teške. Kasnije ćeš mi pri¬ 
čati, kako si došao do njih. Ja sam se više bojao, da ćeš umrije¬ 
ti od upale pluća. Na sreću, sada vidim, da te ni ta bolest 
ne će srušiti pod ledinu. Imao sam jednom gotovo isto takvoga 
bolesnika, ali njega nijesam mogao spasti. Nije htio ništa da 
pije. Kad sam mu iz tikvice kušao ulijevati mlijeko u usta, 
stiskao je vilice tako čvrsto, da mu ih nikako nijesam mogao 

rasklopiti. A ti, kako vidim, ne bježiš pred mlijekom. Danas 
nešto, sutra još više, pa ćeš doskora obnoviti izgubljenu krv 
i meso. Nego reci mi samo, kako se zoveš, da te mogu nazivati 
tvojim imenom. Ostalo ćeš mi kazivati kasnije, kad budeš 
jači. 

— Zovem se Rafo Jablan, a zovu me i Štrafiček, —od¬ 
govorio je Rafo osjećajući se nešto bolje. 

Gorostas se malo trznuo i zagledao se u Rafu, kao da ga 
je to priznanje silno iznenadilo. Ali za čas se svladao i načinivši 
ravnodušno lice nastavio je da govori: 

— Rafo Jablan-Štrafiček? Ti dakle nijesi Bosanac? 

— Nijesam, — rekao je Rafo. 

— Odmah sam to pomislio, — govorio je otac Pavao. — 
Imena Štrafiček nema u Bosni. To mora da je, kako bi rekli 
Bosanci, nekakvo švapsko ime, tamo isprijeka Save. Ne trebaš 
ništa da mi sada tumačiš. Bit će i za to vremena. Kod mene si 
dobro došao gost. Nijesam znao, jesi li Turčin ili kršćanin, 
kad sam te našao. Po dolami i po čakširama nagađao sam, 
da si Turčin. Ali sam mislio, da ti za ljubav Isusovu moram 
priteći u pomoć, bio ti tko mu drago. Sve da i jesi Turčin, 
ja bih te dvorio, jer sam uzeo sebi za zadaću, da za pokoru 
grijeha priskačem u pomoć svim stradalnicima. To znadu 
ljudi na daleko, zato je moja kućica sigurna od svakoga napa¬ 
daja. Nitko ne će na nju navaliti, bio on koje mu drago vjere. 
Nego da ti pravo kažem, ipak mi je draže srcu, što si kršćanin. 
Kasnije ću ti dozvati i »ujaka« fra Marijana, pa možeš s njim 
urediti, što si dužan Bogu. A sada budi miran, metni ruke pod 
jorgan i ne otkrivaj se. Čini se, da ti čelo postaje vlažno. To 
je dobro. Uznojit ćeš se i bit će ti lakše. 

Govoreći tako zatrpavao je otac Pavao Rafu jorganima 
pazeći pomno, da ne bi gdjegod sa strane ostao kakav otvor. 
Kad ga je potpuno pokrio i umotao, nabacao je novi svežanj 
drva na vatru izabirajući samo najsuvlje omorikove grane, da 
u sobi bude što manje dima. 

Rafu je prošla svaka nepovjerljivost. Sjetio se, što se s 
njim dogodilo, i sve mu je bilo jasno. Kao nemoćno dijete 
prepustio se bez ikakve sumnjičavosti skrbi oca Pavla. 

XXIII. 

Prošli su bili božični blagdani ,prošla je bila i nova godina. 
Otac Pavao donosio je svojemu bolesniku mlijeka, sira, ovčjega 
mesa i ražena kruha. Brinuo se za Rafu kao za rođenog sina. 
A i Rafo je zavolio svojega spasitelja kao rođenog oca. Pripo- 






vijcdao mu je sve komad po komad svoje duge pripovijesti, 
a otac je Pavao slušao sa zanimanjem i saučešćem njegova lu¬ 
tanja i stradanja. 

Kada je bolesnik prizdravio te je mogao ustati, izvodio * 
ga je njegov spasitelj pred svoju kolibu i pokazivao mu cijelu 
okolinu, koja se odatle vidjela. Kao golemi bijeli valovi 
mora, koje se smrznulo i ukočilo, nizalo se svuda naokolo brdo 
iza brda, planina iza planine. Planine se ljeskale u snijegu ili 
su im vrhunci bili obavijeni sivom maglom ili još sivljim obla¬ 
cima. 

Otac Pavao rekao je jedamput: 

— Imade u tim planinama vukova i hajduka, zlih živo¬ 
tinja i zlih ljudi. Božji zakoni još ni jesu prodrli u srce svakoga 
čovjeka. Okrutnost i otimačina — to je prokletstvo i ljudskoga 
roda i prirode. Zato možda i pjevaju ljudi: 

Crna goro, puna ti si mraka. 

Srce moje još puni je jada ! 

Rafo nije znao ni sam, kako je to bilo, ali se svakako 
tom prilikom porodila u njegovoj glavi misao, da je on oca 
Pavla već negdje prije vidio. Samo gdje je to bilo*' Kada je on 
upoznao toga čovjeka i tko je on** Da, sada se sjeća. To nije 

nitko drugi nego-Rafo se trznuo i nije se usudio da 

izreče svoj sud do kraja. Otac Pavao činio mu se kao svetac, 
koji nema na duši rđave prošlosti. Gdje bi on mogao biti — 
harambaša Pavlen, na kojega je Rafo pomislio*' 

Ali ipak sličnost je odviše velika. Pavao i Pavlen ista su 
imena. Šest je godina proteklo, otkako je harambaša Pavlen 
smrtno ranjen. Šesta je godina, otkako se otac Pavao nastanio 
u ovoj kolibi. Harambaša je Pavlen imao jednak uzrast i 
jednak glas kao i otac Pavao. Gospodin u crnom kaputu i s crve¬ 
nom kapom rekao je doduše, da će Pavlen podleći ranama, 
jer ga je pogodilo više smrtonosnih taneta, ali to ne bi bilo ni 
prvo ni posljednje njegovo lažno proročanstvo. Zašto ne bi bilo 
moguće, da je Pavlen ozdravio i da sada još samo vuče jednu 
nogu za sobom*' Veliki pokornici bili su često veliki grješnici, 
pa i otac je Pavao priznao, da ovakav pustinjački život provodi 
za pokoru svojih grijeha. Najposlije, nije li otac Pavao upoznao 
Rafu već onda, kad ga je doveo u svoju kolibu* 1 Premda je re¬ 
kao, da ga je u početku smatrao Turčinom, ipak to ne bi 
govorilo ništa proti tomu, da ga je ubrzo prepoznao. Kako bi 
si Rafo mogao drukčije protumačiti onu poluglasnu molitvu, 
koju je čuo, kada se osvijestio* 1 Nije li se u toj molitvi govorilo 

o stradanju onih, koji su bili na zlu putu i koje je Gospodin 
izbavio sa ruba smrtnoga ponora** Pa na koga bi se mogle te 
riječi odnositi, nego na samoga Rafu** 

Nekakva slatka uzrujanost nukala je Rafu, da kaže ocu 
Pavlu svoje mišljenje. Ipak se bojao, da bi mogao tim povrije¬ 
diti svojega dobrotvora. Gušio je svoju misao, ali ona se uvijek 
povraćala natrag u njegovu glavu. Povraćala se sve življa i 
uvjerljivija. Napokon jednoga dana, kada su obadvojica bili 
ispratili na komad puta fra Marijana, koji ih je pohodio, pa 
kad su se zaustavili pred kolibom gledajući u snježne daljine, 
obasjane suncem, usudio se Rafo da rekne drhtavim glasom : 

— Oče Pavle, ni jeste li se Vi začudili, kada ste me donijeli 
u svoju kolibu* 1 

Otac je Pavao odgovorio : 

— Jesam, začudio sam se. Kada sam te ugledao, gdje 
ležiš onesviješten u snijegu mislio sam : to je nekakav starac 
s naborima na čelu i sa sijedom bradom. Ali kad sam te u ko¬ 
libi oprao i preobukao u čisto rublje, opazio sam, da si još 
mlad čovjek. Začudio sam se tomu, što si bojadisao bradu i 
čelo, da izgledaš kao sijed starac navorane kože. Otkrio sam, 
da imadeš u torbi dva lončića s bijelom i žućkastom bojom, pa 
sam rekao u sebi : Zašto li se taj prosjak ličio*" Zašto li je htio, 
da ga svijet smatra starijim, nego što uistinu jest** Zar samo 
stoga, da ljudi imadu prema njemu više samillosti*' Istom ka¬ 
snije, kad si mi ispričao svoje doživljaje, bila mi je cijela stvar 
jasna. 

— A jeste li me, oče Pavle, prepoznali, kad ste mi pove¬ 
zali rane*" — upitao je Rafo. 

— Odakle sam te mogao prepoznati, moj Rafo* 1 — začu¬ 
dio se otac Pavao. 

— Pa, ja sam mislio, da se ona molitva, koju ste molili, 
kad sam se probudio, tiče mene. Sve je tako odgovaralo mojoj 
sudbini. I ja sam bio obnemogao, i nikoga nije bilo da mi po¬ 
mogne, dok vi ne dođoste k meni. Bio sam kažnjen za svoja 
lutanja i bezakonja, i Bog me je istrgnuo iz groba. 

— Moj Rafo, — rekao je otac Pavao mirno, — ja sam onu 
molitvu molio već prije, a molim je i sada svaki dan. Naučio 
sam je od fra Marijana i silno sam je zavolio, jer ono, što se 
u njoj kaže, pristaje mnogim ljudima, a nesamo tebi i meni. 

»Rekao je dakle : i meni !« pomislio je Rafo nalazeći u 
tom priznanju barem neku daleku potvrdu svojoj slutnji. 

Nastala je kratka šutnja, koju je najposlije prekinuo Rafo 
riječima : 





— Oče Pavle, ne zamjerite, što ću Vam očitovati jednu 
slutnju. Toliko sam puta već kanio da Vam reknem svoju mi¬ 
sao, koje se ne mogu otresti, ali me uvijek nešto odvraćalo 
od toga. Sada sam počeo da Vam otkrivam, što mi je na srcu, 
pa ću to i dovršiti. Oprostite, ako Vam krivo činim, ali meni 
se neprestano nameće mišljenje, da smo se mi već negdje u ži¬ 
votu susreli. 

— Susreli i A gdje je to moglo biti** — uzviknuo je otac 
Pavao glasom, koji je imao da bude vedar, ali je dublji pozna¬ 
valac duše mogao otkriti u njem prizvuk drhtavosti i neke strep- 
nje. 

— Oprostite... oprostite... — zapleo se Rafo u muca- 
nje. —Ja sam vam već pripovijedao o. ♦. harambaši Pavlenu. ♦ ♦ 
pa sam pomislio, da ste to bili... možda... Vi. 

Otac je Pavao udario u zvonak smijeh, od kojega se sav 
tresao. Kod toga je govorio : 

Krasno li mišljenje imaš o meni 1 Pustinjak i harambaša 
— to se divno slaže u tvojim mislima ! 

Ali odjednom otac se Pavao prestao smijati. Ostavio je 
naglo Rafu te se zamišljen povukao u kolibu, da potakne, kako 
je govorio, vatru na ognjištu. 

XXIV. 

Dani su postali nešto dulji, sunce je počelo nešto življe 
da grije zamrzlu zemaljsku koru. Na brdima i u dolinama 
opažali su otac Pavao i izliječeni Rafo već i po koju crnu mrlju, 
s koje je okopnio snijeg. 

Tada je Rafo jednoga jutra prebacio preko leđa torbu, 
u koju mu je otac Pavao metnuo sira i ražena kruha, te se 
sa štapom u ruci zaputio prema svojemu zavičaju. 

Otac Pavao pošao je s njime, da ga isprati do prvoga vi¬ 
šega brda. Putem su vidjeli, kako su iz napola raskravljene 
zemlje probili kukurijek, visibaba i pasji zub, koji su imali 
već po koji potpuno razvijen cvijet. Otac se Pavao veselio 
tim prvim glasnicima proljeća, a Rafo se nije ni obazirao na 
njih, jer su mu misli letjele u podravski zavičaj. 

Bilo je već prešlo podne, kada se obadvojica zaustaviše 
na jednom vrhuncu, s kojega se vidjela sama ravnica, puna 
bjeline i crnih mrlja. Otac je Pavao rekao, da je to Posavina. 
Poučio je Rafu točno, gdje će prenoćiti i kako će prijeći na lađi 
preko Save. Na to su se zagrlili i izljubili i najljepšim se riječi¬ 
ma oprostili jedan od drugoga. Rafo je pošao odmah dalje, 
a otac Pavao zaustavio se na istome mjestu ne mogući da krene 
ni naprijed ni natrag. Kada se Rafo udaljio kojih dvjesta ko¬ 

raka, okrenuo se natrag i domahnuo rukom ocu Pavlu još 
jedamput zbogom. Tada je otac Pavao doviknuo Rafi, neka 
malo pričeka, te se hitrim koracima požurio za njim. Kad 
ga je dostignuo, navrle su mu na usta riječi: 

— Ne mogu se svladati. Ne mogu šutjeti sada, kada te 
vidim, da ideš u kraj, koji je i meni drag kao i tebi. Tvoja je 
slutnja bila istinita. Jest, ja sam nekadašnji harambaša Pa- 
vlen. Žao mi je, što nijesam imao već prije dovoljno odvaž¬ 
nosti, da ti to priznam. Ti si postao ozbiljan čovjek, ti se sada 
vraćaš kući s velikim iskustvom. Ali ja ne ću više vidjeti ni 
tvojega ni svojega zavičaja. Nemoj misliti, da bježim pred 
svjetskom pravdom i tamnicom. Na mojoj duši nema nijednoga 
krvavoga zločina. Nikoga nijesam ubio, nikoga nijesam dao 
ubiti. Jedino sam kriv, što mi je vojska prije mojega bijega 
u Bosnu poubijala desetoricu drugova. Trebao sam da ih pri¬ 
vučeni čestitu i urednu životu. Bio sam obrazovaniji od njih, 
jer sam nekada učio za suca. No kad sam vidio, koliko nepravda 
načine i sudovi, odmetnuo sam se u hajduke. Jedno zlo htio 
sam liječiti drugim još gorim. Kad bih se sada predao svjetskoj 
pravdi, dobio bih možda tek nekoliko godina tamnice. Ne ću 
da to učinim, nego ću se sam isključiti iz ljudskoga društva. 
Ja ne ću nikada imati ni žene ni djece. Ja se ne ću otimati ni 
s kim ni za grudu zemlje ni za koju službu. Sve to prepuštam 
drugim ljudima, a ja ću im pomagati u njihovu radu i u nji¬ 
hovim nevoljama. Tko hoće, neka mi dade koru kruha i žlicu 
mlijeka, a ja ću moliti za sebe i za druge i unajmljivati se za 
koji zalogaj kao težak kod seljaka. Ti si mi pripovijedao, da 
želiš osnovati nanovo svoje gospodarstvo. Neka te sreća prati 
u životu. Kada budeš jedamput pričao svojoj ženi i djeci o isti¬ 
nama, do kojih si došao teškim patnjama i razočaranjima, 
možeš dodati, da i nekadašnji harambaša Pavlen odobrava 
tvoje misli. Pođi srećno kući i sjeti se katkada u molitvi svojega 
nekadašnjega harambaše, a sada nevrijednoga pustinjaka i 
pokornika Pavla. 

Još jedamput bacio se Rafo svojemu dobrotvoru u naru¬ 
čaj. Utisnuvši dug cjelov Rafi na čelo, okrenuo se otac Pavao 
natrag i udaljio se žurnim koracima od svojega mlađega prija¬ 
telja. Nije se više obazirao natrag, nego je sve brže jurio preko 
brda, kao da se boji, da bi ga srce moglo povući istim putem, 
kojim je udario Rafo. 

A Rafo je pregnuo da što bolje iskoristi svoje vrijeme 
putovanja. Htio je da svaki dan prevali što duži put. Samo 
žurno naprijed, da što prije vidi, što je s njegovom kućom i 
njegovim zemljištem! 






Gledao je svaki dan, kako proljeće dolazi sve više u zem¬ 
lju. Kada je nestalo snijega, sva je krajina bila najprije pusta, 
gola i jadna kao golemo garište. Ali na tom garištu sve je oživ¬ 
ljavalo novim životom* Vlažni i ljepivi pupovi zazelenjeli su, 
zažutjeli i zacrvenjeli na drveću* Po livadama, šumama i po¬ 
ljima procvao je šafran, drijemavac, visibaba, šumarica i tra¬ 
tinčica. Ozimna pšenica postajala je sve zelenija* Veseo po¬ 
zdrav slalo je suncu cvijeće, trava i drveće. 

Rafo se od srca radovao dolasku proljeća. Ali kad je stigao 
već blizu svojega sela i kad je opazio zvonik svoje župne crkve, 
srce mu se snuždilo i nekakva mu se malodušnost uvukla u dušu. 
Nije se bojao više batina, koje bi mu uzvratili njegovi rođaci. 
On bi mirno podnio tu kaznu, svijestan, da ju je zaslužio. 
Ali težak stid nije mu dao ni da dahne. Sramota je to vraćati 
se u svoje selo ovako jadan i zapušten. 

Po danu zadržavao se Rafo u obližnjoj šumi, kroz koju je 
nekada prolazio na hajdučki otok. Ovoga puta nije ga nimalo 
zanimao proljetni život u njoj. Čekao je tupo, kada je prošla 
ponoć, a onda se počeo šuljati kao tat prema rođenoj kući. 

Nebom su se gonili oblaci, između kojih je katkada pro¬ 
virio pun mjesec. Rafo je zaplakao, kad je došao na mjesto, 
gdje mu je nekada gospodin u crnom kaputu i s crvenom kapom 
davao savjet, neka pođe u svijet. 

Našao se eto na zemljištu, za koje ne zna, je li još njegovo. 
Kao što je on neumiven, nepočešljan i sav poderan, tako mu je 
i kuća prava ruševina. Krov je na njoj sav istrunuo, gdjegdje 
se dižu prema nebu samo crni rogovi. Sva su vrata izlomljena, 
u kući nema nikoga, samo je nekoliko pasa izletjelo iz nje, kad 
je stupio na svoj prag. Psi su bijesno lajali na nj, kao da je to 
njihov stan, u koji se eto uvaljuje nekakav uljez i provalnik. 
Ogradi naokolo dvorišta nije bilo više ni traga. 

Štrafiček je sio na istrunuli prag s prosjačkom torbom na 
leđima i nikako nije mogao da zaustavi suze, koje su mu oblije- 
vale zapušteno i rutavo lice. Činilo mu se, kao da ga je uhvatio 
nekakav grč, koji mu nije dao da prestane plakati. 

Jecajući potiho i osjećajući u duši dubok stid nije Rafo 
ni zamijetio, kako su pijetli već prestali pjevati i kako su se po 
seoskim kocima počele ozivati guske, patke i kokoši čekajući 
neustrpljivo, da ih tkogod pusti napolje. Nije zamijetio ni toga, 
kako je u zoru počela padati studena kiša, koja je prestala, 
čim je svanulo. U mozak, u srce, u cijelo tijelo i u dušu utisnula 
mu se bolna raskajanost nad dosadašnjim lutanjem. Dolazila 
mu je želja, da klekne na kućni prag i da ga poljubi. Ali je 
ostao ipak nepomičan, premda su mu se dušom motale naj- 

žiylje misli. Dozivao je sebi u pamet sve svoje doživljaje, a 
onda je molio za oproštenje svoju rodbinu, svoje selo i cijelu 
hrvatsku domovinu. 

Prenuo se nešto iz svojega razmišljanja istom onda, kada 
strse po seoskim dvorištima začuli ljudski glasovi. Ljudi su otva¬ 
rali kućna vrata i polazili u staju iskašljavajući se i mrmljajući 
jutarnje molitve, a neki i grdnje. Rafo je tada podigao oči i 
ugledao u stričevu dvorištu starca, koji je obilazio od jednoga 
koca do drugoga puštajući napolje živad. To je bio stric Ivaniš, 
kojega Rafo nije vidio već osam godina. Na starcu se nije vi¬ 
djelo, da se štogod promijenio, osim što su mu se možda leđa 
ponešto zgrbila. 

Kad je starac obašao cijelo svoje dvorište, upao mu je u oči 
prosjak, koji je sjedio na prladovitom pragu kuće njegova si- 
novca. Zaustavio se malo gledajući u njega, a onda je otvorio 
vratašca na ogradi i zaputio se prema prosjaku. 

Rafi je gotovo ponestalo daha od uzbuđenja. Oborio je 
oči prema zemlji i silom zaustavio suze i jecaje. Očekivao je, 
da će ga stric odmah prepoznati, ali on nije ni izdaleka slutio, 
da bi to mogao biti njegov sinovac. Starac je rekao : 

— Ti si to vrlo uranio, kad si već došao ovamo. Ili si mo¬ 
žda i prenoćio ovdje i Nekada je tu znalo prespavati i više pro¬ 
sjaka, ali otkako je od kuće nastala podrtina, ne vole ni pro¬ 
sjaci da ovdje noćivaju. Šta li eto nastade od lijepe nekadašnje 
kuće ! Da se nije onaj moj ludi sinovac Rafo prije deset godina 
ođskitao nekuda u svijet, ne bi do svega ovoga došlo. Nekoliko 
smo godina znali za njega, a onda mu se najednom zameo svaki 
trag, kao da ga je zemlja progutala. Nego ti si mi nekako ne¬ 
poznat. Poznam ja sve »bokce«, koji ovuda prolaze, ali tebe 
nijesam nikada vidio. Tko si i odakle dolaziš *\.. No zašto 
šutiš< Zašto pokrivaš lice rukama*' Šta ti je i Čini se, da si još 
mlad čovjek, pa zašto prosjačiš i 

Kao okamenjen sjedio je Rafo na svojem pragu. Stric 
je Ivaniš stao razlagati, kako danas mnogi ljudi, koji su jaki 
i zdravi, polaze u prosjake. A to ne valja ITo je suvišan teret 
za druge ljude, a ni oni ne prolaze dobro, jer je nerad otac 
svakojakih grijeha, bolesti i zala. 

Zavezao se stari Ivaniš u dugo poučavanje, u koje je zbio 
sve svoje znanje i cijelo iskustvo svojega dugovječnoga života. 

Rafo nije mogao više da se svlada. Svaka stričeva riječ 
kao da mu se zabadala ravno u srce. Udario je u neobuzdano 
ridanje i srušio se na koljena pred svojega strica. 

77 Strice, m °j dobri striče ! — govorio je jecajući i obuhva¬ 
ćajući noge preneraženomu starcu. — Striče, možete li opro¬ 
stiti svojemu sinovcu Rafi? Evo, on kleči pred vama i moli 
Vas za oproštenje. Rekli ste mi, kad sam polazio od kuće, da 
ću postati u svijetu vucibatina i propalica. Vaše su se riječi 
obistinile. Zato se vraćam natrag, jer volim da budem makar 
zadnji čovjek u svojem selu, nego da se dalje potucam. StriČe, 
oprostite I 

Stric Ivaniš nije u prvi mah znao, da li je to san ili java. 
Ima li pred sobom kakvoga varalicu ili svojega sinovca? Sva¬ 
šta bi moglo da bude, čovjek ne može nikada biti dovoljno 
oprezan. Nije li se kakav skitalac polakomio za Rafinim zem¬ 
ljištem, pa ga se želi na lak način dočepati? Ali čuj 1 Taj pro¬ 
sjak spominje onaj dan, kada je došao s pukovnikom u selo. 
On moli za oproštenje nesamo, što je onako izmrcvario strica 
i bratučede, nego i zato, što im je rekao onako uvredljive 
riječi. On spominje sve one prilike, koje su vladale u selu onda, 
kada je, kako veli, polazio u svijet. Njemu su, kako se raza- 
bire iz njegovih jecavih riječi, poznate i njihove obiteljske 
sitnice, a odakle bi za to znao tko drugi osim Rafe? Jest, 
srce kazuje starcu Ivanišu, da taj prosjak pred njegovim no¬ 
gama nije nitko drugi, nego Rafo. Zar bi se čovjek mogao 
ovako pretvarati i ovako iskreno žaliti svoje zablude? Zar bi 
tkogod mogao ovako vjerno da oponaša Rafin glas? Ne, nje¬ 
gove ga uši ne varaju. To je glas sinovca Rafe, koji se vraća 
natrag u svoje selo i na svoju očinsku grudu. 

Suze su navalile i stricu Ivanišu na oči. Podigao je svojega 
sinovca, koji je grčevito jecao, i zagrlio ga kao svojega sina f 

Isprekidanim drhtavim glasom i lijevajući tople suze go¬ 
vorio je starac : 

Dobro došao, moj sinko 1 Ništa se nemoj žalostiti. 
Sve je zlo zaboravljeno. Hajde sa mnom u moju kuću, pa se 
nahrani i preobući. Sinovi mi doduše nijesu dali, da ti poprav¬ 
ljam kuću, kad nitko nije stanovao u njoj. Ali i oni su uvijek 
željeli, da se vratiš živ i zdrav natrag. Premda si mnogo iz¬ 
gubio, ipak ne ćeš ni sada biti zadnji čovjek u selu. Zemljište 
ti je još uvijek sačuvano, a i kuću ćeš nanovo podići našom po¬ 
moći. 

Rafo je ustao i pošao klecavim korakom za svojim stricem. 
Nije više govorio : »Ne treba mi tuđe pomoći 1« nego je zahva¬ 
ljivao Bogu, što su njegovi rođaci bolji prema njemu, nego 
što je on bio prema njima. 

XXV. 

Prošlo je bilo pet godina nakon povratka Rafina u Grbonog. 

I opet je bilo proljeće. 

Sunce je obasjavalo procvale voćnjake i šiji vike, koje je 
malo prije umio topao dažd. Između zelenila, rumenila i bje¬ 
line jabuka, krušaka, bresaka i višanja provirivala su crna 
i siva sljemena seoskih kuća. ** 

Debeli, sivi i žućkasti oblaci otkotrljali su se bili nekuda 
preko Bilogore, a nad podravskom ravnicom zaplavila se još 
ljepše modrina vedroga nebeskoga svoda. 

Njivama se bila rasula vojska orača, kopača, sadilaca i 
sijača. Muškarci i žene natjecali su se, tko će svršiti više po¬ 
sla. 

Na jednoj oranici, tik uz glavnu seosku cestu, orao je 
čovjek, koji se duboko sagnuo nad plug. Pred njime je njegova 
Žena tjerala konje, koji su se već počeli znojiti od naporna 
rada. Na gornjem dijelu njive, na tako zvanom povratku, 
igralo se dvoje djece. Dječačiću su mogle biti četiri, a djevoj¬ 
čici dvije godine. 

Brazda za brazdom, slog za slogom i jarak za jarkom stva¬ 
rali se na njivi. Već je sunce dolazilo na podne, kada je orač 
izoravao posljednje brazde. 

Seoska djeca vraćala su se iz škole dižući veliku graju. 
Neke su skupine prošle mirno mimo orača i ne obazirući se na 
nj. Ali dva malo zloćudnija dječaka zaustaviše se pokraj 
njive i zavikaše u isti mah : 

— Gospodin Rafo 1 Gospodin Rafo ! 

Orač se nije nimalo rasrdio na dječake radi njihova porug- 
Ijiva uzvika. Srdačno im se nasmiješio, a onda je pogledao 
zadovoljno u svoju ženu te joj je rekao : 

— Derani i ne sanjaju, da imadu pravo. Jest, moja Baro, 
mi smo gospoda. Gospoda ratari, gospoda seljaci, koji imademo 
najtrajniju obitelj. Ne će našega koljena nestati, mi ni jesmo 
iskorjenjenici. Dok je u nas radinosti, nitko nas ne će moći 
potjerati s ove zemlje, na kojoj smo i gospoda i grofovi i knezovi 
i carevi! 








0 piscu ove knjige. 

Ovu lijepu seljačku pripovijet¬ 
ku napisao je Petar Grgeč, 
jedan od najistaknutijih hrvat¬ 
skih katoličkih pisaca. Ovo je 
sad već deveta knjiga, koju on 
daje hrvatskom narodu, a zacL 
jelo još deset puta toliko izašlo 
je iz njegova pera po raznim ka¬ 
toličkim časopisima i novinama. 
On je život svoj posvetio peru 
i knjizi te najradije i najviše 
piše o hrvatskoj prošlosti, o hr¬ 
vatskoj književnosti, o hrvatskoj 
politici i o socijalnom pitanju. 
On je jedan od glavnih idejnih 
pokretača na hrvatskom katolič¬ 
kom polju uopće, a na katolič¬ 
kom književnom polju napose. 
Čim se pojavio kao pisac, istakao se pišući književne kritike 
te je tu udario jasne smjernice, kojima treba da se hrvatska kato¬ 
lička književnost razvija. Godine 1912. bio je urednik katoličkog 
đačkog lista „Luči”, a g. 1914. urednik katoličkog književnog lista 
„Hrvatske Prosvjete”. Iza rata postao je Grgeč g. 1919. urednik 
katoličkog političkog lista „Narodne Politike” i urednik izdanja 
izdavačkog poduzeća „Narodne Prosvjete”. 

Petar Grgeč se rodio godine 1890. u Kalinovcu u Podravini. 
Gimnaziju je svršio u Travniku u Bosni, a sveučilište u Zagrebu. 
Sada je nastavnik na nadbiskupskoj velikoj gimnaziji u Zagrebu. 
Cijeli je rat proživio u vojsci te je bio i zarobljen u Italiji. Cim 
se iza prevrata vratio iz zarobljeništva, opisao je g. 1919. svoje 
zarobljeničke doživljaje u knjizi „Jugoslavenski Ar¬ 
go n a u t i”. G. 1923. izdao je knjigu „Temelji drust v a 
a još prije toga preveo je g. 1921. knjigu ,,S o c i j a 1 n i e s e j i 
od najvećeg slovenskog katoličkog socijalnog učenjaka dra Ivana 
Ev. Kreka. Godine 1922. priredio je knjigu „Razlomci” od 
Narcisa Jenka. Zatim je složio knjigu „Stare slave 
d j e d o v i n a”, hrvatsku povijesnu pjesmaricu, koju je Druš- 
• tvo sv. Jeronima izdalo g. 1924. za proslavu tisuće godišnjice 
hrvatskoga kraljevstva. Iza velikog hrvatskog hodočašća u Run 
svete godine 1925. napisao je knjigu ,,K od namjesnika 
Kristov a”. Godine 1926. preveo je sa slovenskoga roman 
„Božji međaši” od dra Ivana Pregelja, te je taj roman 
izašao u novoi jeronimskoj Knjižnici Dobrih Romana. Godine 
1927. opjevao je u knjizi ,,N ovo doba hrvatsko g n a- 
r o d a” političke događaje prvih godina iza prevrata. A sad evo 
dolazi „Gospodin R a f o”. Ta je knjiga jedna od onih, koje 
se po selima svuda najradije čitaju, pa kad bude išla od kuće 
do kuće, neka svakoga potakne, da pročita i koju 0 
od ovoga tako istaknutog hrvatskog katoličkog pisca. DR J. A. 















